(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Π΄

Τετάρτη, 17 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Κ. Γιαννακοπούλου, Ν. Μηταράκης, Ε. Αποστολάκη και Ι. Κόντη, σελ.   
3. Ανακοινώνεται ότι τη συνεδρίαση παρακολουθούν μαθητές από το 11ο Δημοτικό Σχολείο Ιλίου, το 4ο Δημοτικό Σχολείο Ηλιούπολης Αττικής και από το Γυμνάσιο Ζευγολατιού Κορινθίας, σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της πολιτικής προστασίας»., σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
  
Β. Επί του σχεδίου νόμου του Υπουργείου Κλιματικής Κρίσης και Πολιτικής Προστασίας:  
 ΑΘΑΝΑΣΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΑ Γ. , σελ.   
 ΚΤΕΝΑ Α. , σελ.   
 ΜΑΝΤΖΟΣ Δ. , σελ.   
 ΝΑΤΣΙΟΣ Δ. , σελ.   
 ΠΕΡΚΑ Θ. , σελ.   
 ΠΟΥΛΑΣ Α. , σελ.   
 ΡΑΠΤΗ Ζ. , σελ.   
 ΤΡΙΑΝΤΟΠΟΥΛΟΣ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Π΄

Τετάρτη 17 Ιανουαρίου 2024

Αθήνα, σήμερα στις 17 Ιανουαρίου 2024, ημέρα Τετάρτη και ώρα 10.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδων Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας».

Προτού ξεκινήσουμε, θα ήθελα να κάνω μια ανακοίνωση προς το Σώμα, που αφορά το εν λόγω νομοσχέδιο:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής δηλαδή, μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συμφώνησε το Σώμα.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία ο κ. Συμεών Κεδίκογλου για πέντε λεπτά.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ πολύ, κύριε Πρόεδρε.

Συζητάμε σήμερα την κύρωση αυτής της συμφωνίας που προάγει τη συνεργασία ανάμεσα στις δύο χώρες, τη χώρα μας και την Πορτογαλία. Αποτελείται από δεκαπέντε άρθρα. Είχε ήδη συμφωνηθεί έναν χρόνο πριν στη Λισαβόνα και σχετικά γρήγορα με άλλες παρόμοιες συμφωνίες έρχεται προς κύρωση στην ελληνική Βουλή. Δεν διαφέρει από άλλου είδους τέτοιες συμφωνίες, ακολουθεί το τυπικό, με την κλασική δομή, τα δεκαπέντε άρθρα από τα οποία αποτελείται. Αναφέρει και ορίζει ότι ο κάθε όρος, το μεγάλο ατύχημα, η καταστροφή, το αιτούν μέρος και τα λοιπά. Μιλάει για τις δαπάνες της συνεργασίας, πώς πληρώνονται, ποιο μέρος τις λαμβάνει, σε ποιες περιπτώσεις.

Αυτό που ίσως θα ήθελα να επισημάνω, για να μην αναφερθώ σε όλα τα άρθρα που νομίζω ότι θα ήταν και χάσιμο χρόνου, αλλά και δεν θα είχε ενδιαφέρον για το Σώμα, είναι το άρθρο 6 όπου μιλάει για μια συγκρότηση της κοινής επιτροπής για τον συντονισμό από εκπροσώπους των αρμόδιων αρχών και θα έχει ενδιαφέρον να δούμε πώς γίνεται αυτή η συγκρότηση, με τι κριτήρια από ποιους και με τη διάρκεια.

Είναι σημαντικό, μια μικρή λεπτομέρεια ίσως. Μου έκανε εντύπωση, όπως ανέφερα και στη συζήτηση στην επιτροπή το τι συνυπογράφουν δέκα Υπουργοί. Ναι καλά ακούσατε, δέκα Υπουργοί γι’ αυτή εδώ τη συμφωνία και το κόστος, όπως αναφέρεται από την έκθεση του Λογιστηρίου του Κράτους είναι 24.000 ευρώ τον χρόνο, πράγμα το οποίο θα έλεγα ότι είναι μάλλον ένα μικρό ποσό αν σκεφτούμε ότι αφορά κοινές ασκήσεις, αλλά είναι ένα ποσό αρκετό και μάλλον για τέτοιου είδους ανάγκες προοιωνίζεται, για ανάγκες που έχουν να κάνουν με ταξίδια από τη μία χώρα στην άλλη των επιτροπών.

Στο σημείο αυτό, επειδή ακούσαμε πρόσφατα τη συζήτηση ότι περίπου η χώρα μας τα τελευταία χρόνια έχει κάνει δέκα, περίπου, τέτοιες συμφωνίες με ένα κόστος το οποίο μπορεί για κάποιους να είναι μικρό, αλλά οφείλουμε να φροντίζουμε και για το τελευταίο ευρώ του Έλληνα φορολογούμενου, θα έχει ίσως νόημα να γίνεται μια αξιολόγηση τουλάχιστον κάθε τριετία κατά πόσον αποδίδουν τέτοιου είδους συνεργασίες, κατά πόσο δηλαδή είναι ουσιαστικές και δεν είναι κάποιες τυπικές συνεργασίες που εμάς μας κάνουν να αισθανόμαστε καλύτερα, ότι επιτελούμε κάποιο έργο στο κομμάτι της κλιματικής αλλαγής, αλλά δεν είναι τίποτα άλλο από ανταλλαγή καμμιά φορά ταξιδιών αναψυχής σε μια εποχή που, ξέρετε, το να πάρεις τα δεδομένα, να πάρεις τις βέλτιστες πρακτικές είναι εύκολο στην κοινωνία της πληροφορίας. Άλλωστε θυμίζω ότι υπήρχε ο μηχανισμός RescEU από το 2019 νομίζω, που ακριβώς όρισε η Ευρωπαϊκή Ένωση για να μπορέσει να βοηθά τέτοιου είδους περιπτώσεις. Προφανώς η αλληλεγγύη μεταξύ των κρατών είναι κάτι το οποίο είναι χρήσιμο και το οποίο πρέπει να υπάρχει -και υπάρχει βεβαίως-, αλλά στόχος μας θα πρέπει να είναι να ενισχύεται αυτός ο μηχανισμός.

Παρ’ όλα αυτά πολλές φορές βλέπουμε ότι στην πράξη, επειδή μιλάμε για μεσογειακές χώρες και είναι πολύ κοινό το πρόβλημα των πυρκαγιών, έχουμε περιπτώσεις που είτε δυστυχώς το πρόβλημα αυτό ανακύπτει σε όλες τις χώρες, άρα δεν υπάρχει δυνατότητα να υπάρχει βοήθεια από τη μία στην άλλη ή πολλές φορές ακόμα και η χώρα μας -το είδαμε και στις πρόσφατες πυρκαγιές- για λόγους που καμμιά φορά δεν κατανοούμε, αργεί να κάνει αίτημα για τέτοιου είδους συνδρομή.

Βεβαίως η Πορτογαλία έχει πράγματα να μας πει. Θυμίζω ότι είχε και αυτή μια μεγάλη καταστροφή με πυρκαγιές το 2017, όταν είχε θρηνήσει εξήντα τέσσερα θύματα. Από τότε κατάφερε να περιορίσει στο 65% περίπου τις καμένες της εκτάσεις, ενώ θυμίζω ότι τα τελευταία χρόνια στη χώρα μας είχαμε καμένες εκτάσεις πάνω από ενάμιση εκατομμύριο στρέμματα. Και αυτό δείχνει ότι βεβαίως υπάρχει η κλιματική αλλαγή, αλλά δεν θα πρέπει να τα αποδίδουμε όλα εκεί και σίγουρα δεν θα πρέπει για τα όσα συμβαίνουν πολλές φορές σε επίπεδο φυσικών καταστροφών γιατί καμιά φορά είναι και μια βολική δικαιολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Μια μικρή ανοχή, κύριε Πρόεδρε.

Εμείς πρόσφατα είχαμε τον νόμο τον οποίο ψηφίσαμε που ουσιαστικά ήρθε σε αντικατάσταση του ν.4662, πράγμα που σημαίνει ότι εκείνος νόμος αντικαταστάθηκε πριν καλά-καλά εφαρμοστεί. Άρα ομολόγησε η Κυβέρνηση ότι ήταν εξαιρετικά αναποτελεσματικός. Κάναμε την κριτική μας και δυστυχώς φοβόμαστε ότι και στο μέλλον θα έχουμε παρόμοια προβλήματα και μακάρι να διαψευστούμε.

Εκμεταλλευόμενος τον λίγο χρόνο, γιατί πραγματικά η κύρωση αυτή δεν προσφέρεται για άλλου είδους επισημάνσεις, θα ήθελα να μιλήσω για το κομμάτι της κλιματικής αλλαγής, το οποίο και στη μόδα είναι και βεβαίως δικαιολογημένα απασχολεί τον παγκόσμιο πληθυσμό, αλλά είναι και κάτι στο οποίο έχουν κάποιοι χτίσει καριέρες και υπάρχει περισσή υποκρισία. Θυμηθείτε ότι η πρόσφατη Σύνοδος για το κλίμα έγινε στο Ντουμπάι για τη μείωση των ορυκτών καυσίμων. Από εκεί και πέρα όμως όσον αφορά τα διάφορα τζετ τα οποία τζετ τα οποία χρησιμοποιούν οι διάφοροι που μαζεύονται σε τέτοια συνέδρια για να προστατεύσουν το κλίμα, διάβαζα ότι η χρήση ενός τέτοιου τζετ είναι δέκα φορές πιο επιβαρυντική για το περιβάλλον από ό,τι για έναν επιβάτη ενός συμβατικού αεροπλάνου και πενήντα φορές για κάποιον που χρησιμοποιεί τρένο -άλλωστε το 50% των πτήσεων είναι χωρίς καθόλου επιβάτες- και το 1% του παγκόσμιου πληθυσμού είναι υπεύθυνοι για το 50% των συνολικών εκπομπών ρύπων. Και μετά, όπως λένε κάποιοι, προσπαθούμε να ανακυκλώσουμε τα καλαμάκια.

Ένα πρόσφατο παράδειγμα είναι ο γνωστός σε όλους Έλον Μασκ. Τον προηγούμενο χρόνο επιβάρυνε το περιβάλλον με εκατόν σαράντα περίπου πτήσεις με δύο χιλιάδες εκατόν δώδεκα τόνους διοξειδίου του άνθρακα, εκατόν τριάντα δύο φορές δηλαδή παραπάνω από τον μέσο Αμερικανό πολίτη.

Δυστυχώς και στα θέματα του περιβάλλοντος -και θα κλείσω με αυτά, κύριε Πρόεδρε- η Κυβέρνηση παίρνει κάτω από τη βάση. Θα θυμίσω ότι είχε συνταχθεί με το Λαϊκό Κόμμα στο πρόσφατο ψήφισμα το οποίο δεν ήθελε να γίνονται αποκαταστάσεις του φυσικού περιβάλλοντος. Πραγματικά, ανεξάρτητα από ιδεολογίες, ανεξάρτητα ακόμα και από εξυπηρέτηση συμφερόντων, δεν μπορώ να καταλάβω πώς κάποιος Ευρωβουλευτής, κάποιο κόμμα, όταν μάλιστα και στη χώρα μας έχουμε ιδιαίτερες επιβαρύνσεις στον τομέα αυτό, ψηφίζει να μην γίνονται φυσικές αποκαταστάσεις. Ευτυχώς δεν πέρασε αυτή η πρόταση. Οι άλλες δυνάμεις αντιτάχθηκαν και πέρασε η αντίθετη πρόταση.

Επίσης, είχαμε τον νόμο Χατζηδάκη που είχε χαρακτηριστεί περιβαλλοντοκτόνος γιατί θυμίζω ότι ακόμα και σε περιοχές «NATURA» αν ερχόταν ο επενδυτής και έλεγε ότι η πρότασή του έχει κάποιες προδιαγραφές με βάση τα δικά του σχέδια θα μπορούσε να προχωρήσει σε επένδυση.

Και τέλος -θα κλείσω με αυτό- θα αναφέρω τον νόμο του Υπουργείου Περιβάλλοντος που είδε πρόσφατα το φως της δημοσιότητας, όπως παρουσιάστηκε στο Υπουργικό Συμβούλιο, και περιμένουμε φυσικά να το δούμε. Είναι ένας νόμος ο οποίος χαρακτηρίστηκε από μέσα της Κυβέρνησης ως νόμος - έκτρωμα για την εκτός σχεδίου δόμηση, μια ιδιαιτερότητα που δεν κατανοούν τα άλλα ευρωπαϊκά κράτη. Οι περιβαλλοντικές οργανώσεις είναι όλες στα κάγκελα, αν μου επιτρέπετε τον όρο. Έρχεται σε μια εποχή που έχουμε έξαρση δόμησης στα νησιά και ο πολεοδομικός σχεδιασμός είναι αντίθετος ως έννοια με την εκτός σχεδίου δόμηση και μέχρι να προχωρήσουμε σε αυτόν τον σχεδιασμό όπως τον επιδιώκουμε το νόημα και το μήνυμα είναι «χτίστε παντού» και μέχρι να γίνει αυτό θα είναι βεβαίως αδύνατο μετά να προχωρήσουμε σε κατεδαφίσεις αυθαιρέτων με βάση τα drones όπως αναφέρεται στο σχέδιο ή με τη μεταφορά των αρμοδιοτήτων από τις αποκεντρωμένες περιφέρειες στο Υπουργείο.

Έτσι, λοιπόν, καταλαβαίνουμε, μια και μιλάμε για περιβάλλον και κλιματική αλλαγή, ότι το περιβάλλον είναι ενιαίο και τέτοιου είδους αποφάσεις έχουν να κάνουν και με την τρωτότητα σε φυσικές καταστροφές και τις συνέπειες που έχουμε στην κλιματική κρίση.

Κλείνω αναφέροντας την έγκριτη «ΚΑΘΗΜΕΡΙΝΗ», που βεβαίως ξέρετε ότι δεν ανήκει στον χώρο του ΣΥΡΙΖΑ. Μιλάει για μια άνευ προηγουμένου στην μεταπολιτευτική ιστορία -το δημοσίευμα είναι της 15ης Ιανουαρίου- πριμοδότηση της δόμησης εκτός σχεδίου. Οι ειδικοί εκτιμούν ότι η απόφαση αυτή θα οδηγήσει σε νέο κύμα τσιμεντώματος της υπαίθρου με συνέπειες μη αναστρέψιμες…

**ΠΡΟΕΔΡΕΥΩΝ (Βασίλειος Βιλιάρδος):** Έχετε πει τέσσερις φορές «κλείνω» και ακόμη να κλείσετε. Πέντε λεπτά είναι ο χρόνος.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, νομίζω ότι είναι ένα θέμα το οποίο προσφέρεται για να συζητήσουμε για το περιβάλλον.

**ΠΡΟΕΔΡΕΥΩΝ (Βασίλειος Βιλιάρδος):** Πέντε λεπτά είναι ο χρόνος και έχετε πάει στο οκτώμισι.

**ΣΥΜΕΩΝ ΚΕΔΙΚΟΓΛΟΥ:** Δεν θα σας καθυστερήσω άλλο λοιπόν. Απλά θα πω ότι πρέπει επειδή αυτές οι αποφάσεις αφορούν το μέλλον των παιδιών μας, να είμαστε προσεκτικοί και σε θέματα περιβάλλοντος ιδιαίτερα ευαίσθητοι.

Σας ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεδίκογλου.

Καλείται στο Βήμα ο κ. Ανδρέας Πουλάς ειδικός αγορητής του ΠΑΣΟΚ - Κινήματος Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Υπουργείο Κλιματικής Κρίσης και Πολιτικής Προστασίας ανήκει στον σκληρό επιχειρησιακό βραχίονα του κράτους.

Αυτή τη στιγμή στον τομέα της πολιτικής προστασίας της χώρας υπάρχουν προβλήματα και ελλείψεις τα οποία η Κυβέρνηση αντιμετωπίζει με πρόχειρες και με αποσπασματικές λύσεις. Δυστυχώς οι καταστροφές του καλοκαιριού από τις πυρκαγιές, αλλά και τον Σεπτέμβριο από τις πλημμύρες, δεν στάθηκαν αρκετές για να καταρτιστεί επιτέλους στη χώρα ένα βιώσιμο μακροπρόθεσμο σχέδιο πολιτικής προστασίας. Συχνά προκύπτουν γεγονότα που μας προβληματίζουν για το κατά πόσο οι πολίτες της χώρας είναι ασφαλείς απέναντι σε φυσικά φαινόμενα και καταστροφές.

Χθες το πρωί σημειώθηκε ισχυρή σεισμική δόνηση στον Αργολικό Κόλπο, που έγινε ιδιαίτερα αισθητή σε όλη την Αργολίδα, αλλά και την Αρκαδία και προκάλεσε και προκαλεί μεγάλη ανησυχία στους κατοίκους. Η σεισμική δραστηριότητα συνεχίζεται και παρ’ όλο που δεν υπάρχει υψηλή σεισμικότητα στην περιοχή, σύμφωνα με τους επιστήμονες, θα θέλαμε να επιστήσουμε την προσοχή της πολιτείας και να ζητήσουμε να προβείτε σε όλες τις απαραίτητες ενέργειες για τον αντισεισμικό έλεγχο και τη θωράκιση της περιοχής. Πρέπει να ξέρουμε αν υπάρχουν κτήρια και υποδομές ευάλωτες σε αυτή τη σεισμική δραστηριότητα.

Ταυτόχρονα είχαμε πλημμύρες στην Ηλεία που στοίχισαν τη ζωή σε μία γυναίκα -αγνοείται ο σύντροφός της-, γεγονός που αναδεικνύει για άλλη μια φορά με τον πλέον τραγικό τρόπο την έλλειψη αντιπλημμυρικής θωράκισης της χώρας.

Κυρίες και κύριοι συνάδελφοι, για να μπορέσει η χώρα να αντιμετωπίζει αποτελεσματικά τις προκλήσεις της κλιματικής κρίσης χρειάζονται γενναία και αποφασιστικά μέτρα. Συγκεκριμένα, πρέπει να αλλάξει το μοντέλο αντιμετώπισης των πυρκαγιών. Η πυρόσβεση είναι πρώτιστα πρόληψη και μετά κατάσβεση. Εάν δεν επενδύσουμε στην πρόληψη, θα είμαστε στο ίδιο έργο θεατές.

Άρα απαιτείται άμεση αξιοποίηση της τεχνολογίας, αλλά και του ανθρώπινου δυναμικού των Δασαρχείων και της Πυροσβεστικής στην κατεύθυνση αυτή. Πρέπει να ολοκληρωθούν το συντομότερο δυνατόν οι διαγωνιστικές διαδικασίες μέσω του προγράμματος «ΑΙΓΙΣ» για την προμήθεια οχημάτων εναέριας και επίγειας πυρόσβεσης, ελικοπτέρων, drones, των αισθητήρων και του συνόλου του τεχνολογικού εξοπλισμού που απαιτείται να έχει μία σύγχρονη ευρωπαϊκή χώρα στον τομέα της δασοπυρόσβεσης και στα οποία υπολειπόμαστε.

Έχετε εξαγγείλει την ίδρυση δεκατριών Περιφερειακών Επιχειρησιακών Κέντρων Πολιτικής Προστασίας. Πρέπει να στελεχωθούν και να λειτουργήσουν άμεσα, το συντομότερο δυνατόν. Πρέπει να γίνει καλύτερη αξιοποίηση του ανθρώπινου δυναμικού του Πυροσβεστικού Σώματος. Ποια είναι η πραγματικότητα σήμερα; Τα κενά στο Πυροσβεστικό Σώμα αγγίζουν περίπου τις τέσσερις χιλιάδες, μαζί με τις συνταξιοδοτήσεις. Δυόμισι χιλιάδες εποχικοί πυροσβέστες μπήκαν στον «πάγο» καθώς πρόσφατα δεν ανανεώθηκαν οι πενταετείς συμβάσεις τους και χωρίς να ληφθεί υπ’ όψιν η εμπειρία και η προϋπηρεσία τους. Οι πυροσβέστες κρούουν τον κώδωνα του κινδύνου εδώ και καιρό σχετικά με την ενίσχυση του σώματος, τη μονιμοποίηση των συμβασιούχων, την ενίσχυση του εξοπλισμού και την ανανέωση του άκρως γηρασμένου στόλου των οχημάτων, ενώ απαιτείται η ομογενοποίηση του κατακερματισμένου ανθρώπινου δυναμικού του Πυροσβεστικού Σώματος και η χάραξη νέων πρωτοκόλλων σε κάθε ξεχωριστή περίπτωση.

Οι αποδοχές των εποχικών πυροσβεστών αγγίζουν μετά βίας τα 900 ευρώ για έναν πολύτεκνο εργαζόμενο, ενώ για τους μόνιμους φθάνουν τα 1.300, παρ’ όλο που από το προεδρικό διάταγμα του 2020 και οι δύο αυτές κατηγορίες των εργαζομένων επιχειρούν από κοινού σε πυρκαγιές και σε αστικά συμβάντα.

Η πρόσφατη προκήρυξη για την ενίσχυση του Πυροσβεστικού Σώματος με εξακόσιους πενήντα νέους δασοκομάντος της ΕΜΟΔΕ δεν μπορεί να καλύψει επ’ ουδενί τα οργανικά κενά του Πυροσβεστικού Σώματος ούτε να καλύψει τις «τρύπες» σε προσωπικό σε όλη την επικράτεια. Δεν θα πετύχουν τα αναμενόμενα εάν δεν υπάρχει μια νέα θεώρηση της αξιοποίησης και της λειτουργίας του Πυροσβεστικού Σώματος.

Τέλος, απαιτείται αξιοποίηση της κουλτούρας του εθελοντισμού και αξιοποίηση των εθελοντών πυροσβεστών και των τοπικών κοινωνιών στον τομέα της πρόληψης και έγκαιρης κινητοποίησης των αρμόδιων αρχών σε περίπτωση κινδύνου και η έγκαιρη χάραξη των περιφερειακών σχεδίων Πολιτικής Προστασίας.

Αναφορικά με την κύρωση της συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία των δύο κρατών στον τομέα της Πολιτικής Προστασίας, που συζητούμε σήμερα, θα ήθελα να επισημάνω ότι η υπεύθυνη στάση μιας χώρας απέναντι στην κλιματική κρίση και την πολιτική προστασία επιβάλλει τις διεθνείς συνεργασίες και την αξιοποίηση των καλών πρακτικών άλλων χωρών. Θα πρέπει να προβληματιστούμε όμως για το γεγονός ότι ενώ η Ελλάδα και η Πορτογαλία είναι δύο χώρες με πολλά κοινά γεωγραφικά, οικονομικά και κοινωνικά χαρακτηριστικά, ωστόσο διαφέρουν σε μεγάλο βαθμό στον τρόπο με τον οποίο αντιμετωπίζουν τα κρίσιμα κοινωνικά ζητήματα αλλά και τις φυσικές καταστροφές. Οι Πορτογάλοι αποδείχθηκαν πολύ πιο αποτελεσματικοί στην αντιμετώπιση των φυσικών καταστροφών και άλλαξαν άμεσα και αποφασιστικά το μοντέλο διαχείρισης των πυρκαγιών.

Κύριε Υπουργέ, είμαστε σαφώς υπέρ των διεθνών συνεργασιών και υπέρ της ενσωμάτωσης καλών διεθνών πρακτικών στην ελληνική πραγματικότητα. Εκφράζουμε, λοιπόν, τη θετική μας άποψη ως προς τη διακρατική αυτή συμφωνία, αλλά παράλληλα και τη μεγάλη μας ανησυχία για τις κυβερνητικές επιλογές στον τομέα της πολιτικής προστασίας μέχρι σήμερα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Καλείται στο Βήμα η κ. Αφροδίτη Κτενά, ειδική αγορήτρια του Κομμουνιστικού Κόμματος Ελλάδας.

Έχετε τον λόγο για πέντε λεπτά, κυρία συνάδελφε.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Δεν χωρά αμφιβολία ότι η αντιμετώπιση των μεγάλων προβλημάτων της πολιτικής προστασίας, όπως είναι η αντιπυρική προστασία των δασών, η αντιπλημμυρική προστασία, η αντισεισμική προστασία στην πιο σεισμογενή χώρα της Ευρώπης, η προστασία των κατοικιών, των επαγγελματικών και βιομηχανικών χώρων από μεγάλα ατυχήματα και πυρκαγιές, όλα αυτά έχουν τεράστια και επείγουσα σημασία για την προστασία του πληθυσμού. Μάλιστα οι καταστροφές των τελευταίων χρόνων έχουν αναδείξει με τον πιο τραγικό τρόπο τα τεράστια προβλήματα υποστελέχωσης, στα οποία αναφέρθηκαν και οι προηγούμενοι ομιλητές, με τα απογυμνωμένα δασαρχεία, τις ελλείψεις σε πυροσβέστες που ούτε και τώρα δεν τους νομιμοποιείτε, τις εγκληματικές ελλείψεις σε εξοπλισμό, την απουσία ολοκληρωμένων και δοκιμασμένων σχεδίων που όλο επικαιροποιούνται και όλο λειψά είναι.

Και όχι, δεν φταίει καμμία κλιματική κρίση για όλα αυτά. Είναι διαχρονικές πολιτικές επιλογές, επιλογές που ακολουθούν πιστά τη λογική που λέει «κόστος είναι η στελέχωση με επαρκές και κατάλληλο προσωπικό, κόστος είναι ο εξοπλισμός. Όφελος είναι οι περικοπές δαπανών, για να δρομολογούνται τα έσοδα από τους φόρους μας στις τσέπες επενδυτών». Όφελος δηλαδή είναι ό,τι αποφέρει εμπορικό κέρδος.

Η συμφωνία που συζητάμε σήμερα, λοιπόν, υπηρετεί ακριβώς αυτή τη λογική. Και πώς θα μπορούσε να είναι διαφορετικά, αφού είναι εναρμονισμένη πλήρως με τις κατευθύνσεις της Ευρωπαϊκής Ένωσης για την πολιτική προστασία, όπως το RescEU, αλλά και του ΝΑΤΟ για τη στρατιωτικοποίηση της Πολιτικής Προστασίας; Και φυσικά συμπληρώνει το υφιστάμενο θεσμικό πλαίσιο στη χώρα μας, όπως διαμορφώθηκε και μετά την ψήφιση του τελευταίου νομοσχεδίου πριν τις γιορτές, το οποίο επικαιροποίησε προηγούμενο νόμο της προηγούμενης κυβέρνησης της Νέας Δημοκρατίας. Και μάλιστα είχαμε πει και τότε ότι η μόνη τομή τελικά που περιείχε αυτός ο τελευταίος νόμος ήταν η αντιδραστική ρύθμιση για τη μεταφορά του Αστεροσκοπείου από την έρευνα στο Υπουργείο Πολιτικής Προστασίας.

Αυτό λοιπόν το κουτσουρεμένο, ταλαιπωρημένο, ανεπαρκές, διαλυμένο δίκτυο της Πολιτικής Προστασίας έρχεται να συνδράμει αυτή η συμφωνία με την Πορτογαλία. Και πώς θα το κάνει αυτό; Υπακούοντας και αυτή στο γενικότερο πλαίσιο των κατευθύνσεων της Ευρωπαϊκής Ένωσης που επιδιώκει τη μετατροπή της Πολιτικής Προστασίας και της πρόληψης σε ένα ακόμα κερδοφόρο πεδίο για λίγους, που προβλέπει την άμεση σύνδεση της επίσημης κρατικής δομής με ιδιωτικούς φορείς, που προβλέπει την παρουσία ιδιωτών σε διοικητικά κέντρα και στη λήψη αποφάσεων κρίσιμων για τη ζωή και την περιουσία του λαού, που προβλέπει πώληση εκπαιδευτικών και ερευνητικών υπηρεσιών, την κατασκευή υποδομών πυρασφάλειας με ΣΔΙΤ και πολλά άλλα.

Και τελικά, ένα σημαντικό που κάνει είναι να ανακυκλώνει τις ελλείψεις μέσων από χώρα σε χώρα, λειψών μέσων παντού, γιατί σε όλες τις χώρες της Ευρωπαϊκής Ένωσης έχουμε δραστικές περικοπές σε κονδύλια που αφορούν τις λαϊκές ανάγκες αντισεισμικής, αντιπυρικής και αντιπλημμυρικής θωράκισης. Την ίδια στιγμή που έχουμε περικοπές, σε όλες τις χώρες έχουμε ενίσχυση του μηχανισμού για τις αποκαλούμενες «ανθρωπογενείς καταστροφές» όπου κατατάσσεται και το προσφυγικό. Την ίδια στιγμή έχουμε απογείωση των αμυντικών δαπανών. Διακόσια τριάντα δισεκατομμύρια έφθασαν το 2023, όσο και το ΑΕΠ της χώρας μας δηλαδή, οι αμυντικές δαπάνες στην Ευρωπαϊκή Ένωση και θα εκτιναχθούν τα επόμενα χρόνια. Σαν μέτρο σύγκρισης να πούμε ότι ολόκληρος ο προϋπολογισμός του RescEU είναι μόλις 2 δισεκατομμύρια για ολόκληρη την επταετία 2021 – 2027, δηλαδή ούτε 170 εκατομμύρια τον χρόνο.

Και βέβαια την ίδια στιγμή έχουμε στρατιωτικοποίηση της Πολιτικής Προστασίας, σύνδεση με σχεδιασμούς και μηχανισμούς του ΝΑΤΟ. Αυτό προβλέπεται στον ν.4662/2020, άρα έχει παραγάγει αποτελέσματα εκείνος ο νόμος και δεν ήταν αναποτελεσματικός, όπως λένε κόμματα της Αντιπολίτευσης. Είχαμε πρόσφατα, μετά την τελευταία απόφαση του ΚΥΣΕΑ, συγκρότηση νέας διοίκησης υπό το ΓΕΕΘΑ για την πολιτική προστασία.

Βλέπουμε, λοιπόν, ότι στον αναβαθμισμένο ρόλο της πολιτικής προστασίας στην Ευρωπαϊκή Ένωση με άλλοθι την κλιματική κρίση, λέμε εμείς, και με προφάσεις περί αλληλεγγύης προβλέπεται η συνεργασία με στρατιωτικούς και αστυνομικούς μηχανισμούς για την, όπως λένε, αντιμετώπιση της τρομοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έτσι η πολιτική προστασία -τελειώνω σε ένα λεπτό, κύριε Πρόεδρε- αποτελεί αναπόσπαστο στοιχείο της στρατηγικής της λεγόμενης εσωτερικής και εξωτερικής ασφάλειας της Ευρωπαϊκής Ένωσης και του ΝΑΤΟ, μια στρατηγική σύμφωνα με την οποία οι κοινωνικές ή και οικονομικές διαταραχές είναι ζητήματα πολιτικής προστασίας. Με απλά λόγια, μια απεργία ή ένα μπλόκο σε έναν δρόμο, μια λαϊκή κινητοποίηση θα είναι μια ανθρωπογενής καταστροφή για την αντιμετώπιση της οποίας μπορεί να ζητηθεί συνδρομή και άλλης χώρας.

Άρα λοιπόν εμείς θα καταψηφίσουμε τη συμφωνία και το ένα σημείο που μας απασχολεί και στο οποίο στεκόμαστε είναι ακριβώς ότι τα τεράστια κενά υποδομών και στελέχωσης δεν καλύπτονται με τέτοιες συμφωνίες. Αντίθετα, επιταχύνουν τη μετατροπή της πολιτικής προστασίας σε κερδοφόρο εμπόρευμα. Και το δεύτερο είναι ότι τέτοιες συμφωνίες εξυπηρετούν κι εντάσσονται στην ευρύτερη στρατιωτικοποίηση της πολιτικής προστασίας και την ένταξή της στην υπηρεσία των σχεδιασμών του ΝΑΤΟ, με έξοδα των λαών βεβαίως.

Η αλληλεγγύη στην οποία αναφέρεστε αποκτά πραγματικά νόημα μεταξύ λαών και όχι μεταξύ κυβερνήσεων που εφαρμόζουν αντιλαϊκές πολιτικές. Η αποτελεσματική προστασία της ζωής και της περιουσίας του λαού δεν γίνεται με μπαλώματα, απαιτεί επαρκή στελέχωση, σύγχρονο εξοπλισμό, δικτύωση, ανάπτυξη υποδομών και όλα αυτά στο πλαίσιο ενός ολοκληρωμένου σχεδιασμού που προτάσσει τις διευρυμένες ανάγκες των πολλών έναντι του κέρδους των ολίγων.

Ευχαριστώ πολύ για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά. Προτού συνεχίσουμε, μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και πέντε εκπαιδευτικοί συνοδοί τους από το 11ο Δημοτικό Σχολείο Ιλίου του Νομού Αττικής.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Πρόεδρος της Ελληνικής Λύσης κ. Κυριάκος Βελόπουλος, ο οποίος θα μιλήσει στη θέση της κ. Αθανασίου. Η κ. Αθανασίου θα μιλήσει στο τέλος, μετά τους εισηγητές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Πέρα από την Πορτογαλία και πέρα από αυτή την κύρωση σύμβασης, δυστυχώς η επικαιρότητα δεν ασχολείται -και θεωρώ ότι είναι κατευθυνόμενα τα μέσα ενημέρωσης- με τα μείζονα ζητήματα της Ελλάδας. Δεν θα αναφερθώ στα εθνικά θέματα για να μην θεωρήσουν κάποιοι ότι είναι μια σπέκουλα υπέρ των εθνικών θεμάτων ή η ατζέντα συγκεκριμένη.

Ήμουν το πρωί σε ένα κανάλι και τους λέω «Η Ελλάδα έχει πρόβλημα οικονομικό. Οι Έλληνες πένονται. Τα παιδιά γνωρίζουν ότι οι γονείς τους μπορεί να μην τα βγάζουν πέρα οικονομικά», και τους ευχαριστούμε που μας παρακολουθούν εν πάση περιπτώσει, να είστε καλά γιατί είστε το αύριο της Ελλάδας εσείς, μικρά παιδιά, οι αυριανοί Έλληνες.

(Χειροκροτήματα από την πτέρυγα της Ελληνικής Λύσης)

Θα πω λοιπόν το εξής, ότι αντί να ασχοληθούμε με τα μεγάλα προβλήματα της Ελλάδας, ασχολούμαστε με ένα θέμα το οποίο πραγματικά μου προκαλεί μια εντύπωση περίεργη. Έφερε μια ατζέντα η Νέα Δημοκρατία και τα μέσα ενημέρωσης μαζί ταυτόχρονα, την ατζέντα του γάμου των ομοφυλοφίλων.

Εγώ ρωτώ το ελληνικό Κοινοβούλιο το εξής. Υπάρχει νόμος; Έχουμε προσχέδιο; Έχουμε κάτι συγκεκριμένο; Γιατί επί δέκα μέρες γίνεται πλύση εγκεφάλου από τα μέσα ενημέρωσης και από το πολιτικό προσωπικό της χώρας για τη συγκεκριμένη ατζέντα και μόνο;

Γιατί δεν ασχολούμαστε με την υψηλή τιμή του γάλακτος; Με το βρεφικό γάλα που είναι 200% παραπάνω από τους Ευρωπαίους, με την υψηλή τιμή της βενζίνης, με το πρόβλημα των μισθών, με το πρόβλημα των συντάξεων, με το πρόβλημα των αγορών, με το πρόβλημα των οπωροκηπευτικών; Γιατί δεν ασχολούμαστε με αυτά και μονοθεματικά τα μέσα ενημέρωσης ασχολούνται με ένα θέμα, μονοθεματικά, με το συγκεκριμένο θέμα;

Και η ερώτησή μου είναι γιατί το κάνει ο Πρωθυπουργός; Ποιος είναι ο ρόλος και ο λόγος που ο Πρωθυπουργός επιμένει σε κάτι που δεν υπάρχει; Συζητάμε κάτι που δεν έχει γίνει, κάτι που δεν υπάρχει. Υπάρχει νόμος; Κάτι να συζητήσει η Βουλή, οι πολιτικοί; Κι όμως το βάζουν βίαια στην ατζέντα. Ποιος ο λόγος που ο Πρωθυπουργός το κάνει αυτό; Ίσως γιατί ο Πρωθυπουργός αλληθωρίζει προς τις Βρυξέλλες; Ίσως γιατί ο Πρωθυπουργός θέλει να φύγει κακήν κακώς, βλέποντας αυτά που έρχονται το 2024 και 2025 με τη νέα δημοσιονομική προσαρμογή, μετά τις αποφάσεις του ECOFIN για χρέος και έλλειμμα και θέλει να φύγει; Μήπως θέλει να πηδήξει από το καράβι; Κι επειδή του υποσχέθηκαν κάποιοι κάτι από τις Βρυξέλλες, θέλει να τα δώσει όλα; Και όταν λέμε όλα, την ατζέντα των φιλελευθέρων. Ερωτήσεις θέτω.

Βέβαια ο Πρωθυπουργός το διέψευσε. Κι εδώ έρχεται η απάντηση και το λέω αβίαστα σε όλους σας. Είναι ο ίδιος ο Πρωθυπουργός που την Παρασκευή μάς είπε ότι το θέμα των ομοφυλοφίλων δεν πάει το κάρο μπροστά από το άλογο και τη Δευτερά το επανέφερε ο ίδιος. Πώς να πιστέψεις έναν τέτοιον Πρωθυπουργό, κύριε Υπουργέ μου;

Και εδώ το μέγα ερώτημα είναι γιατί χτυπάει τον πυρήνα της δικής της ιδεολογίας. Ο πυρήνας της ιδεολογίας της Νέας Δημοκρατίας είναι η οικογένεια. Είναι αυτό που έλεγε το τραγούδι σας εκείνο για την Ελλάδα, την Ορθοδοξία, την πατρίδα, την οικογένεια. Πώς τώρα ένας Πρωθυπουργός που είναι ξένο σώμα στη Νέα Δημοκρατία έρχεται και επιβάλλει μια ατζέντα που είναι σε πλήρη σύγκρουση με την ιδεολογία της Νέας Δημοκρατίας; Ας το σκεφτούν αυτοί που θέλουν να το επιβάλουν.

Το 2022 πόσα ζευγάρια έκαναν σύμφωνο συμβίωσης ομοφυλοφίλων; Πεντακόσια. Για πεντακόσια ζευγάρια κάνετε άνω κάτω την ελληνική κοινωνία, διχάζετε τους Έλληνες, διχάζετε τους χριστιανούς, διχάζετε την ίδια την ελληνική κοινωνία. Για ποιον λόγο; Λύσαμε τα δέκα εκατομμύρια προβλήματα των δέκα εκατομμυρίων Ελλήνων και πάμε να λύσουμε και ένα για τα πεντακόσια ζευγάρια;

Και να σας το πω και διαφορετικά. Γιατί πρέπει σώνει και καλά να μιλάμε για υιοθεσία γι’ αυτά τα ζευγάρια, όταν χιλιάδες ετερόφυλα ζευγάρια περιμένουν να υιοθετήσουν εδώ και χρόνια; Και πάτε να επιλύσετε αυτό! Λύστε των ετεροφυλόφιλων πρώτα και να δούμε αν μπορεί να διευθετηθεί το άλλο θέμα. Δεν καταλαβαίνω γιατί ξεκινάτε από πάνω προς τα κάτω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

Λίγο παραπάνω χρόνο θα ήθελα. Πάμε και στα υπόλοιπα.

Εγώ θα σας πω και ένα πράγμα, ότι ο Πρωθυπουργός λέει ψέματα. Ο Πρωθυπουργός καθ’ έξιν λέει ψέματα και θα σας το αποδείξω. Το 2018 ο ΣΥΡΙΖΑ έφερε νόμο ώστε τα ομοφυλόφιλα ζευγάρια να γίνονται ανάδοχοι. Τι ψήφισε ο Έλληνας Πρωθυπουργός; «όχι». Γιατί ψήφισε τότε «όχι» και τώρα θέλει σώνει και καλά να το επιβάλει; Το 2018 ψήφισε «όχι», γιατί τώρα λέει «ναι»; Τι χρείαν έχουμε σπουδής. Για ποιον λόγο βιάζεται;

Πάμε στο πρόγραμμα της Νέας Δημοκρατίας. Ενημερώσατε τους πολίτες γι’ αυτό το θέμα εσείς; Ποτέ. Εγώ δεν άκουσα Βουλευτή της Νέας Δημοκρατίας να λέει «Το πρώτο πράγμα που θέλουμε να κάνουμε μετά τις εκλογές του 2023 τόσο βιαστικά είναι να φέρουμε αυτό το θέμα». Άρα εξαπατήσατε τους ψηφοφόρους συντηρητικούς της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Δεν θα μιλήσω για τον Άδωνι Γεωργιάδη. Έγινε και φροντιστής ο Άδωνις Γεωργιάδης, όχι ποδοσφαιρικής ομάδας. Κάνει φροντιστήριο, λέει, στους αστοιχείωτους, αγράμματους Βουλευτές της Νέας Δημοκρατίας, γιατί για να κάνεις φροντιστήριο σε κάποιον σημαίνει ότι δεν τα καταλαβαίνει, ότι κάτι δεν πιάνει καλά το μυαλό του. Γιατί δεν κάνατε φροντιστήριο για τον νόμο περί λαθρομεταναστών και κάνατε μόνο γι’ αυτό;

Ο Άδωνις λοιπόν σε ένα βιβλίο για την ομοφυλοφιλία, αν δείτε τι γράφει, τα χειρότερα γράφει και τώρα ο ίδιος τύπος λέει ομοφοβικούς όσους λένε λιγότερα απ’ ό,τι έλεγε αυτός τότε. Μιλάμε για παράκρουση. Και αν θέλετε το βιβλίο, να σας το προσκομίσω, το έχω στο γραφείο μου, όπου εκεί ο Άδωνις Γεωργιάδης είναι κάθετα αντίθετος ακόμη και στην ομοφυλοφιλία. Δεν μιλάμε για υιοθεσίες εδώ ούτε για γάμους, ακόμη και στην ομοφυλοφιλία. Έφερε και τους νόμους της αρχαίας Ελλάδας, τι τους έκαναν στην αρχαία Ελλάδα τους ομοφυλόφιλους που δεν έπαιρναν ούτε βουλευτικό θώκο ούτε αξίωμα. Και τώρα ξαφνικά ο Άδωνις καταγγέλλει όλους τους υπόλοιπους που διαφωνούν ως ομοφοβικούς.

Προκαλώ, όμως, τον ΣΥΡΙΖΑ και το ΠΑΣΟΚ, να πείτε στους Αρχηγούς σας να κάνουν πρόταση δυσπιστίας στο θέμα του γάμου των ομοφυλοφίλων, για να τους σύρετε όλους αυτούς απέναντι στην αλήθεια.

(Χειροκροτήματα από την πτέρυγα της Ελληνικής Λύσης)

Μην μου αρχίσουν τις αποχές, γιατί η αποχή σημαίνει «ψηφίζω τον νόμο». Γιατί δεν θα ψηφίσουν τριακόσιοι, θα περάσει με εκατόν είκοσι ο νόμος. Κάντε πρόταση δυσπιστίας.

Έλεγα στον ελληνικό λαό: «Δώστε στην Ελληνική Λύση παραπάνω ποσοστό, δώστε μας τριάντα ή πενήντα Βουλευτές». Τώρα θα είχε πέσει η Κυβέρνηση! Θα την είχαμε ρίξει εμείς!

(Χειροκροτήματα από την πτέρυγα της Ελληνικής Λύσης)

Μπορεί να τη ρίξει το ΠΑΣΟΚ και ο ΣΥΡΙΖΑ. Κάντε το, να πέσουν! Αλλά δεν το κάνετε. Εδώ είναι το ερώτημα. Γιατί δεν το κάνετε; Γιατί τους βοηθάτε; Δεν ξέρω γιατί τους βοηθάτε. Ψάξτε το λίγο παραπάνω μεταξύ σας.

Δεν αφορά στους Βουλευτές, στην ηγεσία τους αναφέρομαι. Διότι οι ηγεσίες είναι το πρόβλημα, δεν είναι οι Βουλευτές συνάδελφοι. Και οι Βουλευτές της Νέας Δημοκρατίας είναι αντίθετοι, αλλά κάνουν την ανάγκη φιλότιμο κατά πάσα πιθανότητα.

Τι λέμε εμείς; Εμείς δεν μπορούμε να συναινέσουμε να κάνουμε την Ελληνίδα μάνα εργαλείο τεκνοποίησης και βιομηχανικό εργαλείο. Δεν μπορούμε. Δεν μπορώ να αντικαταστήσω την Ελληνίδα μάνα με τον Γιώργο για μάνα. Δεν γίνεται. Δείτε το σαν εικόνα, η οικογένεια, ο πυρήνας, ο Γιώργος, ο Νίκος που έχουν παιδιά. Δεν γίνεται.

Και το λέμε, ως φύση ιερή, γιατί η μητρότητα και η πατρότητα είναι πολύ συγκλονιστικά στοιχεία, που είναι βιωματικά μέσα μας, δεν αλλάζουν. Και να σας το πω διαφορετικά, εγώ πιστεύω ότι κάποιοι ομοφυλόφιλοι μπορεί να αγαπάνε και να λατρεύουν τα παιδιά -να το δεχτώ και αυτό. Δεν θα κάνουμε πειραματόζωα όμως αυτά τα παιδιά.

(Χειροκροτήματα από την πτέρυγα της Ελληνικής Λύσης)

Οι ψυχούλες των παιδιών δεν μπορούν να γίνουν πείραμα. Αυτή είναι η άποψή μας. Εάν κάνουμε λάθος, επαναλαμβάνω, ο καθένας έχει την άποψή του.

Η Ελλάδα -και κλείνω σε λίγο- κινδυνεύει από την οικονομική κατάρρευση, κινδυνεύουμε ως χώρα για νέο μνημόνιο. Το είχα πει εδώ μέσα από το 2022 ότι έρχεται το 2024 νέο μνημόνιο. Τέλειωσαν οι πανδημίες, τέλειωσαν οι κρίσεις, φεύγει ο Μητσοτάκης, τρέχοντας για Βρυξέλλες, τέλος. Αυτό φαίνεται ότι είναι το σενάριο στο μυαλό του. Και ενώ κινδυνεύει η Ελλάδα, ασχολούμαστε με το θέμα αυτό, το έλασσον.

Και να σας πω και κάτι; Λίγο πριν πέσει η Κωνσταντινούπολη -γιατί έτσι είμαστε και τώρα και στα ελληνοτουρκικά και στην οικονομία- ξέρετε ποια ήταν η μείζων συζήτηση εκείνη την περίοδο στην ιστορία, διότι δεν μαθαίνουμε από τα λάθη μας; Δείτε πώς η ιστορία επαναλαμβάνεται. Για το φύλο των αγγέλων!

Μάλωναν μες την Πόλη, στην Κωνσταντινούπολη, και έξω ήταν οι Τούρκοι, για το αν έχουν φύλο οι άγγελοι ή δεν έχουν, αρσενικό ή θηλυκό. Χαμογελάνε μερικοί, αλλά αυτή είναι η αλήθεια. Την ώρα που, λοιπόν, ερχόμαστε ως χώρα και καταρρέουμε ασχολούμαστε με τα ελάσσονα.

Σήμερα το πρωί σε Βουλευτές της Ελληνικής Λύσης ήρθε αυτό εδώ από την πολωνική κυβέρνηση. Κύριε Υπουργέ, να το δείτε λίγο αυτό. Αυτό εδώ είναι η έκκληση, κύριοι συνάδελφοι, της Πολωνίας και της κυβέρνησης της Πολωνίας να διεκδικήσουν μαζί με την Ελλάδα οι Πολωνοί πολεμικές επανορθώσεις και αποζημιώσεις. Θα το πάρετε όλοι στα γραφεία σας. Φαντάζομαι ότι η πολωνική κυβέρνηση θα το στείλει σε όλους σας. Πότε επιτέλους η Βουλή θα απαιτήσει από τη Γερμανία πολεμικές επανορθώσεις και αποζημιώσεις σοβαρά όμως; Όχι «το θέμα υπάρχει» και «το βλέπουμε», είναι δισεκατομμύρια ευρώ.

(Χειροκροτήματα από την πτέρυγα της Ελληνικής Λύσης)

Αυτό θα το δώσω στα Πρακτικά όταν έρθει σε εμένα. Αυτό είναι άλλου συναδέλφου από την Ελληνική Λύση.

Πάμε τώρα στη Νέα Δημοκρατία. Πραγματικά έχουν αλώσει όλα τα Μέσα. Τέτοιο πράγμα, τέτοια χούντα τηλεοπτική δεν έχω ξαναδεί. Μιλάμε για τηλεοπτική χούντα. Κάνουν fake video. Μαζεύει ο Πρωθυπουργός δικούς του κολλητούς κομματάρχες. Αυτό το ζευγάρι πού το βρήκατε; Είναι ντροπής πράγματα. Ποιον κοροϊδεύετε τώρα; Το βάζετε και μια μιλάει για τα ναυπηγεία, μια μιλάει για τα σπίτια. Το ίδιο ζευγάρι είναι. «Τι ωραίος άντρας είσαι εσύ» και είναι από την Κομματική Οργάνωση Ιλίου της Νέας Δημοκρατίας η άλλη. Δεν είναι σοβαρά. Θέλετε να κάνουμε δουλειά πείτε του Πρωθυπουργού; Θα πάμε όλοι οι πολιτικοί Αρχηγοί ξεκάρφωτα, χωρίς ενημέρωση, σε μία λαϊκή αγορά. Να δω πώς θα αντέξουν να μπουν εκεί μέσα. Αυτό σημαίνει πάω στη κοινωνία, όχι στήνω σκηνικά σαν θίασος.

(Χειροκροτήματα από την πτέρυγα της Ελληνικής Λύσης)

Βγαίνει ο Βορίδης και τι λέει; Ακούστε -είναι απίστευτος ο τύπος: Τα κάνουμε όλα τόσο καλά που δεν υπάρχουν πια κακές ειδήσεις. Το είπε στην τηλεόραση. Σαφώς και δεν υπάρχουν κακές ειδήσεις πλέον για τη Νέα Δημοκρατία, γιατί όλες οι ειδήσεις φεύγουν με ειδικό memo από το Μέγαρο Μαξίμου και καλύπτετε όλες τις αρνητικές ειδήσεις. Και τι κάνετε μετά; Στέλνετε μηνύματα στο ΠΑΣΟΚ και στον ΣΥΡΙΖΑ για διάρρηξη των δικών τους κόμματων επίτηδες, το κάνετε επίτηδες γιατί έχετε τα μέσα μαζί σας. Ανοίγεις τον «ΣΚΑΪ» όλη ημέρα και παθαίνεις αποβλάκωση της Νέας Δημοκρατίας. Ο Πορτοσάλτε, ο Χιώτης, όλη μέρα λιβάνια, όλη μέρα μοσχολίβανα και όλη μέρα «ζήτω η Νέα Δημοκρατία». Αυτό είναι ενημέρωση; Γι’ αυτό δεν υπάρχουν κακές ειδήσεις, κύριε Βορίδη, γιατί ελέγχετε τις ειδήσεις.

Αλλά ήρθε η απάντηση πριν δέκα μέρες από τους «New York Times», όχι από εμάς. Τι είπαν; Η σήψη στην καρδιά του κράτους, για τον κ. Μητσοτάκη. Αυτό το έφαγαν όλοι, το έθαψαν. Αν έλεγαν για τον Βελόπουλο, τον Ανδρουλάκη, τον Κασσελάκη, τον Κουτσούμπα και οποιονδήποτε άλλον εδώ μέσα ότι είναι η σήψη της Ελλάδος, ο «ΣΚΑΪ» θα είχε επί μία εβδομάδα θέμα τον Βελόπουλο, τον Κασσελάκη, τον Ανδρουλάκη ότι είπαν οι Αμερικανοί και οι «New York Times» ότι είναι η σήψη της Ελλάδος.

Και θα σας απαντήσω, γιατί πραγματικά φτιάξατε ένα διεφθαρμένο κράτος. Έρχομαι στο θέμα του Ζαμπούνη. Κάθε μέρα, κάθε μήνα σκοτώνονται άνθρωποι. Το έχω πει εδώ. Γιατί δεν πειράζουν τον κάθε Ζαμπούνη, όμως, οι κύριοι της Νέας Δημοκρατίας ή των υπόλοιπων κομμάτων, αν θέλετε, αυτή την Κόζα Νόστρα από την Τιχουάνα, τον Εσκομπάρ, και δεν είναι μόνο ο Ζαμπούνης, πολλοί είναι τέτοιοι. Από τότε που έφαγαν τον Παπαχρήστου και τον Καππέ, επειδή μπαινόβγαιναν κάποιοι από αυτούς στο Μαξίμου, γίνεται χαμός. Δολοφονούνται ποιοι; Να σας πω εγώ τι δουλειά έκανε ο Ζαμπούνης, που δεν ξέρετε οι περισσότεροι εδώ μέσα; Λαθρέμπορος πετρελαίου ήταν. Είχε επτά-οκτώ βενζινάδικα. Ποιος του έδωσε την άδεια; Η Κυβέρνηση ή οι αρμόδιες αρχές που εποπτεύει η Κυβέρνηση της Νέας Δημοκρατίας. Γι’ αυτό κάνατε διεφθαρμένο κράτος. Τα καρτέλ των καυσίμων εσείς τα καλύπτατε και τα καλύπτετε, γιατί είναι το τέρας της μαφίας, είτε με ανοχή είτε με συνεργασία. Γιατί στο Μέγαρο Μαξίμου ο Καππές έμπαινε, ο μακαρίτης, δεν έμπαινα εγώ. Έτσι απλά, για να ξέρουμε. Το κατήγγειλα εδώ και δεν μου απάντησε ο Πρωθυπουργός ο ίδιος όποιος ήταν εδώ.

Αλήθεια, εκείνος ο φάκελος του Υπουργού Δημοσίας Τάξεως της Greek Mafia, του κ. Χρυσοχοΐδη, με πεντακόσιους σκληρούς ποινικούς που τους είχε, λέει, έτοιμους, τώρα που θα γίνει Υπουργός θα τους μαζέψει; Δεν θα τους μαζέψει, σας το λέω εγώ.

Φτάσατε στο αίσχιστο όμως σημείο να εκβιάζετε και δημοσιογράφους. Στέλνετε διωκτικές αρχές φορολογικές, -το κατήγγειλα εγώ, το κάνατε και σε μένα και πλήρωσα 380.000- στον Βαξεβάνη, στον Τριανταφυλλόπουλο, που διαφωνούν και μαζί μου, που είναι απέναντί μου. Τους στέλνετε την εφορία, 700.000 ο ένας, 1,5 εκατομμύριο ο άλλος. Γιατί δεν πάτε σε κανέναν εφοπλιστή να ελέγξετε τα εικονικά τιμολόγια; Γιατί δεν πηγαίνετε; Γιατί μόνο τους αντιπάλους σας χτυπάτε. Ο Βαξεβάνης σας πείραξε, ο Τριανταφυλλόπουλος σας πείραξε, το καταλαβαίνω. Και ο Βελόπουλος σας πειράζει. Βάζετε την εφορία, την ΑΑΔΕ, όλες τις υπηρεσίες εναντίον τους. Αναρωτιέμαι γιατί. Ξέρω γιατί. Γιατί ήρθε και το πεσκέσι για τη λίστα Πέτσα. Το ίδιο το ΣΔΟΕ, το δικό σας, λέει 3 εκατομμύρια ευρώ πού είναι; Δώσατε σε διακόσια site εκατομμύρια ευρώ για πλύση εγκεφάλου. Γι’ αυτό λέω κάνατε διεφθαρμένο κράτος.

Και βέβαια πρέπει να πω και κάτι ακόμα γιατί μέχρι τώρα λέγαμε -το έλεγε ο κ. Βαρουφάκης κατά το παρελθόν- «Νέα Δημοκρατία Α.Ε.». Κάτι βλέπω για μια «διακομματική Α.Ε.» τώρα. Στην εταιρεία «InDigital», που παίρνει όλη την ηλεκτρονική διακυβέρνηση με εκατομμύρια ευρώ, ποιοι είναι οι αφανείς μέτοχοι από πίσω; Ποια στελέχη των δύο κομμάτων, των μεγάλων, έχουν σχέση ή δεν έχουν; Ρωτώ γιατί κάνω έρευνα τώρα. Βάλαμε δικηγόρους και θα τινάξουμε το πολιτικό προσωπικό της χώρας στον αέρα. Μια εταιρεία από το πουθενά, που έγινε επί ΣΥΡΙΖΑ, παίρνει όλα τα έργα ηλεκτρονικής διακυβέρνησης με στελέχη με τη Νέα Δημοκρατία μέσα.

Λοιπόν ακούστε, ένα πρόγραμμα θα σας πω, με την Ελληνική Λύση δεν θα παίζει κανένας σας. Νομιμότητα παντού.

(Χειροκροτήματα από την πτέρυγα της Ελληνικής Λύσης)

«InDigital» εδώ βρωμάει η ιστορία διαφθορά «διακομματική Α.Ε.» και θα τη βρούμε μπροστά μας. Από εβδομάδα τα νεότερα με ονόματα και στοιχεία, κάτι δηλώσεις, κάτι Ρούπτσος, κάτι πρώην Υπουργοί, κάτι νέοι Υπουργοί. Εδώ είναι δεκάδες εκατομμύρια ευρώ, business. Τρώνε λεφτά.

Ένα δισεκατομμύριο ευρώ, κύριε Υπουργέ, έλλειμα στον ΟΑΕΔ. Τι έγινε; Δεν μιλάει κανένας. Χάθηκε ένα δισεκατομμύριο. Ο Χατζηδάκης το έχασε, ο Άδωνις, που έκανε περασιά και έφυγε; Είναι 1 δισεκατομμύριο. Πού είναι τα λεφτά; Ποιος το έφαγε το 1 δισεκατομμύριο,

Αλλά κάνετε άλλες εξυπηρετήσεις, το ξέχασα. Πάει ο Πρωθυπουργός και νοικιάζει με 3 εκατομμύρια ευρώ στο Μποδοσάκη, από πάνω, να βάλει τα δικά του γραφεία. Ρώτησε κανέναν; Ο Έλληνας Πρωθυπουργός ρώτησε κανέναν και πήγε να νοικιάσει στο Μέγαρο Μποδοσάκη το ρετιρέ απάνω για να βλέπει και την Ακρόπολη αυτός και η παρέα του με 3 εκατομμύρια ευρώ ενοίκιο για πόσα χρόνια; Ρωτήθηκε κανένας εδώ μέσα; Τι είναι τα λεφτά του ελληνικού λαού; Είναι χρήματα του κ. Μητσοτάκη;

Μαθαίνω ότι θέλετε να αγοράσετε και Falcon με 70 εκατομμύρια, το γράφει ο Τύπος. Νέο Falcon θα αγοράσει η Ελλάδα με 70 εκατομμύρια. Μπαίνω στην εταιρεία και βλέπω ότι κάνει 30 με 40 εκατομμύρια μάξιμουμ. Τα υπόλοιπα 30 με 40 εκατομμύρια πού θα πάνε, σε ποια τσέπη; Ρωτώ, γιατί τόσο κοστίζει ένα Falcon καινούργιο. Τα υπόλοιπα 40 εκατομμύρια πού πηγαίνουν; Να η διαφθορά, να η διαφθορά!

Και, βέβαια, δεν μας απάντησε ο Πρωθυπουργός αν και του έκανα ερώτηση ο ίδιος. Στις 8 με 9 Δεκεμβρίου συναντήθηκε με κάποιους, κλείνοντας τα μηχανήματα του Falcon, σε ένα ταξίδι μιας μέρας πήγαινε-έλα στη Γαλλία, ναι ή όχι, στο Μπουρζέ; Κατά παρέκκλιση στη βάση του Μπουρζέ πήγε. Γιατί πήγε; Ποιος είναι ο λόγος; Δεν μιλάει κανείς για τα deal που γίνονται.

Θα σας πω κάτι. Αν στον κ. Ανδρουλάκη, στον κ. Κασσελάκη η πρώτη του ξαδέρφη ή συγγενής του αγόραζε διυλιστήριο με 1,5 δισεκατομμύριο, το τρίτο ιταλικό διυλιστήριο, θα μας είχατε κρεμάσει και εμένα, και την ξαδέρφη μου, και τον αδερφό μου στα μανταλάκια. Συγγενικό πρόσωπο του Πρωθυπουργού με μία εταιρεία από την Κύπρο χιλίων ευρώ μπαίνει στην εξαγορά ενός διυλιστηρίου και δεν κουνιέται φύλλο ούτε για «πόθεν έσχες». Πού το βρήκε το 1,5 δισεκατομμύριο; Πού τα βρήκε τα λεφτά αυτά; Μιλάτε για διαφθορά;

Και συμπωματικά -δεν λέω ότι φταίει ο Πρωθυπουργός, όχι- πού είναι οι ελεγκτικές αρχές; Ναι, αλλά τον άνθρωπο που συνεργάζεται η κυρία αυτή τον ζητούσε η Ρουμανία να τον εκδώσουμε. Η Ρουμανία είναι ευρωπαϊκή χώρα, είναι στο ΝΑΤΟ και η Ελλάδα αρνήθηκε. Ποιον ξεπλένει η Νέα Δημοκρατία με αυτές τις τακτικές; Ρωτώ τον Υπουργό να μου πει.

Για να μην πω για το fly over, το έγκλημα που κάνατε στη Θεσσαλονίκη. Ξέρετε πόσα θα βγει το fly over; Λέτε 500 εκατομμύρια. Πάλι λέτε ψέματα, γιατί δεν υπολογίζετε το κόστος κυκλοφοριακών επιπτώσεων, χαμένες εργατοώρες, καύσιμα, επίδραση στην αγορά της πόλης. Θα υπερβεί το ένα δισεκατομμύριο ευρώ το κόστος του fly over, το μεγαλύτερο έγκλημα.

Προχθές πέθανε άνθρωπος γιατί δεν μπορούσε να περάσει από τον Περιφερειακό. Ξέρουν οι Θεσσαλονικείς. Δεν έχει ΛΕΑ δίπλα και πέθανε μέσα στο ασθενοφόρο. Μιάμιση ώρα στον Περιφερειακό. Σκοτώνετε τους Έλληνες με εγκληματική αμέλεια. Κάνατε την χώρα καρτέρι εργολάβων. Θα το αποδείξω στον Πρωθυπουργό. Ακούστε τι έκανε; Μίλησε για τον ΒΟΑΚ δεκαπέντε φορές ο Μητσοτάκης, ο Πρωθυπουργός. Τι έγινε ο ΒΟΑΚ; Για πείτε μου. Γιατί δεν ανοίγουν τα χαρτιά; Να σας πω εγώ. Γιατί μαλώνουν μεταξύ τους οι εργολάβοι. Τριάντα έργα μοιράστηκαν τα καρτέλ των εργολάβων, «AVAX», «ATO», «TERNA», «INTRAKAT», «ΜΥΤΙΛΗΝΑΙΟΣ». Τα καρτέλ, λοιπόν, αυτά σκοτώνονται μεταξύ τους γιατί θέλουν την Αττική Οδό όλη. Και δεν την πήρε κανένας. Κανένας δεν το λέει εδώ μέσα. Την πήρε η «ΓΕΚ-ΤΕΡΝΑ» με 7 δισεκατομμύρια δανεισμό. Πείτε μου πώς αφήνετε εσείς σε μια εταιρεία που έχει δάνεια 7 δισεκατομμύρια να μπαίνει στη διαδικασία διαγωνισμού; Πώς; Πάλι συγγενείς Πρωθυπουργού εδώ; Του υπουργικού περιβάλλοντος της Νέας Δημοκρατίας.

Ανένδοτοι ο Περιστέρης και ο Μυτιληναίος. Προσπαθείτε με τον ΒΟΑΚ να κάνετε δουλειά, αλλά δεν θα γίνει ποτέ. Υπηρετείτε τα καρτέλ, τους ολιγάρχες και όχι τους πολίτες. Αυτή είναι η αλήθεια. Σκορπίζετε τα λεφτά του κράτους. Βγαίνει ο Υπουργός ο Χατζηδάκης. Δεν άνοιξε ρουθούνι. Σε μια κρίση ειλικρίνειας ο άνθρωπος λέει ότι επί δέκα χρόνια δίναμε 200 εκατομμύρια ευρώ τον χρόνο σε κάποιους που είχαν μεταναστεύσει στην Ελλάδα αλλά έχουν φύγει από την Ελλάδα και μένουν αλλού τώρα, στο Αφγανιστάν, Πακιστάν. Και δίναμε επιδόματα 200 εκατομμύρια ευρώ τον χρόνο, μια δεκαετία. Διακόσια επί δέκα είναι 2 δισεκατομμύρια. Πού είναι οι ελεγκτικοί μηχανισμοί; Κάνατε ένα failed state. Ένα αποτυχημένο βαθιά κομματικό κράτος. Παντού σπατάλη, παντού διαφθορά. Αυτά εμείς θα τα τελειώσουμε.

Και θα αναφέρω μια άλλη απόδειξη και κλείνω, κύριε Πρόεδρε.

Δήμος Αθηναίων. Παντού σπατάλη. Τι είναι αυτό το πράγμα; Δήμος Αθηναίων, πρόγραμμα βελτίωσης οδικής ασφάλειας, ψηφιακός μετασχηματισμός των ΚΕΠ, έξυπνες πόλεις, στρατηγικές αστικές αναπλάσεις, κοινωνική ενσωμάτωση ευάλωτων ομάδων. Σύνολο για έξι μήνες περίπου, πεντέμισι μήνες, 100 εκατομμύρια ευρώ. Εκατό εκατομμύρια!

Σφυρίζουν τα εκατομμύρια δεξιά και αριστερά και ο Έλληνας πεινάει. Πείτε μου τι λογική είναι αυτή; Και επειδή είστε και νομικός, κυρία Ράπτη, αν δεν κάνω λάθος. Τι γίνεται με αυτόν τον εκβιασμό της ΑΕΠΙ, του GEA; Έχω σήμερα επιστολή από συλλόγους ανθρώπων που τους εκβιάζουν. Γιατί; Δεν υπάρχει ένας φορέας. Υπάρχουν πέντε - έξι φορείς που πηγαίνουν στα μαγαζιά και ζητάνε λεφτά επί του τζίρου, 3%, 1% και 2% επί του τζίρου. Ας γίνει ένας φορέας. Σας το προτείναμε. Δεν μπορεί να πηγαίνει έτσι. Ο ξάδερφος λέει έχει συγγενικά δικαιώματα, ο άλλος λέει δικά μου δικαιώματα, ο άλλος λέει πνευματικά δικαιώματα. Και ζητάνε συνεχώς από 1% μέχρι 3% επί του τζίρου. Αν είναι πέντε φορείς επί 3%, επί τρία θα σας βάλω εγώ, 10% επί του τζίρου. Αυτό ξέρετε τι σημαίνει; Είναι 40%. Και τα παίρνουν έτσι, αέρα πατέρα. Για να μην πω για το σκάνδαλο της ΑΕΠΙ, που έφαγαν τα λεφτά πριν από μερικά χρόνια και κανένας δεν μπήκε φυλακή.

Τα λέω αυτά γιατί αυτά είναι τα μείζονα ζητήματα, αυτά είναι τα μεγάλα ζητήματα. Και αφήστε τους γάμους ομοφυλοφίλων, για πεντακόσια σύμφωνα συμβίωσης που υπάρχουν όλα κι όλα.

Και κλείνοντας, για να σας αποδείξω ότι επιχειρείτε να είστε αυταρχικοί όχι με λόγια αλλά με πράξεις. Ο Δήμος Αθηναίων είχε ένα ραδιόφωνο και ο Δήμος Θεσσαλονίκης. Μόλις αλλάζει συμπτωματικά η ηγεσία των δήμων, τα δημοτικά ραδιόφωνα και οι τηλεοράσεις μεταφέρονται όλες στην περιφέρεια, που είναι δική σας. Αυτό δεν είναι σύμπτωση. Αυτό είναι σύμπτωμα χουντικής, δικτατορικής, ολοκληρωτικής συμπεριφοράς.

(Χειροκροτήματα από την πτέρυγα της Ελληνικής Λύσης)

Να μην υπάρχει άλλη φωνή. Μεταφέρονται οι ραδιοφωνικοί σταθμοί Αθηνών και Θεσσαλονίκης πού; Θα σας πω εγώ. Στην περιφέρεια, σε αυτά που ελέγχετε εσείς.

Αυτό εμείς θα το σταματήσουμε. Εμείς μπήκαμε εδώ μέσα για έναν και μόνο λόγο, όχι για να κάνουμε σκληρή αντιπολίτευση, αλλά να κάνουμε αντιπολίτευση για το καλό του κάθε Έλληνα, της κάθε Ελληνίδας, του Έλληνα που ματώνει, του Έλληνα που περνάει δύσκολα, του Έλληνα που αγαπάει την πατρίδα, την οικογένεια, που αγαπάει αυτό που είναι. Την ιδιοπροσωπία του, την Ελλάδα.

(Χειροκροτήματα από την πτέρυγα της Ελληνικής Λύσης)

Γι’ αυτό και εμείς λέμε μερικά ξεκάθαρα όχι και μερικά μαύρα. Τι λέμε; Μαύρο στη διαφθορά, μαύρο στη διαπλοκή, μαύρο στους ολιγάρχες, μαύρο στους κομπιναδόρους, μαύρο στη μαύρη μαφία, μαύρο στις κομπίνες, μαύρο στην παιδεραστία, μαύρο στον πόλεμο της μητρότητας, μαύρο στην εμπορευματοποίηση της μήτρας των γυναικών μέσω παρένθετων, ενοικιαζόμενων γυναικών, μαύρο σε κάθε τι αντιχριστιανικό, ανθελληνικό και βίαιο που έρχεται από τη Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Έρχονται ευρωεκλογές. Όσοι δεν ψήφισαν να πάνε να ψηφίσουν, όποιο κόμμα θέλουν, δεν λέω Ελληνική Λύση. Να ψηφίσουν, για να πάνε από το σαράντα εκεί που τους αξίζει. Στο οχτώ και με το ζόρι. Στο οκτώ, γιατί δεν είναι η παράταξη η συντηρητική, η πατριωτική, η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βελόπουλο, τον Πρόεδρο της Ελληνικής Λύσης.

Καλείτε στο Βήμα ο κ. Ιωάννης Δημητροκάλλης, ειδικός αγορητής των Σπαρτιατών, για πέντε λεπτά, κύριε συνάδελφε.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ πολύ, κύριε Πρόεδρε.

Η πρώτη μου ομιλία στην Ολομέλεια της Βουλής για τη νέα χρονιά συμπίπτει με τη γιορτή του Αγίου Αντωνίου. Να ευχηθώ χρόνια πολλά σε όσους γιορτάζουν σήμερα και να ευχηθώ επίσης καλή χρονιά σε όλους τους Έλληνες και ευτυχισμένο το νέο έτος, με υγεία, χαρές και ευημερία. Ελπίζουμε το 2024 να αποτελέσει την απαρχή μιας νέας εθνικής πορείας για την Ελλάδα, με πίστη στις αξίες του έθνους, την πατρίδα, τη θρησκεία και την οικογένεια.

Για ακόμη μία φορά στην Ελλάδα του 2024 καλούμαστε να δηλώσουμε τα αυτονόητα, πως στηρίζουμε μόνο την παραδοσιακή ελληνική οικογένεια με μπαμπά και μαμά, τον διαχρονικό πυλώνα του ελληνικού έθνους και είμαστε υπερήφανοι γι’ αυτό που πιστεύουμε.

Αντίθετα η Νέα Δημοκρατία για ακόμη μία φορά βρίσκεται στη λάθος πλευρά της ιστορίας και αποφασίζει να περάσει στη Βουλή ένα νέο, νεοταξίτικο νομοθέτημα μαζί με τις ψήφους της Αριστεράς. Οι Βουλευτές, οι Υπουργοί, τα στελέχη και οι ψηφοφόροι πώς αισθάνονται άραγε για τις επιλογές της Νέας Δημοκρατίας; Τι θα κάνουν οι Υπουργοί και οι Βουλευτές της Κυβέρνησης την ημέρα της ψηφοφορίας; Μήπως, μετά το διήμερο μασάζ στα κεντρικά του κόμματος, θα αποφασίσουν να ξεχάσουν όλα όσα δήλωναν στα μέσα μαζικής ενημέρωσης ενάντια στον γάμο των ομοφύλων;

Κύριοι συνάδελφοι της Νέας Δημοκρατίας, πραγματικά έχετε ξεφύγει. Αφού νομιμοποιήσατε δεκάδες χιλιάδες αλλοδαπούς μαζί με την Αριστερά, τώρα ετοιμάζεστε να νομιμοποιήσετε τον γάμο των ομοφύλων και άλλες ύποπτες διατάξεις με τις ψήφους της Αριστεράς, αγνοώντας το λαϊκό αίσθημα και τις παραδοσιακές αξίες των Ελλήνων.

Με τη νέα χρονιά είδαμε να αλλάζετε και τη σύνθεση της Κυβέρνησής σας, διώξατε κακήν κακώς τον Υπουργό και τον Υφυπουργό Προστασίας του Πολίτη. Όμως η εγκληματικότητα παραμένει και έχει χτυπήσει κόκκινο σε όλα τα επίπεδα. Από την αρχή της κοινοβουλευτικής μου θητείας έχω καταθέσει δεκάδες ερωτήσεις για την έξαρση της εγκληματικότητας και οι πρώην Υπουργοί σας, με αλαζονικό τρόπο, απαντούσαν πως τα μέτρα που παίρνουν επαρκούν και ότι έχουν σχέδια και άλλα κουραφέξαλα, που δεν είχαν καμμία σχέση με την πραγματικότητα και την καθημερινότητα που βιώνουν οι Έλληνες.

Κύριοι, για την αντιμετώπιση της εγκληματικότητας θα πρέπει να υπάρξει ριζικός επανασχεδιασμός κι όχι ανακύκλωση προσώπων που είχατε διώξει στο παρελθόν. Χρειάζεται αλλαγή πολιτικής προς όφελος των Ελλήνων, των πραγματικών θυμάτων του πολυπολιτισμικού μοντέλου και της ανοιχτής κοινωνίας που ευαγγελίζεστε.

Βρισκόμαστε σήμερα εδώ για την ψήφιση του μνημονίου συνεργασίας Ελλάδας - Πορτογαλίας σε θέματα που άπτονται της πολιτικής προστασίας, της πρόληψης, της εκπαίδευσης και της δράσης σε περιπτώσεις φυσικών καταστροφών. Πρόσφατα ένα παρόμοιο μνημόνιο κληθήκαμε να ψηφίσουμε στη Βουλή μεταξύ Ελλάδας και Κύπρου. Είμαστε θετικοί στη συνέχιση αυτής της στάσης διακρατικών συμφωνιών για την αντιμετώπιση φυσικών καταστροφών, καθώς, όπως έχουμε ξαναπεί, οι φυσικές καταστροφές δεν γνωρίζουν σύνορα.

Βέβαια, στο σημείο αυτό, θέλω να τονίσω πως δεν πρέπει να νομίζει η Νέα Δημοκρατία πως με συμφωνίες μεταξύ κρατών και με ένα νομοσχέδιο αναδιοργάνωσης της πολιτικής προστασίας, όπως το ονόμασε, στο οποίο απλώς δημιουργούνται πέντε-έξι όργανα επιπλέον, θα καλυφθεί η διαχρονική ανεπάρκεια και η αναποτελεσματικότητα του κρατικού τομέα, που είναι αποτέλεσμα των κυβερνήσεων ΠΑΣΟΚ, Νέας Δημοκρατίας και ΣΥΡΙΖΑ.

Αλήθεια, δεν προβληματίζει κανέναν πώς, ενώ έχουμε τα περισσότερα πυροσβεστικά εναέρια μέσα και οχήματα στην Ευρώπη, φέτος το 41,9% της συνολικής καμένης έκτασης όλων των κρατών της Ευρωπαϊκής Ένωσης ανήκει στη χώρα μας; Μια τόσο μικρή χώρα με ένα τόσο μεγάλο αρνητικό ρεκόρ! Μήπως είναι μια απόδειξη ότι υστερούμε στο κομμάτι της πρόληψης;

Ακόμα, πρέπει επιτέλους να αλλάξουμε τον τρόπο που αντιμετωπίζουμε τα δάση. Δεν είναι δυνατόν σε όλη την Ευρώπη να επιτρέπεται η δημιουργία υποδομών, δρόμων, ακόμα και σε εθνικούς δρυμούς, ώστε να είναι εφικτή η προστασία τους και εδώ να θεωρούμε πως τα δάση είναι κάτι που δεν πρέπει να αγγιχθεί, παρά μόνο όταν υπάρχει κέρδος. Και μιλάω για τις αμέτρητες ανεμογεννήτριες που έχουν φυτρώσει παντού, σε όλα τα δάση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτάκι θα χρειαστώ, κύριε Πρόεδρε.

Επιπλέον, τα δασαρχεία μας είναι εντελώς παρατημένα και υποστελεχωμένα. Χαρακτηριστικό παράδειγμα το Δασαρχείο της Πάρνηθας, του «πνεύμονα» της Αθήνας, που λειτουργεί με έναν δασολόγο και επτά δασοφύλακες για τετρακόσιες πενήντα χιλιάδες στρέμματα. Αν είναι δυνατόν!

Μεταφέρατε τις Δασικές Υπηρεσίες στο Υπουργείο Περιβάλλοντος, τάξατε προσλήψεις από την προηγούμενη τετραετία, που δεν έγιναν ποτέ. Όσο και να θέλετε να πείσετε την κοινωνία για τις περιβαλλοντικές σας ανησυχίες, η πραγματικότητα αποκαλύπτει το πραγματικό σας πρόσωπο και την αδιαφορία σας. Έχουμε εν ενεργεία αντισυνταγματικούς δασικούς νόμους, σύμφωνα με το Συμβούλιο της Επικρατείας, που υποβαθμίζουν την προστασία των δασών και που εσείς έχετε περάσει ή δεν έχετε καταργήσει στο τέλος-τέλος, όπως το άρθρο 2 του ν.1512/1985, ρυμοτομικά σχέδια σε δασικές εκτάσεις, ή το άρθρο 49 παράγραφος 2 του ν.998/1979, πολεοδόμηση δασών.

Επιπλέον, έχουμε νόμους με θετικό πρόσημο, που όμως δεν εφαρμόζονται, όπως ο νόμος για τη σύσταση φορέα δασοπροστασίας. Καθυστερείτε αδικαιολόγητα δασικούς και αντιπλημμυρικούς χάρτες και προσπαθείτε επίμονα να περάσετε από το Συμβούλιο της Επικρατείας αντισυνταγματικά σχέδια πόλεων με δασικές εκτάσεις. Εγκληματείτε κατά του φυσικού περιβάλλοντος, όπως όλες οι προηγούμενες κυβερνήσεις, στο όνομα του κέρδους και της αρπαχτής.

Χρειαζόμαστε πολλά παραπάνω από διακρατικές συνεργασίες και κυρίως πολιτική βούληση, για να μπορέσουμε να εξασφαλίσουμε τη βιωσιμότητα και την ασφάλεια του περιβάλλοντος στο μέλλον.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Καλείται στο Βήμα η κ. Θεοπίστη (Πέτη) Πέρκα, ειδική αγορήτρια της Νέας Αριστεράς.

Έχετε τον λόγο για πέντε λεπτά, κυρία συνάδελφε, συντρόφισσα!

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, είμαστε εδώ σήμερα για την κύρωση μιας συμφωνίας συνεργασίας, παροχής βοήθειας ανάμεσα στην Ελλάδα και στην Πορτογαλία στον τομέα της πολιτικής προστασίας.

Όπως δήλωσα και στη συνεδρίαση της επιτροπής, προφανώς, θεωρούμε ότι αντίστοιχες συμφωνίες είναι σε θετική κατεύθυνση, αλλά δράττομαι της ευκαιρίας, γιατί πρέπει να επαναλάβουμε την κριτική που ασκούμε στην Κυβέρνηση για την πολιτική της στον τομέα της πολιτικής προστασίας και της κλιματικής κρίσης.

Λέω, λοιπόν, ότι αυτό βασίζεται βασικά σε δύο αρχές. Η πρώτη είναι η αρχή της συντηρητικότητας, της απραξίας, δηλαδή της τακτικής να προχωρά σε όσο το δυνατόν περιορισμένες παρεμβάσεις, μετά πάντα από έντονη πίεση είτε επιστημονικών φορέων είτε ευρωπαϊκών υποχρεώσεων, όπως είναι η ενσωμάτωση οδηγιών.

Και πάλι όμως, και όταν έρχονται αυτές οι οδηγίες, γίνεται με περιορισμένη διαβούλευση και, εν τέλει, βγαίνει κάτι κουτσουρεμένο.

Η δεύτερη αρχή είναι η εμμονή, που λαμβάνει πλέον χαρακτήρα δογματικής πίστης, στις δυνάμεις της αγοράς και συνεπώς στην ιδιωτική πρωτοβουλία ως μοναδική λύση για πάσα νόσο.

Σε αυτές τις αρχές θα επικεντρωθώ στη συνέχεια της τοποθέτησής μου. Είναι γνωστό ότι η κλιματική κρίση είναι ένα διεθνές, παγκόσμιο, ζήτημα και πολύ ορθά απασχολεί όλα τα κράτη, τη διεθνή κοινότητα. Μας το είπε, άλλωστε, αυτό ο κύριος Υφυπουργός χθες. Και, βεβαίως, είναι θετικό ότι η Κυβέρνηση αναγνώρισε, έστω και μετά την ανάληψη της διακυβέρνησης, ότι υπάρχει κλιματική αλλαγή που οδηγεί σε ακραία καιρικά κλιματικά φαινόμενα και αντίστοιχες φυσικές καταστροφές.

Δυστυχώς, όμως, η κλιματική κρίση για την Κυβέρνηση συνήθως αποτελεί δικαιολογία. Το έχει αποδείξει αυτά τα τεσσεράμισι χρόνια. Είναι η μόνιμη επωδός των κυβερνητικών στελεχών για τις τεράστιες φυσικές καταστροφές. Και, δυστυχώς, πάντα αναφέρεται στην κλιματική κρίση χωρίς να παίρνει τα αντίστοιχα μέτρα.

Εγώ θέλω να σημειώσω ότι το 2023, έκλεισε με την Ελλάδα να κατέχει μια ιδιαιτέρως αρνητική πρωτιά. Ένα εκατομμύριο επτακόσιες σαράντα επτά χιλιάδες επτακόσια τριάντα καμένα στρέμματα δασών και αγροτικών εκτάσεων, σύμφωνα με το ευρωπαϊκό πληροφοριακό σύστημα καταγραφής δασικών πυρκαγιών, το «AEGIS». Βλέπαμε όλοι να καίγεται για πολλές μέρες η Δαδιά το περασμένο καλοκαίρι. Ποσοστό ακόμα μεγαλύτερο από το ένα εκατομμύριο τριακόσιες χιλιάδες καμένα στρέμματα του 2021, με την τεράστια καταστροφή στη βόρεια Εύβοια.

Στις φωτιές, όμως, είδαμε να εφαρμόζεται η αρχή «συντηρητικότατη απραξία», δηλαδή «112», περιορισμός στις εκκενώσεις περιοχών, με έμφαση στην καταστολή αντί για την πρόληψη και στην κατατρομοκράτηση αντί για την ενημέρωση.

Η Κυβέρνηση δεν αξιοποίησε το πόρισμα Goldammer ουσιαστικά, μόνο τμηματικά. Σταμάτησε τη δημόσια πολιτική πρόληψης πυρκαγιών, όταν ανέλαβε το 2019, σύστησε το Υπουργείο Κλιματικής Κρίσης και Πολιτικής Προστασίας το 2021, ως απάντηση στις καταστροφικές πυρκαγιές του 2021, που, όμως, έχει φανεί ότι ήταν μόνο επικοινωνιακού χαρακτήρα κίνηση. Βεβαίως, συγχρόνως, διατηρεί τρεις χιλιάδες εξακόσιες θέσεις στο οργανόγραμμα της Πυροσβεστικής κενές.

Και εδώ είχαμε και την εφαρμογή της αρχής του ιδιωτισμού με τον Υπουργό Περιβάλλοντος και Ενέργειας, τον κ. Σκυλακάκη, να κάνει λόγο για ενεργό διαχείριση των δασών με την ανάδειξη και του ιδιωτικού τομέα. Διαφορετικά, θα χάσουμε τα δάση. Έτσι μας είπε.

Άλλο ένα, όμως, χαρακτηριστικό παράδειγμα της συντηρητικής σας απραξίας, κύριε Υπουργέ, είναι η θέσπιση του Εθνικού Κλιματικού Νόμου. Και αυτό το ζήτημα το προχωρήσατε με μεγάλη καθυστέρηση και μετά από πίεση από τα κόμματα της Αντιπολίτευσης. Να υπενθυμίσω και την αείμνηστη Φώφη Γεννηματά, που είχε αναλάβει σχετική πρωτοβουλία.

Τελικά, ο ν.4936/2022 ή αλλιώς, ο Εθνικός Κλιματικός Νόμος, που αποτελούσε εθνική μας υποχρέωση, όχι απλώς δεν ενέπνευσε και δεν ενέπλεξε τους πολίτες, αλλά άφησε εντελώς απ’ έξω τους ενδιαφερόμενους κοινωνικούς και περιβαλλοντικούς φορείς.

Επιτρέψτε μου να προσθέσω και ένα άλλο σημείο κριτικής. Ενώ η Κυβέρνηση και ο ίδιος ο Πρωθυπουργός παραδέχονται ότι υπάρχει κλιματική κρίση και ότι τα ακραία καιρικά φαινόμενα αποτελούν επιπτώσεις της κρίσης αυτής, δεν έχει υλοποιηθεί μέχρι σήμερα η Εθνική Στρατηγική για την Προσαρμογή στην Κλιματική Αλλαγή, δεν λειτουργεί το πολύ σημαντικό εργαλείο των Περιφερειακών Σχεδίων για την Προσαρμογή στην Κλιματική Αλλαγή, αφού σχετικά σχέδια δεν έχουν ολοκληρωθεί -και είναι χαρακτηριστικό το παράδειγμα της Θεσσαλίας, που δεν έχει ολοκληρώσει το δικό της σχέδιο προσαρμογής- δεν έχουν αναθεωρηθεί τα Σχέδια Διαχείρισης Κινδύνων Πλημμύρας, ζήτημα για το οποίο η Ευρωπαϊκή Επιτροπή έχει παραπέμψει τη χώρα μας στα ευρωπαϊκά δικαστήρια και είναι ένα πολύ σημαντικό εργαλείο αντιμετώπισης των επιπτώσεων της κλιματικής κρίσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε. Θα χρειαστώ ένα λεπτάκι.

Συνεπώς η Κυβέρνηση επιλέγει, αφ’ ενός, να μη θωρακίζει την επικράτεια με αυτά τα εργαλεία που υπάρχουν, να μην ενισχύει την πρόληψη ούτε και να ενισχύει και την πολιτεία, το κράτος, για να αντιμετωπίζει με επάρκεια τις φυσικές καταστροφές. Πραγματεύεται και αντιλαμβάνεται την ασφάλεια ως ένα ιδιωτικό ζήτημα.

Αυτό αποδεικνύει και η νομοθετική πρωτοβουλία που έλαβε η Κυβέρνηση τον Ιούλιο του 2023, τον περασμένο Ιούλιο, με τον ν.5045 για την παροχή 10% έκπτωσης στον ΕΝΦΙΑ σε ιδιοκτήτες κατοικιών που τις ασφαλίζουν έναντι φυσικών καταστροφών.

Αυτό διαπιστώσαμε, δυστυχώς και κατά την πρόσφατη επίσκεψη που κάναμε με τον Πρόεδρο της Κοινοβουλευτικής μας Ομάδας, τον Αλέξη Χαρίτση, στις πληγείσες περιοχές της Θεσσαλίας. Διαπιστώσαμε, λοιπόν, ότι οι πολίτες έχουν μείνει αβοήθητοι και προσπαθούν μόνοι τους να στήσουν ξανά τη ζωή τους, ενώ δεν έχουν υλοποιηθεί καν τα μέτρα ανακούφισης των πληγέντων και απουσιάζει ένα ολιστικό στρατηγικό σχέδιο που να διασφαλίζει ότι η περιοχή δεν θα ζήσει ξανά αντίστοιχες καταστροφές στο άμεσο μέλλον.

Τελειώνοντας, η Κυβέρνηση της Νέας Δημοκρατίας έχει αποδείξει ότι ούτε θέλει ούτε μπορεί να θωρακίσει τους πολίτες έναντι της κλιματικής κρίσης, την οποία χρησιμοποιεί ταυτόχρονα ως δικαιολογία για να καλύψει τις δικές της πολιτικές επιλογές. Η αντιμετώπιση της κλιματικής κρίσης προϋποθέτει ισχυρό ρόλο του κράτους, ισχυρή παρέμβαση του δημοσίου και συνεργασία με την τοπική αυτοδιοίκηση. Η ασφάλεια εν γένει και έναντι των φυσικών καταστροφών δεν αποτελεί ατομική υπόθεση, αλλά συλλογική υπόθεση και ευθύνη της πολιτείας.

Επομένως στεκόμαστε θετικά σε ό,τι αφορά τη σύμβαση -αλίμονο!-, αλλά λέμε ότι αυτά δεν αρκούν και πρέπει να αλλάξει ριζικά η πολιτική που ασκείται στη χώρα σε ό,τι αφορά την κλιματική κρίση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Επόμενος ομιλητής είναι ο κ. Κομνηνός Δελβερούδης, ειδικός αγορητής της Νίκης.

Ορίστε, κύριε συνάδελφε, έχετε τον λόγο για πέντε λεπτά.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχικά επιτρέψτε μου να κάνω κι εγώ μια αναφορά στο θέμα των ημερών, το οποίο με ευθύνη της Κυβέρνησης και του κυρίου Πρωθυπουργού μας έρχεται να κυριαρχήσει στην καθημερινότητα μας, ενώ ταυτόχρονα περνούν στα ψιλά γράμματα η ανεξέλεγκτη ακρίβεια, η επιβολή της επιστολικής ψήφου, οι σοβαρές εξελίξεις στα εθνικά μας θέματα και τόσα άλλα.

Ομολογουμένως, απορούμε με τον ζήλο και την αγωνία της Κυβέρνησης να προωθήσει τάχιστα τη συγκεκριμένη ατζέντα με τον γάμο των ομόφυλων ζευγαριών και την τεκνοθεσία, έχοντας απέναντί της τον ελληνικό λαό, προβαίνοντας σε ενέργειες που κάθε άλλο παρά τιμούν τις έννοιες της δημοκρατίας και της λειτουργίας του Κοινοβουλίου.

Μόλις πριν από λίγες μέρες ακούσαμε τον Πρωθυπουργό, τον ίδιο άνθρωπο που εκφράζει επανειλημμένα τη λύπη του για τη μεγάλη αποχή, η οποία καταγράφεται κάθε φορά στις εκλογές, να παροτρύνει δημόσια τους Βουλευτές της Νέας Δημοκρατίας να διευκολύνουν τον ίδιο και την Κυβέρνηση με την αποχή τους. Δεν ξέρω σε πόσα εισαγωγικά θα πρέπει να βάλω τη λέξη «διευκολύνουν», εφόσον δεν συμφωνούν με όσα εκείνος έχει δρομολογήσει.

Με όλο τον σεβασμό προς τους συναδέλφους Βουλευτές, θα ήθελα να πω ότι η αποχή δεν είναι θέση, αλλά εκούσια και ξεκάθαρη υπεκφυγή.

Εμείς οι Βουλευτές -και το λέει ένας νέος Βουλευτής- εκπροσωπώντας τον ελληνικό λαό και μόνο και εκφράζοντας τη συνείδησή μας και μόνο, θα πρέπει να έχουμε ξεκάθαρη στάση. Δηλαδή, το «ναι» να είναι πράγματι «ναι» και το «όχι» να είναι καθαρό «όχι». Ακούσαμε, μάλιστα, τις προηγούμενες ημέρες και για εντατικά φροντιστηριακά μαθήματα στους Βουλευτές του κυβερνώντος κόμματος. Προφανώς, για να εξηγηθούν τα ανεξήγητα, για να γίνει το «όχι», «ναι», και αν εκείνοι επιμείνουν στο «όχι» να παροτρυνθούν να διευκολύνουν την Κυβέρνηση, πηγαίνοντας ίσως σε ολιγοήμερες διακοπές τις ημέρες συζήτησης και ψήφισης του επίμαχου νομοσχεδίου. Όπως δήλωσε και ο κ. Νατσιός, ο Πρόεδρος της Νίκης, όσα φροντιστηριακά μαθήματα και να γίνουν, παρ’ όλο που τα θέματα των εξετάσεων θα τα βάλουν οι ίδιοι οι κυβερνώντες, εμείς έχουμε να τους πούμε το εξής: Τα γραπτά τους θα τα διορθώσει ο ελληνικός λαός, ο οποίος δεν θα διστάσει να τους βάλει κάτω από τη βάση ή ακόμα και το απόλυτο μηδέν.

Εμείς στη Νίκη χωρίς να χρειαζόμαστε φροντιστηριακά μαθήματα -και αυτό δεν είναι προϊόν έπαρσης- έχουμε ξεκάθαρη θέση και δίνουμε απευθείας τις απαντήσεις των θεμάτων, όπως αυτές προκύπτουν από την ελληνορθόδοξη παράδοση μας.

Ο ορισμός του ιερού θεσμού του γάμου είναι ένας και μοναδικός. Δηλαδή, η συμπληρωματική ψυχοσωματική αγαπητική ένωση μεταξύ ανδρός και γυναικός, η όποια ένωση οδηγεί στην τεκνογονία και τη δημιουργία της οικογένειας και συνεπώς είμαστε κάθετα αντίθετοι σε οτιδήποτε προσβάλλει ή αλλοιώνει αυτόν τον ιερό θεσμό του γάμου και της οικογένειας. Οποιαδήποτε άλλη μορφή συμβίωσης, συγκατοίκησης ή ό,τι άλλο μεταξύ ανθρώπων του ιδίου φύλου, δεδομένου ότι δεν εμπίπτουν στον ορισμό του γάμου και κατ’ επέκταση της οικογένειας, έχει τη νομική κάλυψη του συμφώνου συμβίωσης και δεν αφορά το οικογενειακό δίκαιο.

Συνεπώς σε καμμία περίπτωση δεν μπορεί να επηρεαστεί και να αλλάξει το Οικογενειακό Δίκαιο. Πόσω δε μάλλον να προκύψουν και θέματα τεκνοθεσίας, παρένθετης μητέρας, απαλοιφή στον όρο μητρότητας και πατρότητας, αντικατάστασή τους με τους γονέα 1 και 2, δεν ξέρω, ίσως οι δικαιωματιστές ζηλέψουν αυτό που ξεκίνησε εσχάτως στο εξωτερικό με την πρόληψη και για γονέα 3 και με τον κατήφορο, δυστυχώς, να μην έχει τελειωμό.

Τώρα, σχετικά με το σημερινό σχέδιο, είμαστε εδώ για να συζητήσουμε και να ψηφίσουμε την Κύρωση της Διακρατικής Συμφωνίας που υπεγράφη τον Ιανουάριο του 2023 στη Λισαβόνα, ανάμεσα στην Ελληνική και την Πορτογαλική Δημοκρατία για τη συνδρομή και τη συνεργασία των δύο μερών στον τομέα της πολιτικής προστασίας.

Ειδικότερα, όπως αναφέρεται, στα δεκαπέντε άρθρα της συμφωνίας, σκοπός της είναι η συνεργασία των δύο κρατών στα πεδία της ανταλλαγής εμπειρογνωμόνων και πληροφοριών, σε όλα τα θέματα που αφορούν την πολιτική προστασία. Δηλαδή, της υλοποίησης εκπαιδευτικών δραστηριοτήτων, της μελέτης θεμάτων σε τομείς κοινού ενδιαφέροντος, αναφορικά με ζητήματα πρόληψης αξιολόγησης και απόκρισης της συμμετοχή σε κοινές ασκήσεις και της παροχής αμοιβαίας συνδρομής σε περιπτώσεις μεγάλου ατυχήματος ή καταστροφής.

Η Νίκη στο πλαίσιο της έμπρακτης αλληλεγγύης μεταξύ των κρατών, ιδιαίτερα σε θέματα πρόληψης, αλλά και αντιμετώπισης φυσικών και ανθρωπογενών καταστροφών, όπως ακριβώς συμφώνησε στη σύμβαση με τον αδελφό κυπριακό λαό, έτσι και σήμερα βλέπει θετικά, υπερψηφίζοντας την κύρωση της συγκεκριμένης συμφωνίας με την Πορτογαλική Δημοκρατία, ενός ευρωπαϊκού κράτους της ευρύτερης μεσογειακής λεκάνης με πολλά κοινά χαρακτηριστικά με εμάς που έχει πληγεί επανειλημμένα από φυσικές καταστροφές και κυρίως, από μεγάλες πυρκαγιές, όπως αυτές του 2017 με πολλά ανθρώπινα θύματα, του 2022 και τις πρόσφατες του καλοκαιριού του 2023.

Το γεγονός ότι βλέπουμε με θετικό μάτι τη συγκεκριμένη, όπως και άλλες αντίστοιχες συμφωνίες, δεν θα πρέπει να εκλαμβάνεται από την Κυβέρνηση ως λευκή επιταγή για την υλοποίησή τους, αλλά ως ευθύνη έτσι ώστε να συνοδεύονται από την ανάλογη οργάνωση τόσο κατά τον σχεδιασμό όσο και κατά την εκτέλεση των προβλεπόμενων δράσεων.

Η επιτυχία της όποιας αποστολής και κυρίως, η αποφυγή ενός δυσάρεστου συμβάντος ή ατυχήματος, θα εξαρτηθεί, κυρίως, από τον άρτιο σχεδιασμό και τον συντονισμό της όλης αποστολής, από την πρώτη στιγμή της αναχώρησης μέχρι και την ασφαλή επιστροφή στη βάση της.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Κύριοι συνάδελφοι μιλάμε για τη συμφωνία. Οι Κοινοβουλευτικοί Εκπρόσωποι μπορούν να μιλήσουν και για άλλα θέματα, αλλά οι εισηγητές για τη συμφωνία.

Καλείται στο Βήμα η ειδική αγορήτρια της Πλεύσης Ελευθερίας, κ. Γεωργία Κεφαλά, για πέντε λεπτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Βουλευτές, θα κάνω κι εγώ μια μικρή πολύ μικρή παρένθεση, για να πω ότι η έννοια του δικαιώματος είναι μια έννοια που η Δεξιά και η Ακροδεξιά πτέρυγα της Βουλής, είναι σχεδόν αδύνατο να συλλάβει. Η κοινωνία έχει δείξει τις ανάγκες της και θα σας προσπεράσει. Εκτός από τα ανθρώπινα δικαιώματα υποβιβάζετε και τα πνευματικά δικαιώματα. Τα θέλετε δωρεάν. Αυτό δείχνει τις αντιλήψεις σας και το πόσο νοιάζεστε για τον άνθρωπο τελικά ή για τη δική σας φούσκα ιδεών. Επαναλαμβάνω: Ανθρώπινα δικαιώματα, πνευματικά δικαιώματα, κανένας αστερίσκος, καμμία παρένθεση.

Να μιλήσω για το νομοσχέδιο. Κάνουμε μια προσπάθεια αναδιάρθρωσης του μηχανισμού πολιτικής προστασίας στη χώρα μας. Οι συνθήκες που είναι γνωστές και αναμενόμενες, ως γνωστόν στη χώρα μας, είναι δύσκολες. Κανείς δεν μπορεί να ισχυριστεί πως δεν γνώριζε πως η χώρα μας είναι σεισμογενής. Όλοι ξέρουν πως κάθε καλοκαίρι η νότια Ευρώπη καίγεται. Όλοι ξέρουμε πως έχουμε χάσει μεγάλο μέρος των δασών μας. Όλοι ξέρουμε, επίσης, πως το περιβάλλον συνεχίζει να υποβαθμίζεται και να καταστρέφεται, με αποτέλεσμα τις πλημμύρες.

Η λέξη θεομηνία που τόσο αγαπούν οι πολιτικοί και δημοσιογράφοι, θα έπρεπε να φύγει από το λεξιλόγιο μας. Δεν είναι ο Θεός που θυμώνει και τιμωρεί. Τιμωρεί, όμως, η ανθρώπινη αμέλεια και η ασέβεια στη φύση. Υπάρχει κακή διαχείριση των πόρων και των ανανεώσιμων πηγών ενέργειας. Έλλειψη γνώσης, αδυναμία συνεννόησης και ανάληψης ευθύνης, προχειρότητα. Μια ανόητη ψευδαίσθηση εύκολης κυριαρχίας πάνω στη φύση και φυσικά, το κέρδος που είναι ο χρυσός κανόνας.

Με αυτή τη μοιρολατρική στάση, λοιπόν, είναι σχεδόν αδύνατο να γίνουμε αποτελεσματικοί. Μετά από τον Θεό που μας τιμώρησε, περιμένουμε από τον από μηχανής θεό της Ευρωπαϊκής Ένωσης να μας σώσει. Και βέβαια, η Πλεύση Ελευθερίας δεν είναι ενάντια σε μια συμφωνία που θα ενώσει δυο λαούς σε ένα κοινό στόχο ανταλλαγής γνώσης και αλληλεγγύης. Όμως, για να μπορέσουμε να βοηθήσουμε τους εαυτούς μας και τους άλλους, πρέπει να λύσουμε τα εσωτερικά μας προβλήματα.

Η Πορτογαλία είναι καλή επιλογή για αυτή τη συνεργασία. Ανήκει στις κόκκινες ζώνες κλιματικής κρίσης στη Νότια Ευρώπη και έχει γνώση επάνω στην αντιμετώπιση των πυρκαγιών, μιας και η ίδια βρέθηκε σε εξαιρετικά δυσμενή θέση με τις φονικές πυρκαγιές του 2017.

Ίσως και γι’ αυτόν τον λόγο ο ευρωπαϊκός μηχανισμός αναβαθμίστηκε τότε και δημιουργήθηκε και το RESCEU με τη δημιουργία ευρωπαϊκού στόλου αεροσκαφών, που το ευρωπαϊκό επιχειρησιακό κέντρο στέλνει στην εκάστοτε χώρα που ζητάει βοήθεια.

Και τονίζω το «ζητάει βοήθεια», γιατί για να έρθει βοήθεια σε οποιαδήποτε μορφή -αεροπλάνα, πυροσβέστες, ειδικούς συντονιστές, εξοπλισμό ή χρήματα- πρέπει εγκαίρως να κάνουμε αίτημα. Για να γίνει το αίτημα πρέπει να ξέρουμε τι ακριβώς ζητάμε και ποια είναι η έκταση της ζημιάς.

Και πώς μπορούμε να το γνωρίζουμε αυτό; Με έναν μηχανισμό που θα καταγράφει έγκαιρα και με σχετική ακρίβεια τα ζώα και τους ανθρώπους που βρίσκονται σε ανάγκη, το μέγεθος της πληγείσας περιοχής, τις υλικές ζημιές, τον τρόπο πρόσβασης και πολλά άλλα.

Ποιο είναι το αποτέλεσμα; Στις πυρκαγιές που, δυστυχώς, συμβαίνουν την ίδια εποχή ταυτόχρονα σε αρκετά κράτη της Νότιας Ευρώπης, όταν η κυβέρνηση κωλυσιεργεί, στο τέλος λαμβάνει ό,τι περισσεύει από τον ευρωπαϊκό στόλο και βέβαια, λαμβάνει και ό,τι περισσεύει από κονδύλια και χρήματα.

Το ίδιο συνέβη και στις πλημμύρες, όπου η καθυστερημένη αντίδραση στην αίτηση βοήθειας για άλλη μια φορά άφησε εκτεθειμένους ανθρώπους και ζώα σε απάνθρωπες συνθήκες. Η συγκεκριμένη διμερής σύμβαση δεν έχει δεσμευτικές υποχρεώσεις ούτε στον χρόνο που θα πρέπει η βοήθεια αυτή να δοθεί ούτε στον τρόπο ούτε στο μέγεθος και απορεί κάποιος γιατί μπαίνουμε στον κόπο να την υπογράψουμε, αφού η συνθήκη της δυνατότητας κάθε κράτους να ζητά βοήθεια είναι δεδομένη.

Σύμφωνα με το άρθρο 10, οι διατάξεις της συμφωνίας δεν θίγουν δικαιώματα και υποχρεώσεις μερών που προκύπτουν από άλλες διεθνείς συνθήκες στις οποίες συμμετέχουν και οι δύο χώρες, όπως ο Ευρωπαϊκός Μηχανισμός Πολιτικής Προστασίας και το RESCEU. Έχουμε τη Συνθήκη της Λισαβόνας και τη Γενική Διεύθυνση Πολιτικής Προστασίας και Ανθρωπιστικής Βοήθειας της Ευρωπαϊκής Επιτροπής DG ECHO που συντονίζει και τις εθελοντικές συνεισφορές, για να μην αναφέρουμε και άλλες ευρωπαϊκές οργανώσεις με εθελοντές, όπως η European Association of Civil Protection Volunteer Teams η οποία έχοντας υπογράψει μνημόνιο συνεργασίας με τέσσερις χώρες -Mάλτα, Ιταλία, Πορτογαλία και Κύπρο- επιχειρεί.

Δεν θα έπρεπε, λοιπόν, το συντονιστικό κέντρο να περιλαμβάνει και να καθοδηγεί όλους αυτούς και αυτές που βοηθούν;

Δεν θα έπρεπε να μιλάμε για έναν συνασπισμό δυνάμεων όλης της νότιας Ευρώπης, που πλήττεται συχνότερα και σφοδρότερα;

Δεν θα έπρεπε να υπάρχει μια κοινή ευρωπαϊκή πολιτική στην αντιμετώπιση καταστροφών;

Στηρίζουμε, λοιπόν, το διμερές πλαίσιο, αλλά προτείνουμε μια κοινή πολυμερή πολιτική που να περιλαμβάνει την Ιταλία, τη Γαλλία και την Ισπανία στο πεδίο αυτό. Να τονίσουμε ότι οι 24.000 ευρώ που είναι το προβλεπόμενο κονδύλι που διαθέτει η Ελλάδα, εάν πρόκειται για τουριστικές ανταλλαγές υπευθύνων είναι πολλά χρήματα, αλλά αν πρόκειται για αμφότερους συμμετέχοντες και σοβαρή δουλειά σε κοινές ασκήσεις και στον εξοπλισμό και στην ανταλλαγή τεχνογνωσίας, προφανώς είναι λίγα.

Κλείνοντας, να πω ξανά -όπως ανέλυσα και στη συνεδρίαση της επιτροπής- πως κάτι πρέπει να κάνουμε με τον ν.4662 για την αναβάθμιση του συστήματος εθελοντισμού. Οι εθελοντές και εθελόντριες κάνουν πολλή δουλειά. Φτάνουν πρώτοι. Είναι ακούραστοι, αποφασισμένοι και ευτυχώς, εκπαιδευμένοι. Ας τους οργανώσουμε, ας τους βοηθήσουμε οικονομικά, ας τους βοηθήσουμε να μας βοηθούν και πάνω από όλα ας τους ακούσουμε. Έχουν δίκαια αιτήματα και γνώσεις που είναι πολύτιμες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Καλείται στο Βήμα η κ. Σεβαστή Βολουδάκη, εισηγήτρια της Νέας Δημοκρατίας για πέντε λεπτά.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα φέρνουμε προς κύρωση στην Ολομέλεια της Βουλής μια κύρωση συμφωνίας ανάμεσα στην Ελληνική Δημοκρατία και στην Πορτογαλία. Η συνεργασία μεταξύ των κρατών-μελών της Ευρωπαϊκής Ένωσης, που ουσιαστικά αποβλέπει σε πραγμάτωση στόχων για την προστασία του περιβάλλοντος εξαιρετικά σημαντικών όχι μόνο για το περιβάλλον, αλλά και για την υγεία και την προστασία των πολιτών, για την ανάπτυξη των ευρωπαϊκών κοινωνιών, αποτελεί μια εκ των ων ουκ άνευ προϋπόθεση για τη βελτίωση των συνθηκών που διευκολύνουν την επίτευξή τους.

Εν όψει, λοιπόν, των παραπάνω το συζητούμενο σχέδιο νόμου του Υπουργείου Κλιματικής Κρίσης και Πολιτικής Προστασίας, η ψήφιση του οποίου γίνεται με βάση το άρθρο 28 του Συντάγματος, εντάσσεται στο πλαίσιο της προβλεπόμενης και επιθυμητής συνεργασίας των κρατών-μελών της Ένωσης, συνιστά ένα ουσιαστικό βήμα για την πραγμάτωση των ευρωπαϊκών στόχων στον τομέα της πολιτικής προστασίας και προσθέτει μία επιπλέον βαθμίδα στις εθνικές μας προσπάθειες για την αντιμετώπιση των περιβαλλοντικών κινδύνων οι οποίοι απειλούν τη χώρα μας, με σκοπό τη βελτίωση των συνθηκών αντιμετώπισης των προβλημάτων που προέρχονται από αυτούς.

Ειδικότερα, οι αυξημένοι κίνδυνοι φυσικών και τεχνολογικών καταστροφών και η ανάγκη πρόληψης και αντιμετώπισης αυτών επιτάσσουν τη συνεργασία μεταξύ των κρατών, ώστε αφ’ ενός να ενισχύονται τα μέσα αντιμετώπισης, αφ’ ετέρου να ανταλλάσσεται η απαραίτητη τεχνογνωσία για την περαιτέρω αναβάθμιση των κρατικών μέσων και εξοπλισμών.

Γνωρίζουμε όλοι πως τη χρονιά που πέρασε η χώρα μας υπέστη τεράστιες φυσικές καταστροφές λόγω ανεξέλεγκτων καιρικών συνθηκών, πρωτοφανείς πλημμύρες με σοβαρές απώλειες σε ανθρώπινες ζωές και περιουσίες. Οι επιπτώσεις αυτών των φυσικών καταστροφών αποτυπώνονται όχι μόνο στον ανθρώπινο πόνο, αλλά και στον οικονομικό τομέα, με σημαντικά κονδύλια τα οποία απαιτούνται για την αντιμετώπιση και την αποκατάσταση. Η ανάκαμψη απαιτεί συνεργασία και συντονισμό από πολλούς φορείς, προκειμένου να αντιμετωπιστούν τα προβλήματα και να δοθεί μια ουσιαστική βοήθεια σε όσους πλήττονται.

Είναι δεδομένο -και το έχει επιβεβαιώσει και η εμπειρία- ότι σε περιπτώσεις μεγάλων καταστροφών καθίσταται πολύ συχνά επιτακτική η συνεργασία με άλλα κράτη. Άλλωστε η κλιματική κρίση δεν είναι ένα ζήτημα μόνο ελληνικό, αλλά παγκόσμιο και απασχολεί όλα τα κράτη και τη διεθνή κοινότητα.

Η κύρωση της συμφωνίας ανάμεσα στην Ελληνική Δημοκρατία και την Πορτογαλική Δημοκρατία αποτελεί έκφραση της ανάγκης που έχει επιβεβαιωθεί από την εμπειρία των τελευταίων ετών. Δεδομένων δε αφ’ ενός της καίριας σημασίας της διεθνούς συνεργασίας και της ανάγκης αμοιβαίας συνδρομής στον τομέα αυτό και αφ’ ετέρου των επιπτώσεων των μεγάλων ατυχημάτων και των καταστροφών -κυρίως οι σημαντικές υλικές ζημιές και ενδεχομένως σε πολλές περιπτώσεις και οι ανθρώπινες απώλειες- είναι προφανές το όφελος από την κύρωση της εν λόγω συμφωνίας, η οποία εκτός των άλλων αναμένεται να συμβάλει καθοριστικά, τόσο στην προετοιμασία και στην εκ των προτέρων ρύθμιση σχετικών θεμάτων, που προκύπτουν κατά την παροχή της αμοιβαίας βοήθειας στις έκτακτες ανάγκες, όσο και στην αύξηση της συνεισφοράς τους στην εθνική οικονομία με την αποφυγή, κατά το δυνατόν, επιπτώσεων με αυξημένο κόστος.

Η ανάγκη, λοιπόν, συνεργασίας και κοινής δράσης των κρατών απέναντι στην κλιματική κρίση είναι και καθοριστική και επιτακτική.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Καλείται στο Βήμα η κ. Μαρία Αθανασίου, ειδική αγορήτρια της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, κύριε Υπουργέ, η κλιματική αλλαγή κάθε χρόνο φέρνει και σοβαρότερες συνέπειες στην καθημερινότητά μας, πρωτόγνωρης σφοδρότητας και διάρκειας φυσικές καταστροφές -κυρίως πυρκαγιές αλλά και πλημμύρες- φαινόμενα από τα οποία έχει υποφέρει ιδιαίτερα η πατρίδα μας τα τελευταία χρόνια θρηνώντας εκατοντάδες νεκρών και εκατομμύρια στρέμματα καμένων δασών μερικά από τα οποία προστατευόμενα και μοναδικά. Τούτο καθιστά το ζήτημα της ανάπτυξης και οργάνωσης της Υπηρεσίας Πολιτικής Προστασίας ζήτημα τεράστιας σημασίας και σπουδαιότητας.

Τα φαινόμενα αυτά -κυρίως τα φαινόμενα πυρκαγιών- τα οποία έχουν πλήξει σε τεράστια έκταση τη χώρα μας, πολλές φορές είναι αδύνατο να αντιμετωπιστούν από την πληττόμενη χώρα, αλλά σε πάρα πολλές πλέον περιπτώσεις απαιτείται βοήθεια και από γείτονες χώρες.

Εν προκειμένω υφίστανται μεγάλες ομοιότητες μεταξύ της Πορτογαλίας και της Ελλάδας στον τομέα των δασικών πυρκαγιών τα τελευταία χρόνια, τόσο σε έκταση και σφοδρότητα, όσο και σε διάρκεια. Ας θυμηθούμε τις θανατηφόρες πυρκαγιές του 2017 στη Γαλλία στο Πεντρογκάο Γκράντε με τους εξήντα τέσσερις θανόντες, ενώ μόλις την επόμενη χρονιά στην Ελλάδα είχαμε την καταστροφή στο Μάτι. Η πυρκαγιά του Πεντρογκάο Γκράντε σε έναν τόπο με βλάστηση από ευκαλύπτους, οι οποίοι ως εύφλεκτο δέντρο συνέβαλαν στην ανεξέλεγκτη εξάπλωση της πυρκαγιάς, στάθηκε αφορμή ώστε η Πορτογαλία να σκεφτεί πρακτικά και να οδηγηθεί στην αντικατάσταση της βλάστησης, η οποία βέβαια, είχε ήδη κατακαεί, με άλλα δέντρα λιγότερο εύφλεκτα.

Επιπλέον, φρόντισε και έλαβε μέτρα ούτως ώστε στην ολοένα και πιο ξηρή ατμόσφαιρά της να αναπτύξει μεθόδους αποτροπής των δασικών πυρκαγιών, εκτός από μεθόδους πυρόσβεσης. Έτσι επικεντρώθηκε στην πρόληψη παρά στην καταστολή, επιδιώκοντας να κάνει το έδαφος λιγότερο εύφλεκτο.

Ωστόσο στην Ελλάδα αλλά και στην Πορτογαλία εμφανίζεται το φαινόμενο να ξεσπούν δασικές πυρκαγιές έξω από τις συνήθεις περιόδους. Έτσι έχουμε δασικές πυρκαγιές ακόμα και σε μήνες εκτός αντιπυρικής περιόδου. Χαρακτηριστικό είναι ότι μόνο στις αρχές Νοεμβρίου ξέσπασαν εκατόν δέκα δασικές πυρκαγιές στην Ελλάδα, μέσα σε μόλις ένα εικοσιτετράωρο. Τούτο είναι αποτέλεσμα της ξήρανσης της ατμόσφαιρας, απότοκος της κλιματικής αλλαγής, φαινόμενο το οποίο επιτάσσει τη λήψη επαρκών μέτρων πολιτικής προστασίας και μάλιστα, συνεργασίας μεταξύ των θιγομένων και όχι μόνο χωρών.

Βεβαίως, τα συστήματα ανίχνευσης, με τη βοήθεια της ανεπτυγμένης τεχνολογίας, έχουν εξελιχθεί σε τέτοιο βαθμό ώστε να μπορούν ανά περίπτωση να προσδιοριστούν οι περιοχές υψηλού κινδύνου, δηλαδή οι περιοχές εκείνες στις οποίες θα είναι πολύ δύσκολο να αντιμετωπιστεί πυρκαγιά που τυχόν θα εκδηλωθεί. Αυτό επιτρέπει στις ομάδες πυρόσβεσης να είναι καλύτερα προετοιμασμένες. Απαιτείται εν προκειμένω άμεση αντίδραση. Ως γνωστόν, όταν ξεσπάσει δασική πυρκαγιά η εναέρια πυρόσβεση θα πρέπει να ξεκινήσει το συντομότερο δυνατόν. Απαιτούνται καλά σχεδιασμένες, σαφείς και απολύτως στοχευμένες ενέργειες. Δεν επιτρέπονται ούτε καθυστερήσεις ούτε πειραματισμοί ούτε και ασάφειες στον καταμερισμό θέσεων και αρμοδιοτήτων, αλλά και σε συνδυαστικές και απολύτως αρμονικές ενέργειες.

Η φωτιά είναι θηρίο και δαμάζεται με υπεράνθρωπη δυσκολία. Η ενδιαφερόμενη χώρα μπορεί, επίσης, σε έκτακτες περιπτώσεις να ζητήσει την ενεργοποίηση του ευρωπαϊκού μηχανισμού στήριξης, δηλαδή την ενεργοποίηση της ευρωπαϊκής πολιτικής προστασίας και της Ευρωπαϊκής Ένωσης. Η κλιματική αλλαγή έχει φέρει ξηρό καιρό, καύσωνες παρατεταμένους και με συνδυασμό ισχυρών ξηρών ανέμων και ανυδρία. Συνέπεια αυτών είναι η αύξηση της μέσης θερμοκρασίας και η ξήρανση της βλάστησης. Αυτά σε συνδυασμό με την εγκατάλειψη των δασών από την πολιτεία, η οποία με την αδράνειά της έχει δημιουργήσει την αύξηση της καύσιμης ξηρής ύλης στα δάση, δημιουργούν μεγαλύτερους και άλλου είδους κινδύνους, οι οποίοι επιτάσσουν μεγαλύτερα και αποτελεσματικότερα μέτρα τόσο ως προς την πρόληψη όσο και στην αντιμετώπιση.

Το ίδιο συμβαίνει και με τις πλημμύρες. Έχουμε περισσότερα και πιο έντονα πλημμυρικά φαινόμενα, τα οποία βέβαια, επιτείνονται και από τα καμένα δάση.

Ερωτάται, λοιπόν, η ελληνική Κυβέρνηση αν έκανε ό,τι ήταν ανθρωπίνως καλύτερο για την αντιμετώπιση των καταστροφικών πυρκαγιών του 2023 στον Έβρο, στην Κέρκυρα, στη Ρόδο, στην Αιγιάλεια, αλλά και τα δύο προηγούμενα έτη στην κεντρική και στη βόρεια Εύβοια, στην Αττική, αλλά και στις υπόλοιπες πρωτοφανούς έκτασης και σφοδρότητας πυρκαγιές.

Οι προβλέψεις είναι εφιαλτικές. Αυτές οι πυρκαγιές, οι οποίες τα τελευταία χρόνια χαρακτηρίζονταν ως «μέγα πυρκαγιές», οι οποίες είχαν πρωτοφανή έκταση και εκτεταμένες συνέπειες, στο άμεσο μέλλον θα αποτελέσουν την κανονικότητα. Είναι προφανές ότι πλέον έχουμε να αντιμετωπίσουμε συνθήκες τελείως διαφορετικές από αυτές τις οποίες γνωρίζαμε μέχρι σήμερα, οπότε δέον και οι μηχανισμοί πολιτικής προστασίας να παρέχουν την ανάλογη προστασία. Απαιτούνται έργα και όχι μόνο σχέδια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έργα απαιτούνται και στον τομέα των μέτρων πρόληψης ή μάλλον πρόταση αυτών. Ωστόσο η Κυβέρνηση δεν φαίνεται ακόμη να λαμβάνει υπ’ όψιν της αυτή την παράμετρο. Από τη στιγμή της κατάργησης της δασοπροστασίας και της μεταφοράς της αρμοδιότητας της δασοπυρόσβεσης -τελειώνω, κύριε Πρόεδρε- στην Πυροσβεστική Υπηρεσία αστικού τύπου χάθηκε έδαφος και χρόνος τόσο ως προς την πρόληψη και τον καθαρισμό των δασών και τη δημιουργία χώρων ελέγχου και προστασίας, όσο κυρίως στον τομέα της εξειδίκευσης και της τεχνικής εκπαίδευσης του προσωπικού, το οποίο καλείται να αντιμετωπίσει τέτοιες ακραίες πλέον καταστάσεις. Τόσο η Πορτογαλία όσο και η Ελλάδα μοιράζονται κοινά χαρακτηριστικά και κοινούς κινδύνους και με τη συνδρομή της μίας προς την άλλη, ακόμα και με τη μεγάλη απόσταση που τις χωρίζει, μπορούν να αντιμετωπίσουν με τη μεταξύ τους συνεργασία τα αποτελέσματα της κλιματικής αλλαγής. Ωστόσο, δεν θα παραλείψουμε να επικεντρωθούμε στο γιατί η εν λόγω συμφωνία συνεργασίας υπεγράφη στη Λισαβόνα 10-1-2023 και ήρθε τόσο καθυστερημένα προς κύρωση.

Διερωτόμαστε επίσης κατά πόσο στη συνεργασία αυτή τίθενται, κυρίως, προς επεξεργασία μέτρα πρόληψης. Αναρωτιόμαστε κατά πόσο η Κυβέρνηση έχει στην ατζέντα της τον συντονισμό των αξιωματούχων και των στελεχών της δασοπροστασίας, την Αστυνομία, τον Στρατό και τις ιδιωτικές δασοκομικές εταιρείες, για να προωθήσει την πρόληψη και κατόπιν την πυρόσβεση -η υπηρεσία αυτή με τη συνδρομή των δήμων συντονίζει τον καθαρισμό των χώρων από τα εύφλεκτα υλικά, θάμνους και ξερόχορτα- να εκδώσουν άδειες για ελεγχόμενη καύση ξερόκλαδων ελαχιστοποιώντας τις πιθανότητες έναρξης, εξάπλωσης είτε και αναζωπύρωσης μιας δασικής πυρκαγιάς, και στη συνέχεια να εκπονήσουν σχέδια πυρόσβεσης και καταστολής.

Η Κυβέρνηση καλείται να επιδείξει σοβαρότητα στον τομέα της πρόληψης και του συντονισμού. Μέχρι στιγμής δεν έχει επιδείξει ζήλο. Μεριμνά περί άλλων ζητημάτων με ζέση και σπουδή και απέχει, κύριοι της Κυβέρνησης, μέχρι στιγμής από το να προχωρήσει σε σοβαρή και αποτελεσματική πρόληψη και αντιμετώπιση. Ας ελπίσουμε ότι θα αλλάξει εγκαίρως νοοτροπία, ώστε να μη θρηνήσουμε άλλες ζωές, περιουσίες και δάση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου. Θα συνεχίσουμε με τους Κοινοβουλευτικούς Εκπροσώπους, με όσους θέλουν να πάρουν τον λόγο.

Ο κ. Παππάς δεν είναι εδώ.

Τον λόγο έχει ο κ. Μάντζος για πέντε λεπτά.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Άκουσα και τον Πρόεδρο της Κοινοβουλευτικής Ομάδας της Ελληνικής Λύσης νωρίτερα να αναφέρεται στο ζήτημα του γάμου των ομόφυλων ζευγαριών. Δεν γνωρίζουμε εμείς τις προσωπικές ανησυχίες ή τις προσωπικές βλέψεις του κυρίου Πρωθυπουργού ούτε φυσικά είμαστε εδώ για να σχολιάσουμε τις υπαρξιακές ανησυχίες και τα διλήμματα και τα ερωτήματα που απασχολούν τη Νέα Δημοκρατία και την Κοινοβουλευτική της Ομάδα και την ίδια την Κυβέρνησή της, μετά από την ελευθερία που προσέφερε στους Βουλευτές και τους Υπουργούς τους ίδιους ο κύριος Πρωθυπουργός να απόσχουν από την ψηφοφορία. Όταν και αν έρθει το σχέδιο νόμου εμείς είμαστε εδώ να συζητούμε επί σχεδίων νόμων και διατάξεων τα οποία θα έρθουν προς συζήτηση στη Βουλή όταν και εφόσον έρθουν.

Έως τότε είναι σαφές, ναι πράγματι, ότι η συζήτηση στη δημόσια σφαίρα είναι, μονοθεματική. Φαίνεται τουλάχιστον μονοθεματική. Κατανοούμε ότι συμφέρει την Κυβέρνηση και την κοινοβουλευτική Πλειοψηφία να διατηρείται ένα ζήτημα έστω σε σπάργανα πολιτικής ιδέας και όχι σχέδιο νόμου -επαναλαμβάνω-, ώστε κάτω από αυτό το νεφέλωμα να περνούν ασχολίαστα τα ζητήματα της ακρίβειας στα βασικά καταναλωτικά αγαθά, του πληθωρισμού, της ασυδοσίας στην αγορά, η στεγαστική κρίση, η ανασφάλεια στους δρόμους και η έξαρση των φαινομένων ανομίας, με την Greek Mafia να είναι μια πραγματικότητα πια, τα ζητήματα στα πανεπιστήμια με την κυοφορούμενη μεταρρύθμιση, εντός ή εκτός εισαγωγικών, αλλά και τα ζητήματα στα δημόσια νοσοκομεία που δοκιμάζονται για μία ακόμη φορά από την έξαρση των ιώσεων.

Άρα ας μείνουμε προς το παρόν τουλάχιστον στην Εθνική Αντιπροσωπεία σε αυτά που έχουμε μπροστά μας ως σχέδια νόμου και ας περιμένουμε να τοποθετηθούν όλες οι Κοινοβουλευτικές Ομάδες στο ζήτημα των δικαιωμάτων και της εξάλειψης των διακρίσεων, που είναι ταυτοτικό ζήτημα για εμάς, τουλάχιστον, στο ΠΑΣΟΚ - Κίνημα Αλλαγής, ως προοδευτική δημοκρατική παράταξη, όταν έρθει και αν έρθει αυτή η ρύθμιση στη Βουλή. Και αυτή είναι μια θέση αρχής, μια θέση η οποία ερείδεται στις προγραμματικές μας αρχές, στις αξίες μας, στο μεταρρυθμιστικό μας αποτύπωμα όλα τα προηγούμενα χρόνια από το 1983 και έως σήμερα που βρισκόμαστε στην πρωτοπορία των κοινωνικών μεταρρυθμίσεων για την πραγματική ελευθερία και την ανεμπόδιστη και ισότιμη συμμετοχή όλων, πέρα και πάνω από διακρίσεις εντελώς αδικαιολόγητες στην κοινωνική ζωή.

Έρχομαι στο προκείμενο και στο σχέδιο νόμου, τη διεθνή σύμβαση την οποία κυρώνει σήμερα η Βουλή. Είναι σαφές ότι αφορά σε ένα πολύ σημαντικό πεδίο πολιτικής το οποίο είναι η πολιτική προστασία. Έχει εδώ και πολύ καιρό πάψει να αποτελεί ένα απλό παράρτημα της δημόσιας -ή της εθνικής παλαιότερα- ασφάλειας. Δικαίως αποτελεί πεδίο πολιτικής διακριτό και ιδιαίτερα σοβαρό, ιδίως μετά την κλιματική κρίση που επιτέλους δεν αμφισβητείται τόσο έντονα ούτε στη χώρα μας πια -και χρειάστηκε πολύς κόπος και χρόνος γι’ αυτό-, αλλά και μετά την υγειονομική κρίση, μέσα σε αυτό το περιβάλλον δηλαδή της διαρκούς κρίσης, της πολυκρίσης όπως λέγεται και διεθνώς.

Η Ευρωπαϊκή Ένωση μάς έχει ζητήσει, από όλα τα κράτη μέλη, να προτάξουμε δύο έννοιες: την έννοια της ανθεκτικότητας και την έννοια της πρόληψης. Και, δυστυχώς, στο δεύτερο πεδίο έχουμε πάρα πολλά, κύριε Υπουργέ, να κάνουμε προς την κατεύθυνση της έμφασης στην πρόληψη. Όχι μόνο στην αντιμετώπιση και την καταστολή, όχι μόνο στην αποκατάσταση όσο στην πρόληψη. Και εκεί, δυστυχώς, η χρηματοδότηση την οποία δίνει η ελληνική Κυβέρνηση παραμένει καταφανώς μικρότερη από τα υπόλοιπα κονδύλια.

Χρειάζεται, λοιπόν, έμφαση στην πρόληψη, χρειάζεται συντονισμός στην αντιμετώπιση, χρειάζεται διαφάνεια και ακεραιότητα του κράτους στην πολιτική προστασία και χρειάζεται φυσικά και ένα δίκαιο σύστημα αποκατάστασης. Αυτό είναι το μείγμα της πολιτικής που χρειάζεται στην πολιτική προστασία. Δεν είναι η πρώτη φορά που το συζητούμε σε αυτή την Αίθουσα. Χρειάζεται ασφαλώς και προσαρμογή σε διεθνείς βέλτιστες πρακτικές και αυτό είναι κάτι που -τολμούμε να παραδεχθούμε και να ομολογήσουμε- συμβαίνει και σήμερα. Ενισχύεται και βελτιώνεται η διεθνής συνεργασία μέσα από αυτή τη διεθνή σύμβαση. Είναι σαφές ότι σε έναν κόσμο διαλειτουργικό η χώρα μας δεν μπορεί να είναι μόνη, οφείλει να διαδρά με τα άλλα κράτη-μέλη ιδίως της Ευρωπαϊκής Ένωσης και ιδίως με την Πορτογαλία, κύριε Πρόεδρε. Θα μου δώσετε το δικαίωμα να επιμείνω σε αυτό.

Η Πορτογαλία είναι ένα κράτος μέλος της Ευρωπαϊκής Ένωσης που έχει συναφή κλιματολογικά, κοινωνικά και οικονομικά χαρακτηριστικά, όπως είπε και ο ειδικός αγορητής μας, ο Ανδρέας Πουλάς, με τη χώρα μας, έχει επιτυχημένα αντιμετωπίσει δασοπυρκαγιές στο παρελθόν, έχει επιτυχημένα αποφασίσει να δώσει έμφαση στην πρόληψη και φυσικά, στην αντιμετώπιση, αλλά πρώτα και κύρια στην πρόληψη, εμπιστευόμενη τα επιστημονικά δεδομένα και όχι ναρκοθετώντας την επιστημονική έρευνα όπως συνέβη δυστυχώς στη χώρα μας με αφορμή την πυρκαγιά της Δαδιάς αλλά και την πυρκαγιά της Ρόδου, εις βάρος της Μετεωρολογικής Υπηρεσίας και του Αστεροσκοπείου Αθηνών.

Παραθέτω δε πριν ολοκληρώσω, ότι η Πορτογαλία δεν είναι απλό κράτος μέλος της Ευρωπαϊκής Ένωσης, είναι ένα κράτος μέλος το οποίο διήλθε σοβαρότατη δημοσιονομική κρίση με ιδιαίτερα συναινετικό και δημοκρατικά ώριμο τρόπο βγήκε από τα μνημόνια πολύ νωρίτερα από τη χώρα μας, και ένα κράτος το οποίο έχει και την πρόνοια να αντιμετωπίσει και άλλες κρίσεις όπως η στεγαστική κρίση, λαμβάνοντας μέτρα, με ένα μοντέλο κοινωνικής κατοικίας μέσα από το Ταμείο Ανάκαμψης και Ανθεκτικότητας, ή και με την κατάργηση ή αναστολή της Golden Visa στη Λισαβόνα που είναι δεύτερη μετά την Αθήνα στην αύξηση των τιμών των ενοικίων και των κατοικιών στην Ευρωπαϊκή Ένωση.

Άρα, λύσεις υπάρχουν. Υπάρχουν στην Πορτογαλία υπάρχουν και αλλού. Το ΠΑΣΟΚ - Κίνημα Αλλαγής, προσωπικά ο Νίκος Ανδρουλάκης και όλοι μας έχουμε ζητήσει να τις μελετήσουμε και να τις φέρουμε προσαρμοσμένες στην ελληνική πραγματικότητα. Ιδού η Ρόδος για την Κυβέρνηση.

Μιλώντας για το σύστημα πολιτικής προστασίας, είναι σαφές και πρέπει να υπενθυμίζουμε σε κάθε περίπτωση συζήτησης του θέματος στη Βουλή ότι ο ευρωπαϊκός μηχανισμός πολιτικής προστασίας, το rescEU, το οποίο και με μεγάλη συμμετοχή του Προέδρου μας ως Ευρωβουλευτή, τότε εισηγητή στο Ευρωπαϊκό Κοινοβούλιο, είναι μια επιτυχημένη εφαρμογή που έχει βοηθήσει τη χώρα μας τα μάλα στην πράξη, στην αντιμετώπιση καταστροφών όπως στη βόρεια Εύβοια και αλλού. Δεν είναι μόνο ένας μηχανισμός ενίσχυσης στο πεδίο, στην καταστολή και την αντιμετώπιση, αλλά και στην πρόληψη.

Έχει ιδιαίτερη σημασία, κύριε Πρόεδρε, να γνωρίζουμε και η Κυβέρνηση να κάνει χρήση των δικαιωμάτων και των δυνατοτήτων που δίνει το rescEU στη χώρα μας για την εκπαίδευση του προσωπικού, για τη βελτίωση του κανονιστικού πλαισίου, αλλά και για τον εντοπισμό και την αναγνώριση βέλτιστων πρακτικών ώστε η χώρα μας, προληπτικά, πριν τις μεγάλες καταστροφές του 2024, του 2025, που, δυστυχώς βλέπουμε να έρχονται με την κλιματική κρίση θα πρέπει να κάνει χρήση.

Συμπεραίνω και κλείνω, κύριε Πρόεδρε, ότι η πολιτική προστασία είναι ένα ιδιαίτερα δύσκολο αλλά και πάρα πολύ σοβαρό πεδίο πολιτικής στο οποίο οφείλουν να υπάρχουν συναινέσεις, συναντιλήψεις και συνεννοήσεις.

Το περασμένο καλοκαίρι η τραγωδία της Ρόδου, η τραγωδία της Δαδιάς, η Θεσσαλία στο επίπεδο των πλημμυρών, αλλά ιδίως η δασοπυρόσβεση, και τα δύο πρώτα παραδείγματα, θα πρέπει να γίνουν διδάγματα, μαθήματα για την Κυβέρνηση και την πολιτεία μας. Δεν πρέπει να κρυβόμαστε πίσω από δικαιολογίες, όπως παλαιότερα, «Ο στρατηγός άνεμος», «Οι ασύμμετρες απειλές», φέτος «Οι κακοί μετανάστες».

Η κλιματική κρίση δεν είναι απλή δικαιολογία για αβελτηρία και αδιαφορία αλλά είναι επιταγή για μεταρρύθμιση του κράτους, επιταγή ώστε να αποκτήσουμε ένα κράτος πιο λειτουργικό, πιο αποτελεσματικό, ώστε και η κοινωνία μας να γίνει πιο ανθεκτική. Αυτό χρειάζεται όχι μόνο καλές προθέσεις αλλά και ρεαλιστικές προτάσεις, ενίσχυση της διεθνούς συνεργασίας, σχέδιο και αποτελεσματικότητα στην αντιμετώπιση αυτής της πολύ μεγάλης κρίσης που βρίσκεται μπροστά μας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Μάντζο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Ηλιούπολης Αττικής.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Το ΚΚΕ δεν έχει, ο κ. Χήτας δεν δικαιούται, ο κ. Κόντης δεν είναι εδώ, ο κ. Ηλιόπουλος δεν είναι εδώ, ο κ. Βρεττός δεν είναι εδώ.

Κύριε Καζαμία, έχετε τον λόγο για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σε λίγες ώρες από τώρα στην ολομέλεια του Ευρωπαϊκού Κοινοβουλίου στο Στρασβούργο θα διεξαχθεί η συζήτηση για ένα πολύ σημαντικό θέμα που αφορά τη χώρα μας. Ο επίσημος τίτλος της συζήτησης είναι: «Κράτος δικαίου και η ελευθερία του Τύπου στην Ελλάδα». Στη διάρκεια της συζήτησης αυτής αναμένεται να υπάρξουν δηλώσεις εκ μέρους του Συμβουλίου Υπουργών και της Ευρωπαϊκής Επιτροπής, ενώ έχει προγραμματιστεί ψηφοφορία του Ευρωπαϊκού Κοινοβουλίου για την ελευθερία του Τύπου στην Ελλάδα για την 1η Φεβρουαρίου.

Η πολύ σοβαρή αυτή εξέλιξη για τη χώρα μας έχει, βεβαίως, περάσει στα ψιλά γράμματα των ελληνικών εφημερίδων και των τηλεοπτικών καναλιών. Αυτό, κατά τη γνώμη μας, αποτελεί την πιο τρανταχτή απόδειξη ότι η συζήτηση περί χειραγώγησης της ελευθερίας του Τύπου που θα διεξαχθεί σήμερα στο Ευρωπαϊκό Κοινοβούλιο είναι απολύτως βάσιμη και άκρως επιτακτική.

Αν η είδηση της σημερινής συζήτησης στην Ευρωβουλή είχε όντως κατακλύσει τα πρωτοσέλιδα των ελληνικών εφημερίδων και ιδίως των φιλοκυβερνητικών εντύπων, όπως θα έπρεπε στον βαθμό που η υπόθεση αυτή εκθέτει και διασύρει την ελληνική Κυβέρνηση διεθνώς, τότε θα είχαμε κάθε λόγο να απορούμε αν όντως το κράτος δικαίου και η ελευθερία του Τύπου στην Ελλάδα τελούν υπό περιορισμό.

Όμως το γεγονός ότι τα θέματα αυτά δεν προβάλλονται παρά ελάχιστα και δεν εγείρουν έναν ανοικτό και σοβαρό διάλογο μέσα στη Βουλή, έρχεται ακριβώς να επιβεβαιώσει ότι το ζήτημα που συζητά σήμερα το Ευρωκοινοβούλιο σχετικά με τη χώρα μας, είναι εν τέλει όχι μόνο υπαρκτό αλλά και βαθιά ριζωμένο στο πολιτικό μας σύστημα και ακόμη πιο εδραιωμένο τα τελευταία πέντε χρόνια επί Κυβερνήσεως Νέας Δημοκρατίας.

Στην ανακοίνωσή του για τη σημερινή συζήτηση, το Ευρωπαϊκό Κοινοβούλιο αναφέρει: «Οι Ευρωβουλευτές έχουν εκφράσει ανησυχίες σε αλλεπάλληλες περιπτώσεις για τον σεβασμό των αξιών της Ευρωπαϊκής Ένωσης στην Ελλάδα, περιλαμβανομένης και της χρήσης κατασκοπευτικού λογισμικού και καταγγελίες πολιτικού παρεμβατισμού στη διάρκεια ερευνών της ελευθερίας του Τύπου και της ασφάλειας των δημοσιογράφων, ιδίως εν όψει της έλλειψης προόδου στην έρευνα για τη δολοφονία του δημοσιογράφου Γιώργου Καραϊβάζ το 2021».

Τα έγγραφα που συνοδεύουν το ανακοινωθέν του Ευρωπαϊκού Κοινοβουλίου με σκοπό την καλύτερη ενημέρωση των Ευρωβουλευτών περιλαμβάνουν μεταξύ άλλων και την έκθεση της Ευρωπαϊκής Επιτροπής για το κράτος δικαίου στην Ελλάδα για το 2023. Αυτή διατυπώνει συμπεράσματα τα οποία σε αρκετές περιπτώσεις μοιάζουν σαν να περιγράφουν μια τριτοκοσμική χώρα της Ασίας και της Αφρικής.

Διαβάζω ενδεικτικά, κύριε Πρόεδρε: «Η αντίληψη μεταξύ ειδικών και του επιχειρηματικού κόσμου είναι ότι τα επίπεδα διαφθοράς στον δημόσιο τομέα είναι σχετικά υψηλά». Και πιο και πιο κάτω η έκθεση λέει: «Η κατάσταση της κοινωνίας των πολιτών εγείρει ανησυχίες. Ο χώρος δράσης του πολίτη έχει υποβαθμιστεί από στενός σε παρεμποδισμένος, λόγω ανησυχιών σε σχέση με οργανώσεις της κοινωνίας των πολιτών που εργάζονται με πρόσφυγες και αιτούντες άσυλο και την αποτυχία να αντιμετωπιστεί το πρόβλημα της προστασίας των δημοσιογράφων». Και συνεχίζει η αναφορά της Κομισιόν που θα απασχολήσει σήμερα τη συζήτηση στο Ευρωπαϊκό Κοινοβούλιο: «Σύμφωνα με ειδικό απεσταλμένο του ΟΗΕ, για την κατάσταση των υπερασπιστών ανθρωπίνων δικαιωμάτων που εργάζονται στο πεδίο της μετανάστευσης έχουν υποβληθεί σε εκστρατείες δυσφήμησης, απειλές και επιθέσεις, καθώς και κατάχρηση του Ποινικού Δικαίου εις βάρος τους».

Επίσης, κύριε Πρόεδρε, το Συμβούλιο της Ευρώπης και ο Επίτροπός του για τα ανθρώπινα δικαιώματα σε μια γλώσσα που δυστυχώς θυμίζει άλλες εποχές, και εννοώ τις γνωστές προσφυγές από τα τέλη της δεκαετίας του 1960 επί χούντας, αναφέρθηκε «στο εχθρικό περιβάλλον στο οποίο οι υπερασπιστές ανθρωπίνων δικαιωμάτων εργάζονται στην Ελλάδα».

Άλλο σημείο της αναφοράς της Κομισιόν για το κράτος δικαίου στην Ελλάδα το 2023 λέει: «Οι απειλές και οι επιθέσεις εναντίον δημοσιογράφων παραμένουν ζήτημα» και αναφέρεται σε σωματικές επιθέσεις, λεκτικές προσβολές, αυθαίρετες προσαγωγές και τη χρήση κατασκοπευτικού λογισμικού spyware κατά δημοσιογράφων. Επίσης εκφράζει ανησυχίες για τη διαδικασία διορισμού του διοικητικού συμβουλίου της ΕΡΤ.

Αυτός ο άκρως ντροπιαστικός κατάλογος, κύριε Πρόεδρε, δεν σταματά. Και ενώ η Ευρώπη βλέπει τις πρακτικές της Κυβέρνησης στον τομέα του κράτους δικαίου και της ελευθερίας του Τύπου ως σκοταδιστικές και οπισθοδρομικές, έρχονται εδώ οι υπουργοί της Κυβέρνησης και παριστάνουν τους εκσυγχρονιστές, τους διαφωτιστές και τους ευρωπαϊστές και ζητούν τα ρέστα από εμάς που υπερασπιζόμαστε με σθένος τα ανθρώπινα δικαιώματα και το κράτος δικαίου.

Αναφέρω ενδεικτικά πρόσφατη επίκαιρη ερώτησή μου στον Υπουργό Προστασίας του Πολίτη όταν ρωτούσα γιατί διέταξε ο Υπουργός, κατά ομολογία του Κυβερνητικού Εκπροσώπου, τη σύλληψη ενός νέου που ύψωσε την παλαιστινιακή σημαία στην πλατεία Συντάγματος και τον σχηματισμό δικογραφίας εις βάρος του νέου αυτού.

Αντί να εξηγήσει ο κύριος Υφυπουργός γιατί το Υπουργείο παρενέβη και διέταξε τον σχηματισμό δικογραφίας για κάτι που έκαναν χιλιάδες Έλληνες πολίτες, κατηγορούσε εμένα, επειδή τον ρωτούσα να μας πει τι το μεμπτό έκανε αυτός ο νέος, ότι, λέει, ζητούσα να παρέμβει η Κυβέρνηση στο έργο της δικαιοσύνης. Να δούμε, λοιπόν, τώρα πώς θα απαντήσει η ελληνική Κυβέρνηση και ιδίως ο κ. Μητσοτάκης στο Ευρωπαϊκό Κοινοβούλιο, που σε λίγο θα συζητήσει έκθεση του τμήματος της Ευρωβουλής για τις πολιτικές και τα δικαιώματα των πολιτών και τις συνταγματικές υποθέσεις, η οποία συγκρίνει την Ελλάδα μάλιστα με κράτη όπως η Πολωνία και περιγράφει τη χώρα μας ως φιλελεύθερη δημοκρατία που αυταρχοποιείται, autocratizing.

Κλείνω, κύριε Πρόεδρε, λέγοντας ότι η Πλεύση Ελευθερίας έχει κατ’ επανάληψη επισημάνει αυτούς τους κινδύνους. Έχουμε μιλήσει για την εκτεταμένη διαφθορά, τον απαράδεκτο έλεγχο της πληροφόρησης και της κατάργησης της πολυφωνίας, τις παραβιάσεις ανθρωπίνων δικαιωμάτων ιδίως στις περιπτώσεις ασύλου και για τον απαράδεκτο έλεγχο των ανεξάρτητων αρχών για να μη διερευνηθεί σε βάθος το μεγάλο σκάνδαλο των παρακολουθήσεων. Λυπούμαστε διότι η Κυβέρνηση, αρνούμενη να ακούσει την κριτική μας, οδηγεί στο να διασύρεται το όνομα της Ελλάδας στους κορυφαίους θεσμούς της Ευρώπης και του κόσμου.

Από τα χρόνια της κρίσης συντελείται μια σταδιακή διαδικασία αποευρωπαϊσμού στη χώρα ιδίως στα πεδία των θεσμών, των δικαιωμάτων και των ελευθεριών, καθώς και στο κράτος πρόνοιας. Δυστυχώς, όμως, η ίδια η Κυβέρνηση και ο Πρωθυπουργός όχι μόνο δεν ενδιαφέρονται να ανατρέψουν αυτές τις απαράδεκτες πρακτικές, αλλά επιδιώκουν με κάθε τρόπο να αποσιωπήσουν τη διεθνή κατακραυγή για όσα συμβαίνουν στη χώρα μας, φιμώνοντας τα μέσα μαζικής ενημέρωσης. Ωστόσο, εμείς πιστεύουμε ότι είναι πάντα στο χέρι των πολιτών να υψώσουν το πραγματικό ανάστημά τους και να σώσουν την τιμή της δημοκρατίας στη χώρα που τη γέννησε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Τον λόγο έχει ζητήσει ο Πρόεδρος της Κοινοβουλευτικής Ομάδας της Νίκης, ο κ. Δημήτρης Νατσιός, στη θέση του Κοινοβουλευτικού Εκπροσώπου.

Παρακαλώ πολύ, κύριε Πρόεδρε, έχετε τον λόγο, για πέντε λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, μια και σήμερα είναι του Αγίου Αντωνίου, του καθηγητού της ερήμου, όπως τον ονομάζουμε, θα παραπέμψω εν πρώτοις σε ένα κείμενο το οποίο το βρίσκουμε στη Φιλοκαλία, όπως λέγεται, των ιερών νηπτικών πατέρων, μια φράση του Αγίου Αντωνίου η οποία είναι επικαιρότατη. Θα το πω πρώτον στην αειφεγγή αρχαία γλώσσα και θα το αποδώσω στην ελληνική. Έλεγε ο Άγιος: Ἔρχεται καιρός, ἵνα οἱ ἄνθρωποι μανῶσι· καὶ ἐπὰν ἴδωσι τινὰ μὴ μαινόμενον, ἐπαναστατήσονται αὐτῷ λέγοντες, ὅτι σὺ μαίνη, διὰ τὸ μὴ εἶναι ὅμοιον αὐτοῖς, δηλαδή έρχεται καιρός που οι άνθρωποι θα τρελαθούν και αν δουν κάποιον λογικό θα ξεσηκωθούν εναντίον του, λέγοντας εσύ είσαι τρελός γιατί δεν είσαι σαν εμάς.

Βιώνουμε σήμερα μια παράνοια με αυτά που συμβαίνουν στην πατρίδα μας. Η Νέα Δημοκρατία έχει γίνει το θλιβερό φάντασμα μιας πάλαι ποτέ Δεξιάς παράταξης. Διαμοιράζει τα ιμάτια της πατρίδας, υποσκάπτει τα θεμέλια της Ορθοδοξίας, τώρα επιχειρεί να ξεριζώσει και τον ιερό θεσμό της οικογένειας. Σε μια εποχή που καταληστεύονται τα δικαιώματα των πολιτών στην υγεία και την περίθαλψη, στην παιδεία, στη δικαιοσύνη, στην εργασία, στην κοινωνική ασφάλιση, στην ιδιωτικότητα, στην ελευθεροτυπία και σε τόσα άλλα ζητήματα ένα μιντιακό σύστημα περήφανης υποκρισίας έχει μετατρέψει σε εθνικό ζήτημα το πολιτικό παζάρεμα των παιδιών από παρά φύση κηδεμόνες.

Μπορεί να είμαστε όλοι ίσοι, αλλά αυτό δεν σημαίνει ότι είμαστε όλοι ίδιοι. Η βιολογία δεν είναι παλαίστρα δικαιωμάτων. Στη λειτουργία της φύσης δεν υφίστανται καν δικαιώματα, αλλά αναπόσπαστοι κρίκοι της αλυσίδας της ζωής, εύθραυστες ισορροπίες που αν ανατραπούν, τότε επέρχεται η καταστροφή. Στη φυσική τάξη των πραγμάτων δεν μπορείς να διεκδικείς αφύσικα δικαιώματα. Δεν μπορούμε να απαιτήσουμε από μια πορτοκαλιά να παράγει αχλάδια για λόγους συμπερίληψης φρούτων. Η φύση διαθέτει νόμους και προκαθορισμένους ρόλους. Η ζωή γεννιέται από την αλληλοσυμπλήρωση αρσενικού και θηλυκού. Η γονεϊκότητα δεν είναι απλά ένα δικαίωμα. Είναι προίκισμα της φύσης και θεόσταλτο δώρο, δώρο του Θεού, που προκύπτει από την ψυχοσωματική ένωση ανδρός και γυναικός. Και πάνω απ’ όλα ο ρόλος του γονιού, η αποστολή του γονιού είναι και ιερό χρέος πρώτα προς τον Θεό, που μας ευλογεί με αυτό το δώρο, και έπειτα προς το ίδιο το παιδί.

Ο Υπουργός Επικρατείας κ. Σκέρτσος ανέλαβε να κάνει εντατικό φροντιστήριο στους Βουλευτές της Νέας Δημοκρατίας, αναφέροντας την περίφημη φράση του Κωνσταντίνου Καραμανλή ότι ανήκουμε στη Δύση και πολιτικά και πολιτιστικά. Κύριε Σκέρτσο, δεν ξέρουμε κατά πόσο ανήκουμε στη Δύση. Ξέρουμε, όμως, ότι πάνω από όλα ανήκουμε στη φύση και συγκεκριμένα στον Δημιουργό της, που είναι ο τριαδικός Θεός. Το ανθρώπινο σώμα δεν ορίζεται από τους νόμους της Δύσης, αλλά από τα απαράβατα αξιώματα της φύσης. Οι νόμοι της φύσης παραμένουν αιώνιοι και αμετάβλητοι, ενώ οι αξιώσεις της Δύσεως βλέπουμε να ρέπουν όλο και περισσότερο προς τη διαστροφή. Το σώμα του ανθρώπου δεν ορίζεται από νομοθετικές καινοτομίες. Τα φύλα δεν εκσυγχρονίζονται. Η διάπλαση των παιδιών δεν επανακαθορίζεται. Δεχτείτε επιτέλους ότι κάποια πράγματα δεν αλλάζουν και δεν πρόκειται να αλλάξουν ποτέ. Η Ελλάδα δεν είναι ιδιοκτησία της Δύσης. Το αντίθετο μάλιστα, οι πολιτιστικές βάσεις της Δύσης ανήκουν στην Ελλάδα, ασχέτως αν σήμερα ο δυτικός λεγόμενος πολιτισμός εκφυλίζεται και καταρρέει σε ένα χάος από τεχνητές έννοιες και πλαστές ιδιότητες, που κατασκευάζονται για να δικαιολογήσουν την απανθρωποίηση του ανθρώπου.

Για την κατοχύρωση των ψευδογάμων των γκέι και των υιοθεσιών η Κυβέρνηση θέλει να μοιάσει στη Δύση, αλλά για τους μισθούς, για τις συντάξεις, για τα απαρχαιωμένα σχολικά κτήρια και τα νοσοκομεία, που καταρρέουν, η Κυβέρνηση προτιμά να παραμένει ευρασιατική μπανανία. Όπου σας συμφέρει πουλάτε ψευτοπροοδευτισμό και όπου σας συμφέρει διατηρείτε την Ελλάδα μια τριτοκοσμική χώρα.

Εκείνοι που δεν αναγνωρίζουν την ιερότητα του γάμου και της οικογένειας ας μας πουν πού σταματάει το φυσιολογικό και πού ξεκινάει το αφύσικο, σύμφωνα με το δικό τους μέτρο. Εμείς θα έχουμε ως οδηγό μας τη διδασκαλία του Ευαγγελίου. Ο Χριστιανισμός είναι η πνευματική μας βάση για να θέτουμε κόκκινες γραμμές. Εκείνοι τι έχουν ως οδηγό; Τη ματαιοδοξία τους; Την απληστία τους; Τον ηδονισμό τους;

Μας λένε ότι με αυτό το νομοσχέδιο η Ελλάδα τάχα δήθεν εκσυγχρονίζεται στα μέτρα των πολιτισμένων κρατών. Αλλά για ποιον πολιτισμό μάς μιλάνε; Για τον πολιτισμό των εβδομήντα δύο φύλων, όπου η κάθε ψύχωση και η κάθε σεξουαλική διαστροφή βαφτίζεται ως έμφυλη ταυτότητα; Για τον πολιτισμό που θέλει τα παιδιά να σεξουαλικοποιούνται από το δημοτικό ακόμη σχολείο και να καταστρέφεται έτσι η αγνότητά τους με ολέθρια κοινωνικά αποτελέσματα; Για τον πολιτισμό που λέει ότι δεν είσαι αυτό που σε έκανε η φύση, αλλά εκείνο που δηλώνεις ότι είσαι; Για τον πολιτισμό όπου οι άνθρωποι φτάνουν να αυτοπροσδιορίζονται ακόμα και ως ζώα και να διεκδικούν επίσημα δικαιώματα ως γάτες, ως σκύλοι και ως ερπετά;

Ενδεικτικά αναφέρω ότι στο Βερολίνο πέρυσι, άκουσον-άκουσον, έγινε συγκέντρωση διαμαρτυρίας χιλίων ατόμων που προσδιορίζονταν ως σκύλοι, φορούσαν ανάλογες στολές και επικοινωνούσαν μεταξύ τους μόνο με αλυχτίσματα και γαυγίσματα. Αν αυτό δεν λέγεται αποκτήνωση, ας μας δώσουν κάποιοι τον ορισμό της αποκτήνωσης.

Μήπως θεωρούν παράδειγμα προς μίμηση το δήθεν πολιτισμένο κράτος της Ολλανδίας, όπου λειτουργούν σωματεία παιδόφιλων ή της Γερμανίας όπου οι κτηνοβάτες διεκδικούν επίσημα την αναγνώριση της διαστροφής τους ως σεξουαλικό προσανατολισμό ή της Αμερικής; Λέει ένα ρητό, αν θες να δεις την Ελλάδα του μέλλοντος επισκέψου τη σημερινή Αμερική. Την Αμερική όπου επί παραδειγματική κάνουν μέχρι και επιδείξεις στριπτίζ μπροστά σε παιδιά του δημοτικού;

Αυτή την πόρτα του φρενοκομείο ανοίγετε και θέλετε να μας την παρουσιάσετε ως πρόοδο; Αυτή την κόλαση φέρνετε στην κοινωνία μας και την παρουσιάζετε ως δικαιωματιστικό παράδεισο; Ενώ το σύμφωνο συμβίωσης ήδη καλύπτει εδώ και χρόνια τα αστικά δικαιώματα των ομοφυλόφιλων ζευγαριών, οι πιέσεις που ασκεί η ΛΟΑΤΚΙ κοινότητα για αναγνώριση του γάμου, στην ουσία αφορούν μόνο την κοινωνική αναγνώριση και καταξίωση της ομοφυλοφιλίας από το κράτος, να γίνει δηλαδή μια κανονικοποίηση των σεξουαλικών παρεκκλίσεων και να εξισωθούν τα ομοφυλόφιλα ζευγάρια με την παραδοσιακή οικογένεια.

Κι εδώ έχουμε να κάνουμε με ένα μεγάλο παράδοξο. Όλοι εκείνοι που χαρακτήριζαν το γάμο ως αναχρονιστικό επινόημα της πατριαρχίας, σήμερα λυσούν να τον διεκδικήσουν ως θεσμό. Εκείνοι που αρέσκονται να διαολοστέλνουν -ακούσαμε συνθήματα τρισάθλια- την ελληνική οικογένεια, σήμερα προσπαθούν να την οικειοποιηθούν με νύχια και με δόντια. Να το κάνουμε ξεκάθαρο. Για εμάς, για τη νίκη, για τον λαό που μας στηρίζει, μόνη αποδεκτή θεσμοθετημένη συμβίωση είναι ο γάμος μεταξύ ενός άνδρα και μιας γυναίκας. Τίποτε περισσότερο και τίποτε λιγότερο.

Όσοι σκέφτεστε άλλα, είστε υπεύθυνοι γι’ αυτό που θα συμβεί. Το κρίμα πάνω σας, θα λέγαμε εσάς να βαρύνει. Λέτε ότι φροντίζετε για το καλό των παιδιών. Αλήθεια, τα παιδιά τα ρωτήσατε, αν θέλουν το κράτος να τους στερήσει τη μητέρα και τον πατέρα; Ή θεωρείτε ότι μπορείτε να αποφασίζετε για αυτά χωρίς αυτά; Αν σας ενδιέφερε το καλό των παιδιών δεν θα αδιαφορούσατε για το ζήτημα της υπογεννητικότητας, δεν θα μέναμε άπραγοι μπροστά σε αυτό το εθνικό δράμα που μας έχει κάνει να έχουμε τον ταχύτερο δημογραφικό θάνατο σε ολόκληρη την Ευρώπη.

Η Ελλάδα ήδη υφίσταται μια δημογραφική πανωλεθρία και εμείς περί άλλα τυρβάζουμε. Εάν σας ενδιαφέρει το καλό των παιδιών, τότε γιατί δεν επιδοτείτε γενναία τις νέες οικογένειες; Γιατί δεν καλύπτετε ουσιαστικά τα έξοδα για το μεγάλωμα ενός μωρού; Γιατί αφήνετε για δύο χρόνια τις πολυεθνικές να χρεώνουν χρυσό το βρεφικό γάλα; Γιατί έχετε κάνει τον τοκετό χρυσοφόρο εμπόρευμα για τους ιδιώτες κλινικάρχες; Γιατί παρατάτε τα δημόσια μαιευτήρια σε συνθήκες κατάρρευσης; Γιατί δεν καλύπτετε πλήρως την ιατροφαρμακευτική περίθαλψη της εγκυμονούσας μητέρας;

Εάν σας ενδιαφέρει το καλό των παιδιών, τότε γιατί δεν διευκολύνετε τις διαδικασίες έγκρισης των αιτήσεων υιοθεσίας και αναδοχής τέκνων από χιλιάδες φυσιολογικές οικογένειες που μαραζώνουν περιμένοντας να ανοίξουν τη φιλόστοργη αγκαλιά τους στα παιδιά;

Εάν σας ενδιαφέρει το συμφέρον των παιδιών, τότε γιατί αδιαφορείτε πλήρως για τη συστηματική εξολόθρευση εκατοντάδων χιλιάδων αγέννητων παιδιών κάθε χρόνο μέσω των εκτρώσεων; Τα παιδιά αυτά δεν έχουν δικαιώματα;

Εάν σας ενδιαφέρει το καλό των παιδιών, τότε γιατί προωθείτε πανάθλια βιβλία γλώσσας, κι όχι μόνο στο σχολείο, πανέρια με οχιές, όπως απροκάλυπτα το ονομάζω; Και γιατί βάζετε από την πίσω πόρτα της εκπαίδευσης τις πολύχρωμες ΜΚΟ, που διαφθείρουν τον ψυχικό κόσμο των παιδιών με την προπαγάνδα τους; Και εδώ είναι η απόλυτη υποκρισία της Κυβέρνησης και του «υπουργείου παιδομαζώματος», όπως το ονομάζω.

Μέχρι πέρσι διδάσκατε στην Α΄ γυμνασίου κείμενο όπου εκθειαζόταν ο δεσμός εικοσιπεντάχρονου άνδρα με δεκατετράχρονη μαθήτρια, σε δωδεκάχρονα παιδιά της Α΄ γυμνασίου αυτό το κείμενο, που βρίσκονται στο κατώφλι της εφηβείας. Και υπάρχει και στην Γ΄ γυμνασίου -θα σας τα δείξω αύριο αυτά- κείμενο πάλι στα βιβλία γλώσσας, όπου το υπογράφει κάποιος ο οποίος είναι καταδικασμένος σε φυλακή, σε κάθειρξη για παιδεραστία, για βιασμό παιδιών.

**ΣΥΜΕΩΝ ΚΕΔΙΚΟΓΛΟΥ:** Τα βιβλία, κύριε Πρόεδρε;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Βεβαίως, αύριο θα σας τα δείξω, αγαπητέ μου. Και όχι μόνο. Αν δείτε το τι διδάσκονται σήμερα τα παιδιά μας, ιδίως του δημοτικού σχολείου, θα φρίξετε. Γι’ αυτό έχουν αγριέψει τα παιδιά μας, γιατί και η παιδεία, επαναλαμβάνω, έγινε ένα ύπουλο παιδομάζωμα, αγαπητέ μου συνάδελφε.

Εάν σας ενδιαφέρει το συμφέρον των παιδιών, ήμουν τριάντα πέντε χρόνια δάσκαλος, μιλώ μετά λόγου γνώσεως, τότε γιατί η Κυβέρνηση καλύπτει μέχρι και σήμερα αυτόν τον επαίσχυντο, θα έλεγα, νόμο του ΣΥΡΙΖΑ, που δίνει δυνατότητα στα παιδιά να αλλάζουν φύλο από ηλικίας δεκαπέντε χρονών.

Θεωρεί η Κυβέρνηση ότι ένα δεκαπεντάχρονο παιδί έχει, παρακαλώ, την ωριμότητα να παίρνει αποφάσεις που θα τον ακολουθούν σε όλη του τη ζωή, την ίδια ώρα που δεν του επιτρέπεται ούτε καν να ψηφίσει ή να οδηγήσει αυτοκίνητο, αν δεν φτάσει τουλάχιστον στα δεκαεπτά.

Με συγχωρείτε κάνω και μια υπόθεση εργασίας. Όταν δίνεις δικαίωμα σε δεκαπεντάχρονα και άνω παιδιά, να αλλάζουν με μια δήλωση το φύλο, ποιος μας διαβεβαιώνει ότι αν υπάρξει κίνδυνος, ζούμε σε μια δύσκολη γειτονιά, ότι δεν θα πάει σωρηδόν μια γενιά ολόκληρων παιδιών σε στρατεύσιμη ηλικία να αλλάξει στα χαρτιά το φύλο για να αποφύγει τη στράτευση; Αυτοί οι νόμοι είναι και εθνοκτόνοι.

Αν θέλετε, πραγματικά, να βοηθήσετε την κοινωνία, να βγάλετε τους φυσιολογικούς γονείς από τα οικονομικά, ψυχολογικά και κοινωνικά αδιέξοδα όχι να βάλετε σε αδιέξοδο και τα ίδια τα παιδιά, κάνοντάς τους ομήρους του αφύσικου. Αφού κόπτεστε τόσο πολύ για τις επενδύσεις, επενδύστε επιτέλους στην προστασία και την πραγματική προκοπή των παιδιών.

Ένα κράτος που επενδύει στην ενίσχυση των νεαρών ζευγαριών και την ουσιαστική στήριξη της μητέρας, επενδύει στην καλυτέρευση, στην ευζωία της κοινωνίας, στη μείωση της εγκληματικότητας, σύγχρονη μάστιγα, λοιμική νόσος σήμερα, στην εξάλειψη των φαινομένων βίας, στον περιορισμό των ψυχικών νοσημάτων. Αυτή την τρομερή δύναμη έχει ο ιερός, επαναλαμβάνω, ιερός θεσμός της οικογένειας που έχετε βαλθεί να αποδομήσετε και κατόπιν να διαλύσετε. Η οικογένεια, αγαπητοί μου, είναι η έσχατη, μεγάλη του γένους σχολή. Πάνω σε αυτά τα θεμέλια της οικογένειας στηρίζεται η πατρίδα. Πολλές οικογένειες μας κάνουν την πατρίδα.

Γίνεται λόγος για γονέα ένα και γονέα δύο, λες και οι γονείς είναι συναρμολογούμενα, δύο τυχαία αριθμημένα εξαρτήματα που όπως και να τα ενώσεις σου βγάζουν οικογένεια. Σε λίγο θα προσθέστε και γονέα τρία και τέσσερα και πέντε για να κάνετε την γονεϊκότητα πολυμετοχική επιχείρηση.

Γονιός σημαίνει αυτοθυσία. Και η αυτοθυσία, αγαπητοί μου συνάδελφοι, δεν ενοικιάζεται για εννιά μήνες σε μια ξένη μήτρα. Η ευτυχία του παιδιού δεν αγοράζεται, πόσο μάλλον όταν γίνεσαι κηδεμόνας με το να σπέρνεις τη δυστυχία σε παρένθετους σκλάβους, δύσμοιρες μητέρες, που δεν έχουν στον ήλιο μοίρα, να πουλάνε τα ίδια τα παιδιά τους;

Όχι κύριοι, η οικογένεια δεν είναι βιομηχανία που παράγει αξεσουάρ για τη ματαιοδοξία σας. Δεν θα πάρουμε μέρος στην παράνοιά σας. Η φύση δεν είναι αυτό που θέλετε να είναι, αλλά αυτό που ΕΙΝΑΙ -με κεφαλαία τα γράμματα στη λέξη είναι- είτε το θέλετε είτε όχι.

Σεβόμαστε τις ελευθερίες του καθενός, αλλά και εκείνος που ακολουθεί μια στείρα ζωή, να σεβαστεί τις συνέπειες των επιλογών του. Δεν νοείται γάμος ομοφυλοφίλων ούτε υιοθεσία από ομοφυλόφιλα ζευγάρια, αλλά ούτε καν η λέξη ζεύγος δεν είναι ορθή. Η ίδια η έννοια του ζεύγους προέρχεται από συνδυασμό δύο στοιχείων που αποτελούν ένα σύνολο. Τα ομοειδή δεν ολοκληρώνονται μεταξύ τους ούτε και ολοκληρώνουν τον ψυχισμό του παιδιού, αντιθέτως τον διαστρέφουν.

Η οικογένεια, κατά την παράδοση μας, την ορθόδοξη παράδοση, την οποία εμείς ακολουθούμε, σεβόμαστε και εμπνεόμαστε από αυτή, είναι κατ’ οίκον Εκκλησία. Τόσο υψηλό ορισμό έχουμε. Είναι το θεμέλιο της ζωής. Είναι θερμοκήπιο γαλήνιο ψυχών, είναι μια αγκαλιά προσώπων όπως έλεγε ο μακαριστός δάσκαλος μας ο Κωνσταντίνος Γανωτής.

Είναι εθελούσια θυσία, είναι το πρώτο και το έσχατο καταφύγιο του παιδιού. Η μητέρα και ο πατέρας είναι οι δύο φτερούγες του παιδιού με τις οποίες πετάει ψηλά, όταν είναι και οι δύο ενωμένες με την αγάπη. Εάν κόψετε τη μία φτερούγα, το τραυματίζετε σοβαρά. Εάν κόψετε και τις δύο, το καταδικάζετε σε ψυχικό θάνατο.

Κάνω μια δραματική έκκληση στο όνομα της φυσιολογικότητας, στο όνομα του σεβασμού της ανθρώπινης φυσιολογίας και οντολογίας, στο όνομα της ανθρώπινης αξιοπρέπειας, στο όνομα του σεβασμού του ιερού θεσμού του γάμου και των γνήσιων ελληνορθόδοξων παραδόσεών μας και στο όνομα της προστασίας των ανυπεράσπιστων παιδιών, να καταψηφίσετε, όταν έρθει το επαίσχυντο αυτό σχέδιο νόμου, αποδείχνοντας, αγαπητοί συνάδελφοι, ότι σέβεστε τη λαϊκή εντολή του εν πολλοίς ευσεβούς ελληνικού λαού, που σας ανέδειξε με την ψήφο του ως αντιπροσώπους του έθνους μας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νατσιό.

Τον λόγο έχει για πέντε λεπτά ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δύο παρατηρήσεις και έρχομαι στη σύμβαση. Παρατήρηση πρώτη. Είδαμε αυτές τις μέρες το σόου του Κυριάκου Μητσοτάκη σε σχέση με το πρόγραμμα «Σπίτι μου» και την υποτιθέμενη στεγαστική πολιτική της Νέας Δημοκρατίας.

Ο Κυριάκος Μητσοτάκης χρειάστηκε σχεδόν τρία χρόνια για να κατανοήσει ότι στη χώρα έχουμε πληθωρισμό απληστίας, όχι εισαγόμενο πληθωρισμό, δηλαδή έναν πληθωρισμό για τον οποίο υπάρχουν πολιτικές ευθύνες της Κυβέρνησης πάνω σε αυτά που έκανε και σε αυτά που δεν έκανε.

Φαντάζομαι ότι θα χρειαστεί άλλα τρία χρόνια για να κατανοήσει ότι έχουμε και στεγαστική κρίση. Και τι σημαίνει στεγαστική κρίση; Στεγαστική κρίση σημαίνει ότι, με βάση τα επίσημα ευρωπαϊκά στοιχεία, 50% των πολιτών δαπανούν άνω του 50% του εισοδήματός τους σε σχέση με τα έξοδα στέγασης. Αυτό σημαίνει στεγαστική κρίση. Στεγαστική κρίση και πληθωρισμός απληστίας σημαίνει τη στιγμή που οι τράπεζες έχουν 4 δισεκατομμύρια καθαρά κέρδη, εσείς να πανηγυρίζει για δυόμισι χιλιάδες δάνεια. Έχουν 4 δισεκατομμύρια κέρδη οι τράπεζες χωρίς να πληρώνουν ούτε ένα ευρώ φόρο και εσείς πανηγυρίζετε για δυόμισι χιλιάδες δάνεια.

Προφανώς, δεν έχετε εικόνα πού έχουν πάει τα ενοίκια, δεν έχετε εικόνα τι γίνεται στη χώρα. Αν είχατε εικόνα πραγματική, ίσως να ντρεπόσασταν λίγο να λέτε αυτά που λέτε.

Τι σημαίνει μια διαφορετική στεγαστική πολιτική; Σημαίνει ότι καταργείς τη βραχυχρόνια μίσθωση για τα νομικά πρόσωπα, σημαίνει ότι καταργείς την Golden Visa, να έχουν πρόσβαση σε βραχυχρόνια μίσθωση και αυτό είναι ένα πρώτο βήμα μαζί με το πλαφόν στο ρεύμα, για να έχεις μείωση των ενοικίων και να μπορεί ο κόσμος να ανασάνει. Αυτή είναι μια πρώτη παρατήρηση.

Δεύτερη παρατήρηση σε σχέση με όσα άκουσα πριν, γιατί, όταν ακούμε κακοποιητικό λόγο στη Βουλή, πρέπει να απαντιέται. Ακούσαμε για παρά φύσιν κηδεμόνες, για λειτουργία φύσης, ότι στη φύση δεν υφίστανται δικαιώματα κ.λπ..

Να το πούμε ξεκάθαρα. Στη φύση δεν υπάρχουν επίσης αντικαρκινικές θεραπείες, στη φύση δεν υπάρχουν μεταμοσχεύσεις οργάνων. Μπορεί κάποιοι να φαντάζονται έναν νόμο της ζούγκλας. Οι κοινωνίες, όμως και ο πολιτισμός προχωράει με δικαιώματα και δημοκρατία.

Και ακούμε όλα τα επιχειρήματα, ότι κινδυνεύει η ελληνική κοινωνία, κινδυνεύει η οικογένεια, κινδυνεύουν τα παιδιά.

Να σας πω από τι κινδυνεύει η ελληνική κοινωνία. Και δεν είναι τυχαίο ότι αυτό το μέτωπο κανένας από αυτούς οι οποίοι επιτίθενται στα δικαιώματα των ομόφυλων ζευγαριών και των ΛΟΑΤΚΙ συμπολιτών μας δεν μιλάει. Η ελληνική κοινωνία κινδυνεύει αυτή τη στιγμή από την πανδημία έμφυλης βίας που υπάρχει. Με βάση τα επίσημα στοιχεία, από το 2019 έως το 2022 έχουμε 150% αύξηση σε αυτά που έχουν καταγγελθεί, σε αυτά που έχει καταγράψει η Ελληνική Αστυνομία από τέσσερις χιλιάδες εκατόν εβδομήντα μία περιπτώσεις σε δέκα χιλιάδες εκατόν τριανταμία περιπτώσεις. Και αυτά είναι όσα καταγράφονται.

Η ελληνική κοινωνία κινδυνεύει από το γεγονός ότι το 2019 εκκρεμούσαν στα δικαστήρια είκοσι τέσσερις υποθέσεις έμφυλης βίας και σήμερα, το 2022, εκκρεμούσαν τέσσερις χιλιάδες τετρακόσιες ενενήντα εννιά. Γιατί; Διότι με τον νόμο Τσιάρα που φέρατε για την υποχρεωτική συνεπιμέλεια, έχετε εγκλωβίσει χιλιάδες γυναίκες σε ένα κακοποιητικό περιβάλλον.

Προφανώς, δεν μας προκαλεί καμμία έκπληξη ότι η Νέα Δημοκρατία σήμερα πληρώνει διάφορα ακροδεξιά επιχειρήματα που είχε πει το 2018, παραδείγματος χάριν, για την αναδοχή από ομόφυλα ζευγάρια, όπως έχετε πληρώσει και διάφορα άλλα ακροδεξιά επιχειρήματα που έχετε εκφράσει όλο το προηγούμενο διάστημα.

Έρχομαι τώρα στο ζήτημα της κύρωσης της συμφωνίας ανάμεσα σε Ελλάδα και Πορτογαλία. Προφανώς, κάθε διακρατική συμφωνία σε μια τέτοια κατεύθυνση είναι σημαντική. Όταν μιλάμε για πολιτική προστασία πρέπει να ορίζουμε το πλαίσιο. Μιλάμε για πολιτική προστασία μέσα στο πλαίσιο κλιματικής κρίσης. Μικρή παρένθεση εδώ: Δεν μας προκαλεί έκπληξη ότι η παραδοσιακή δύναμη η οποία αμφισβητεί την κλιματική κρίση, την πραγματικότητα της κλιματικής κρίσης, είναι η άκρα Δεξιά σε όλη την Ευρώπη και σε όλο τον κόσμο.

Τι σημαίνει αυτή τη στιγμή η κλιματική κρίση; Κλιματική κρίση για την Ελλάδα σημαίνει ότι η χώρα κινδυνεύει να χάνει κάθε χρόνο το 1,5% με 2% του ΑΕΠ από φυσικές καταστροφές, από κλιματικές καταστροφές, όπως αυτές που είδαμε στον Έβρο και στη Θεσσαλία. Σημαίνει ότι το αόρατο χέρι της αγοράς δεν μπορεί να λύσει αυτά τα προβλήματα.

Στις 2 του Γενάρη, ο Αλέξης Χαρίτσης εκ μέρους της Νέας Αριστεράς πήγε στη Θεσσαλία και είδε ανθρώπους παρατημένους. Αν θέλετε να μιλήσετε για το «Σπίτι μου», πηγαίνετε στη Θεσσαλία να πείτε σε αυτούς τους ανθρώπους τι γίνεται με τα σπίτια τους, που είναι ακόμα μέσα στη λάσπη και μέσα στο χώμα, σε ανθρώπους που δεν έχουν πάρει ακόμα τις ενισχύσεις που θα έπρεπε να έχουν πάρει.

Τι έκανε όλο το προηγούμενο διάστημα η Κυβέρνηση της Νέας Δημοκρατίας; Φτάσατε να απεντάξετε αντιπλημμυρικά έργα από το Ταμείο Ανάκαμψης και Ανασυγκρότησης. Είστε ένοχοι για αυτό που έγινε και στον Έβρο και στη Θεσσαλία. Μάλιστα, όταν στον Έβρο βγήκε το πανευρωπαϊκό πρόγραμμα «COPERNICUS» και το Αστεροσκοπείο μίλησε για τη μεγαλύτερη πυρκαγιά στη σύγχρονη ευρωπαϊκή ιστορία, εσείς τι κάνατε, ως καλοί ακροδεξιοί; Αμφισβητήσατε τα στοιχεία. Στη χώρα αμφισβητήσατε τα στοιχεία, γιατί αυτές τις αστειότητες στο εξωτερικό δεν μπορείτε να τις κάνετε. Μετά από λίγο, όταν ο Κυριάκος Μητσοτάκης πήγε στον ΟΗΕ, μίλησε για τη μεγαλύτερη πυρκαγιά στη σύγχρονη ευρωπαϊκή ιστορία.

Και τι κάνατε, σαν άλλοι ιεροεξεταστές; Ήρθατε και τιμωρείτε το Εθνικό Αστεροσκοπείο με το να καταργήσετε τον αρχαιότερο ερευνητικό οργανισμό που έχει η χώρα, να πάρετε το Εθνικό Αστεροσκοπείο και να το κάνετε τμήμα ενός Υπουργείου, γιατί δεν αντέχετε τα επιστημονικά στοιχεία. Δεν σας ενδιαφέρει η προστασία και η θωράκιση της χώρας από την κλιματική κρίση και η πολιτική προστασία με όρους ασφάλειας. Σας ενδιαφέρει η δική σας ασφάλεια από την επιστημονική κριτική και από τα επιστημονικά στοιχεία. Σας ενδιαφέρει η φίμωση της διαφορετικής φωνής.

Με αυτή την έννοια, όσες διακρατικές συμφωνίες και να φέρετε -στον βαθμό που δεν ακολουθείτε μια εντελώς διαφορετική πολιτική, την οποία ούτε πιστεύετε, ούτε μπορείτε, ούτε θέλετε να ακολουθήσετε- δυστυχώς, η χώρα θα αντιμετωπίζει τέτοια φαινόμενα.

Το ζήτημα για να θωρακιστεί η κοινωνία -και είναι ζήτημα ασφάλειας η θωράκιση της κοινωνίας απέναντι στις κλιματικές καταστροφές- περνάει από διαφορετική πολιτική και στην πρόληψη και στην αντιμετώπιση. Δεν γίνεται με μια Πυροσβεστική που έχει χιλιάδες οργανικά κενά. Δεν γίνεται με εσάς, που καταργήσατε το πρόγραμμα με τις πέντε χιλιάδες εργαζόμενους στη δασοπροστασία, αλλά οι άνθρωποι έμπαιναν προληπτικά στο δάσος για να απομακρύνουν καύσιμη ύλη. Δεν γίνεται με την πολιτική που ακολουθείτε στις υποδομές και συνολικά, στα ζητήματα της ενέργειας και του κλίματος.

Και δυστυχώς, αν δεν αλλάξει γρήγορα από έναν διαφορετικό κοινωνικό και πολιτικό συνασπισμό κατεύθυνση η χώρα, αυτά τα φαινόμενα θα γίνουν νέα κανονικότητα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις εκπαιδευτικοί συνοδοί τους από το 7ο Γενικό Λύκειο Λυκείου Νομού Αττικής.

Καλώς ήλθατε στη Βουλή, παιδιά! Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Καλείται στο Βήμα η κ. Ζωή Ράπτη, Κοινοβουλευτική Εκπρόσωπος της Νέας Δημοκρατίας.

**ΖΩΗ ΡΑΠΤΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σε σχέση με τα όσα ειπώθηκαν για τη συζήτηση, τον δημόσιο διάλογο που έχει ανοίξει για το ζήτημα της έλευσης, της θεσμοθέτησης του πολιτικού γάμου για τα ομόφυλα ζευγάρια, αλλά βεβαίως και του ζητήματος που αφορά στην προστασία των παιδιών, δεν θα πω πολλά, υπό την έννοια ότι, πράγματι, στη Βουλή δεν έχει έρθει ακόμα το σχέδιο νόμου και ως νομικός, οφείλω και εγώ να πω ότι πρέπει πρώτα να δούμε τις διατάξεις, πλην όμως τη βασική στόχευση την ανακοίνωσε ο Πρωθυπουργός.

Και νομίζω ότι είναι ώριμες οι συνθήκες πλέον και στη χώρα μας να ανοίξουμε τον δημόσιο διάλογο για τη θεσμοθέτηση του πολιτικού γάμου για τα ομόφυλα ζευγάρια, γιατί αφορά ισότητα απέναντι στον νόμο και είμαστε ένα ευρωπαϊκό κράτος το οποίο οφείλει να δει και τα δικαιώματα αυτών των ανθρώπων, τα δικαιώματα όχι βεβαίως σε θρησκευτικό γάμο, αλλά τα δικαιώματα σε πολιτική σύζευξη.

Όμως, επίσης, είναι υποχρέωσή μας -και νομίζω ότι γι’ αυτό έχει ανοίξει και ο δημόσιος διάλογος- να συζητήσουμε και για τα ζητήματα της προστασίας των παιδιών τα οποία είναι υφιστάμενα σε σχέσεις ομοφύλων ζευγαριών, ζουν σήμερα ανάμεσά μας, δεν είναι παιδιά ενός κατώτερου Θεού. Και βεβαίως, πρέπει και αυτά να προστατευτούν και να απολαύσουν της προστασίας που έχουν και τα άλλα παιδιά τα οποία ζουν και αναπτύσσονται σε γάμο μεταξύ ετερόφυλων.

Το λέω αυτό, γιατί προφανώς αυτό το ζήτημα δεν έχουμε εμείς τον τρόπο να το ρυθμίσουμε. Ρυθμίζεται, όμως σε πάνω από είκοσι ευρωπαϊκές χώρες, ανάμεσα στις οποίες το Ηνωμένο Βασίλειο, η Ισπανία, η Πορτογαλία, η Νορβηγία, η Ιρλανδία, η Γερμανία και η Γαλλία, αλλά και σε πολλές άλλες χώρες, όπως οι Ηνωμένες Πολιτείες, ο Καναδάς και το Μεξικό. Είναι, όμως, ζητήματα τα οποία θα τα συζητήσουμε όταν θα έρθει η ώρα, με το νομοσχέδιο το οποίο θα κατατεθεί.

Καταλαβαίνω ότι υπάρχουν διαφωνίες και σοβαρά επιχειρήματα που αφορούν σε θρησκευτικές πεποιθήσεις όπως, επίσης, και διαφωνίες σχετικά με τη χορήγηση ή μη κοινωνικών δικαιωμάτων. Όλα αυτά είναι καθ’ όλα σεβαστά, αλλά πιστεύω ότι είναι ώριμες οι συνθήκες να το συζητήσουμε και να ρυθμίσουμε αυτά τα εκκρεμή ζητήματα. Και το λέω, γιατί σε ό,τι αφορά ειδικότερα την προστασία των παιδιών, πρέπει να έχουμε πάντα στο νου μας ότι πρόκειται να έρθουμε και να ρυθμίσουμε ένα αρρύθμιστο ζήτημα -υπάρχει ένα κενό νόμου εκεί- και αυτό το οποίο θα πρόκειται να θεσμοθετήσουμε, τουλάχιστον, όπως προκύπτει και από όλο τον δημόσιο διάλογο είναι τα ζητήματα που αφορούν την προστασία των παιδιών αυτών, τα ζητήματα που αφορούν στη δυνατότητα να κληρονομήσουν, τα ζητήματα που αφορούν σε δυνατότητα να μπορέσει να επιμεληθεί αυτών ένας επιζών σύζυγος αν ο άλλος πεθάνει, να τα φροντίσει, να τα αναθρέψει και να τα στηρίξει όπως, επίσης, και τη δυνατότητα να καλύψουμε δικαιώματα αυτών των παιδιών που μέχρι σήμερα δεν προστατεύονταν.

Από εκεί και πέρα, βεβαίως, δεν φέρνουμε καθ’ οιονδήποτε τρόπο να θεσμοθετήσουμε τη δυνατότητα της παρένθετης μητέρας, δεν δίνουμε δηλαδή, το δικαίωμα σε έναν άνδρα να αποκτά κατά παραγγελία παιδιά, όπως ειπώθηκε επίσης, στον δημόσιο διάλογο, μέσω παρένθετης μητέρας.

Κλείνοντας, όμως, σε ό,τι αφορά τα ζητήματα αυτά, να πω ότι είναι χρέος μας -και εδώ στη Βουλή να το κάνουμε, όχι μόνο ως Βουλευτές, αλλά και όσοι σήμερα αποτελούν την Κυβέρνηση- να συζητήσουμε γι’ αυτά τα υπαρκτά ζητήματα, ακόμα και αν, όπως είπε ο εκπρόσωπος της Ελληνικής Λύσης, αφορούν τριακόσιες οικογένειες και πεντακόσιες. Έστω και μία οικογένεια αν αφορούσε, έχουμε την υποχρέωση να στηρίξουμε και αυτά τα μέλη αυτών των οικογενειών.

Το λέω αυτό, γιατί μότο και αν θέλετε πεποίθηση δική μας, είναι, ότι δεν μπορούμε να αφήσουμε κανέναν πίσω. Κι αυτές οι σχέσεις οι οποίες δεν ρυθμίζονται μέχρι σήμερα είναι σχέσεις οι οποίες χρειάζονται αυτή τη ρύθμιση και την υποστήριξη της πολιτείας.

Σε ό,τι αφορά τώρα το σημερινό νομοσχέδιο του Υπουργείου Κλιματικής Κρίσης, που αφορά στην κύρωση της συμφωνίας συνδρομής και συνεργασίας με μια μεσογειακή χώρα στον τομέα της πολιτικής προστασίας, να πω ότι δεν μπορούμε φυσικά να ξεχάσουμε τις καταστροφικές πυρκαγιές που έπληξαν τη χώρα μας, αλλά και τις καταστροφικές πλημμύρες στη Θεσσαλία και να μην θυμόμαστε ότι αυτό αποτελεί ένα παγκόσμιο πρόβλημα και το γεγονός ότι αυτές οι εκτάσεις οι οποίες κάηκαν φέτος στη Μεσόγειο αυξήθηκαν πάρα πολύ τα τελευταία έτη.

Πράγματι, είδαμε ότι και στην Πορτογαλία αυτές οι καμένες εκτάσεις ξεπέρασαν τα 5,5 εκατομμύρια ευρώ και πάνω από εκατόν τριάντα συνάνθρωποι χάθηκαν. Όμως, είναι δεδομένο, επίσης, ότι οι δασικές αυτές φωτιές θα αυξηθούν κατά 30% σε παγκόσμια κλίμακα ως το 2050.

Εκείνο, το οποίο, η χώρα μας έκανε αφού ενίσχυσε την πολιτική της προστασία και παρά τις τραγικές κλιματικές συνθήκες τις οποίες αντιμετωπίσαμε φέτος, ήταν να προσπαθήσουμε πρώτα να αποτρέψουμε την απώλεια ανθρώπινων ζωών τόσο στις πυρκαγιές όσο και στις πλημμύρες και αυτό επετεύχθη χάρη στην αποτελεσματική συνεργασία του κρατικού μηχανισμού και της Κυβέρνησης που έθεσε ως πρωταρχικό στόχο να προστατεύσει την ανθρώπινη ζωή και βεβαίως, τις περιουσίες και τις κρίσιμες υποδομές της χώρας μας.

Παρ’ όλα αυτά, ξέρουμε ότι κατά τη διάρκεια αυτής της τραγικής συγκυρίας του καλοκαιριού, υπήρξαν εβδομάδες που έτρεχαν παράλληλα πάνω από πεντακόσιες πυρκαγιές και σαρανταοκτάωρα που η Πυροσβεστική είχε να αντιμετωπίσει διακόσιες είκοσι φωτιές ταυτόχρονα.

Καταλαβαίνουμε όλοι, λοιπόν, ότι είναι ένας τομέας τον οποίο πρέπει να υποστηρίξουμε όσο γίνεται περισσότερο και η σημερινή συμφωνία είναι μια συμφωνία με την οποία ανταλλάσσεται η απαραίτητη τεχνογνωσία, ενισχύονται τα μέσα αντιμετώπισης των ζητημάτων και των εξοπλισμών της πολιτικής προστασίας και βεβαίως, αυτή η συμφωνία είναι μια συμφωνία με την οποία θα μπορέσει η Ελλάδα, όπως συνεργάστηκε με την Πορτογαλία το 2021 και το 2022, μέσω του Ευρωπαϊκού Μηχανισμού Πολιτικής Προστασίας, να λάβει και τώρα από την τεχνογνωσία της, να ανταλλάξει εμπειρογνώμονες, να υλοποιήσει προγράμματα εκπαίδευσης, να συμμετάσχει σε κοινές ασκήσεις και βεβαίως, να έχει την απαραίτητη αμοιβαία συνδρομή από αυτήν τη χώρα για την αντιμετώπιση και την αποκατάσταση σε περίπτωση ενός μεγάλου ατυχήματος καταστροφής.

Στο πλαίσιο αυτό, ρυθμίζονται ζητήματα που αφορούν τις αρμόδιες αρχές για την εφαρμογή της συμφωνίας και συγκροτείται μια κοινή επιτροπή αποτελούμενη από εκπροσώπους των αρμοδίων αρχών για τον συντονισμό αυτής της συνεργασίας και θέλω σε αυτό το σημείο να επισημάνω ότι παρόμοιες συμφωνίες έχουμε συνάψει και με άλλες χώρες, όπως τις ΗΠΑ, την Κύπρο, τη Μάλτα, την Ουγγαρία, την Ουκρανία, τη Ρωσία, την Τουρκία, αλλά και τη Γαλλία.

Καταλαβαίνουμε επίσης, κυρίες και κύριοι συνάδελφοι, ότι η Κυβέρνηση της Νέας Δημοκρατίας αντιμετωπίζει με σοβαρότητα και υπευθυνότητα αυτά τα ζητήματα της πολιτικής προστασίας, αλλά και της προστασίας του περιβάλλοντος, σύμφωνα και με το στρατηγικό σχέδιο, το οποίο έχει εκπονήσει. Όπως ανέφερε και ο αρμόδιος Υπουργός, η δημοσιονομική επίπτωση της Θεσσαλίας σήμερα έχει ξεπεράσει το 1,3 δισεκατομμύριο ευρώ και θα ξεπεράσει τα 3 δισεκατομμύρια, τα οποία θα διατεθούν για την ολοκλήρωση των έργων που έχουν δρομολογηθεί. Γιατί η Κυβέρνηση εξακολουθεί να στέκεται σθεναρά στο πλευρό των συμπολιτών μας που έχουν βληθεί.

Επίσης, τον περασμένο Οκτώβριο να θυμηθούμε ότι παρουσιάστηκε από τον Υπουργό Περιβάλλοντος, τον κ. Σκυλακάκη, το νέο σύστημα για την ολοκληρωμένη διαχείριση των δασικών οικοσυστημάτων που θα οδηγήσει σε καθαρισμό και σε έργα πρόληψης, μειώνοντας τους κινδύνους πυρκαγιάς που φέρνει η απελαύνουσα κλιματική κρίση και παράλληλα, θα στηριχτούν οι τοπικές κοινωνίες και θα δημιουργηθούν και νέες θέσεις εργασίας.

Τρίτον, η Κυβέρνηση της Νέας Δημοκρατίας ήταν αυτή που τάχθηκε υπέρ της προστασίας του περιβάλλοντος, με την αναβάθμιση και την ολοκλήρωση του Εθνικού Κτηματολογίου, για να αποκτήσει επιτέλους η χώρα μας ένα ολοκληρωμένο Κτηματολόγιο και να μπει μια τάξη στο θέμα των ακινήτων, συμπεριλαμβανομένων και των δασικών, αλλά και με την προώθηση της ενεργειακής μετάβασης από τα ορυκτά καύσιμα σε ανανεώσιμες πηγές ενέργειας, γιατί ήδη η Ελλάδα καλύπτει σχεδόν το 50% των αναγκών της σε ηλεκτρικό ρεύμα, μέσω ανανεώσιμων πηγών ενέργειας με στόχο το 80% έως το 2030. Και φυσικά, η Κυβέρνηση δεν θα μπορούσε να σχεδιάσει ένα καλύτερο μέλλον για την Ελλάδα, χωρίς να έχει την προστασία του περιβάλλοντος, αλλά και την ενίσχυση της πολιτικής προστασίας ως μία από τις βασικές της προτεραιότητες. Γι’ αυτόν ακριβώς τον λόγο, εδώ στη Βουλή, στον προϋπολογισμό του 2024 προβλέψαμε για πρώτη φορά πόρους ύψους 600 εκατομμυρίων για την αντιμετώπιση των φυσικών καταστροφών. Στο πλαίσιο αυτό κι ο Πρωθυπουργός ανακοίνωσε τη συγκρότηση του οργανισμού διαχείρισης των υδάτων της Θεσσαλίας από τα Υπουργεία Υποδομών και Περιβάλλοντος, ακριβώς για τον κεντρικό σχεδιασμό και την υλοποίηση των αντιπλημμυρικών έργων.

Παράλληλα, διπλασιάστηκε από το 2024 το αποθεματικό για φυσικές καταστροφές στα 600 εκατομμύρια και σήμερα εντάχθηκαν και έργα υποδομής 2,2 δισεκατομμυρίων ευρώ στο ΕΣΠΑ 2014 - 2020, στο 2021 - 2027 και στο Ταμείο Ανάκαμψης.

Κλείνοντας, να πω ότι από όλα τα παραπάνω προκύπτει ότι η συγκεκριμένη κύρωση της συμφωνίας αυτής δεν αποτελεί απλώς μια τυπική διαδικασία, αλλά είναι μέρος μιας συνολικής προσέγγισης για τη βελτίωση της πολιτικής προστασίας στη χώρα μας. Είναι ένα ακόμα σημαντικό βήμα για τον συστηματικό σχεδιασμό και την άρτια προετοιμασία που απαιτούν οι σύγχρονες συνθήκες και γι’ αυτό σας καλώ όλους να το υπερψηφίσουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Τον λόγο έχει ο Υφυπουργός ο κ. Χρήστος Τριαντόπουλος για πέντε λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, το Υπουργείο Κλιματικής Κρίσης και Πολιτικής Προστασίας φέρνει προς κύρωση ακόμα μία συμφωνία με μία άλλη χώρα. Οι συνέργειες και συνεργασίες με άλλες χώρες και στο πεδίο της πολιτικής προστασίας αποτελεί μία από τις βασικές μας επιδιώξεις. Άλλωστε, η στενή συνεργασία των χωρών, η σύμπραξη κρατών-μελών της Ευρωπαϊκής Ένωσης μας επιτρέπει να δημιουργηθούν οι συνθήκες για μία κοινή απάντηση σε ένα κοινό ζητούμενο. Ποιο είναι το κοινό ζητούμενο; Η αντιμετώπιση των αρνητικών συνεπειών της κλιματικής κρίσης. Αρνητικές συνέπειες, που δυστυχώς, είναι εδώ όλο και πιο συχνά, όλο και πιο έντονα. Αρνητικές συνέπειες που επιβάλλουν στα κράτη να προσαρμόσουν τις πολιτικές τους στα νέα δυσμενή δεδομένα.

Και αυτό έχει κάνει και η Ελλάδα. Η Ελλάδα βιώνει δυστυχώς άμεσα και σε μεγάλο βαθμό τις αρνητικές συνέπειες της κλιματικής κρίσης, όπως αυτό αποτυπώνεται στις διαδοχικές φυσικές καταστροφές, που έχουν πλήξει τον τόπο μας.

To 2023 ήταν μία από τις χρονιές εκείνες που είχαμε μεγάλες φυσικές καταστροφές, καύσωνες, ξηρασίες, μεγάλες πυρκαγιές αλλά και μεγάλες εκτεταμένες πλημμύρες ξεπερνώντας τα ιστορικά δεδομένα αυτά που μέχρι τώρα γνωρίζαμε.

Η Κυβέρνηση του Κυριάκου Μητσοτάκη από την πρώτη στιγμή που ανέλαβε, προσάρμοσε την κυβερνητική πολιτική σε αυτά τα νέα δεδομένα. Προσάρμοσε την κυβερνητική πολιτική και τις μεταρρυθμίσεις στα νέα ζητούμενα της κλιματικής κρίσης. Και το έκανε αυτό και στις τρεις διαστάσεις της πολιτικής που σχετίζεται με την αντιμετώπιση της κλιματικής κρίσης:

Πρώτον, προωθεί με προσήλωση και έμφαση την πράσινη ανάπτυξη ώστε να μετριαστούν όλοι εκείνοι οι παράγοντες που οδήγησαν αλλά και να ανατροφοδοτούν την κλιματική κρίση.

Δεύτερον, δημιούργησε από το μηδέν -και το μηδέν, ξέρετε, έχει ονοματεπώνυμο, όταν δεν έχει γίνει τίποτα στη χώρα μας- και εξελίσσει ένα πλαίσιο για τη στήριξη και αποκατάσταση των πολιτών και των περιοχών που πλήττονται από φυσικές καταστροφές, το πλαίσιο της κρατικής αρωγής, το οποίο εδράζεται σε μία νέα φιλοσοφία που θέλει το κράτος να είναι αρωγός και να στηρίζει όσο το δυνατόν πιο γρήγορα τον πολίτη που βρίσκεται σε ανάγκη μετά από μία φυσική καταστροφή, να στηρίζει πολίτες που δικαιούνται την αρωγή του κράτους και να προωθεί και έργα αποκατάστασης τα οποία να είναι ανθεκτικά, έργα δηλαδή που όχι απλώς να αποκαθιστούν τη ζημιά αλλά να γίνονται καλύτερα από ό,τι ήταν πριν τη φυσική καταστροφή, να είναι δηλαδή εναρμονισμένα με τα νέα δεδομένα.

Τρίτον, διαμόρφωσε σχεδόν πάλι από το μηδέν το πλαίσιο της πολιτικής προστασίας, το οποίο και συνεχίζει να ενδυναμώνεται με μέσα, εργαλεία, τακτικές και φυσικά νέες διαδικασίες και ένα πλαίσιο υπό το νέο Υπουργείο, το Υπουργείο Κλιματικής Κρίσης και Πολιτικής Προστασίας με αρμοδιότητες και έργο που διευρύνεται, ένα πλαίσιο που εξελίσσεται όπως έγινε και με την πρόσφατη νομοθετική πρωτοβουλία του Υπουργού Βασίλη Κικίλια, ένα πλαίσιο που εμπλουτίζεται με διεθνείς συνεργασίες, όπως αυτή που συζητάμε σήμερα.

Μία από αυτές, λοιπόν, τις συνεργασίες αποτελεί το κείμενο του νομοσχεδίου που συζητάμε σήμερα στην Ολομέλεια, το νομοσχέδιο για την κύρωση της υπογραφής της διμερούς συμφωνίας μεταξύ της Ελληνικής Δημοκρατίας και της Δημοκρατίας της Πορτογαλίας στον τομέα της πολιτικής προστασίας, μια συμφωνία μεταξύ των δύο χωρών η οποία υπεγράφη στη Λισαβόνα στις 10 Ιανουαρίου του 2023.

Με την προτεινόμενη ρύθμιση επιδιώκεται η συνδρομή και συνεργασία στον τομέα της πολιτικής προστασίας. Πιο αναλυτικά, καθορίζονται τα πεδία για την ανταλλαγή εμπειρογνωμόνων και πληροφοριών σε θέματα πολιτικής προστασίας, την υλοποίηση προγραμμάτων εκπαίδευσης και εξειδίκευσης, τη μελέτη θεμάτων σε τομείς κοινού ενδιαφέροντος αναφορικά με ζητήματα πρόβλεψης, πρόληψης, αξιολόγησης, αλλά και απόκρισης, τη συμμετοχή σε κοινές ασκήσεις και την παροχή αμοιβαίας συνδρομής για την αντιμετώπιση και αποκατάσταση σε περιπτώσεις μεγάλου ατυχήματος ή καταστροφής.

Επίσης, μέσα από τα άρθρα ρυθμίζονται μια σειρά από ζητήματα για την κάλυψη των εξόδων, καθώς και την απαλλαγή σε περίπτωση παροχής αμοιβαίας βοήθειας σε περιπτώσεις εκτάκτων αναγκών, αλλά και σε μία σειρά από άλλα ζητήματα υλοποίησης της συμφωνίας που εμπεριέχονται στα δεκαπέντε άρθρα του νομοσχεδίου.

Κυρίες και κύριοι συνάδελφοι, οι διατάξεις της παρούσας συμφωνίας δεν διαφέρουν από παρόμοιες διατάξεις που συναντάμε σε διεθνή κείμενα. Κατά τη σύνταξη και υπογραφή της συμφωνίας έχουν ληφθεί υπ’ όψιν όλες οι συστάσεις και οι κατευθυντήριες γραμμές στον τομέα της πολιτικής προστασίας, τόσο σε επίπεδο Ευρωπαϊκής Ένωσης, όσο και σε επίπεδο διεθνών οργανισμών, όπως ο Οργανισμός Ηνωμένων Εθνών.

Θα ήθελα να επισημάνω ότι το όφελος από την κύρωση της συμφωνίας είναι προφανές και αναμένεται να συμβάλει καθοριστικά στην προετοιμασία και στην εκ των προτέρων ρύθμιση σχετικών ζητημάτων που προκύπτουν κατά την παροχή αμοιβαίας βοήθειας. Η ένδειξη αλληλεγγύης που έχουν επιδείξει τα δύο κράτη κατά το παρελθόν -περιπτώσεις αλληλοβοήθειας απέναντι σε φυσικές καταστροφές- αυτή τη στιγμή σφραγίζεται με την παρούσα συμφωνία.

Πιστεύω ότι η κύρωση της παρούσας συμφωνίας είναι ένα σημαντικό θέμα που προάγει τη συνεργασία και την αλληλοβοήθεια μεταξύ των δύο κρατών της Ευρωπαϊκής Ένωσης που τώρα θεσμοθετείται με έναν πιο μελετημένο και πιο οργανωμένο τρόπο. Οπότε θα ήθελα να ζητήσω τη στήριξη όλων των κομμάτων του Κοινοβουλίου για την κύρωση της συμφωνίας που περιλαμβάνεται στο παρόν νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Κυρίες και κύριοι συνάδελφοι, κηρύσσεται περιορισμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή, το άρθρο πρώτο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το Γυμνάσιο Ζευγολατιού Κορινθίας.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω να κάνω ορισμένες ανακοινώσεις που αφορούν αιτήσεις άδειας απουσίας στο εξωτερικό από τους εξής συναδέλφους Βουλευτές: την κ. Κωνσταντίνα (Νάντια) Γιαννακοπούλου από 29 Ιανουαρίου έως και 31 Ιανουαρίου 2024, τον κ. Νότη Μηταράκη από την Πέμπτη 8 Φεβρουαρίου 2024 έως και το Σάββατο 10 Φεβρουαρίου 2024, καθώς και από την Παρασκευή 16 Φεβρουαρίου 2024 έως και την Πέμπτη 22 Φεβρουαρίου 2024, τον κ. Ευάγγελο Αποστολάκη από Τετάρτη 17 Ιανουαρίου 2024 έως Πέμπτη 18 Ιανουαρίου 2024 και, τέλος, τον κ. Ιωάννη Κόντη από 20 Ιανουαρίου 2024 έως 22 Ιανουαρίου 2024.

Η Βουλή εγκρίνει τις ζητηθείσες άδειες;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τις ανωτέρω ζητηθείσες άδειες.

Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας» έγινε δεκτό κατά πλειοψηφία ενιαία επί της αρχής, επί των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 120α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 12.43΄ λύεται η συνεδρίαση για αύριο, ημέρα Πέμπτη 18 Ιανουαρίου 2024 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**